2020-06-02 [04:31 AM]\nوتەبێژی بەرێوبەرایەتی پۆلیسی ھەولێر رایگەیاند، ئەو کەسەمان دەستگیر کردووە کە مانگی پێنجی ئەمساڵ پارەی مووچەی فەرمانبەرانی بەڕێوەبەرایەتی ئاوی هەولێری دزی بوو.\nرائید، ھۆگر عەزیز، وتەبێژی بەرێوبەرایەتی پۆلیسی ھەولێر بە ئاژانسی ھەواڵی زاگرۆسی ڕاگەیاند: دوای ئەوەی لە رێكەوتی٢١ی٥ی٢٠٢٠ پۆلیس ئاگادار كرایەوە كە كارمەندێكی بەڕێوەبەرایەتیی ئاوی هەولێر بە ناوی (م.ع.ن) هەڵساوە بە دزینی كۆی مووچەی مانگی كانوونی دووەمی ٢٠٢٠ی فەرمانبەرانی فەرمانگەی ئاوی پیرمام، كە بڕەكەی ٤٨ ملیۆن و ٧٠٨ هەزار و ٤٠٠ دینارە، لە لایەن پۆلیسی هەولێرەوە پەڕاوی لێكۆڵینەوە بۆ ئەم مەبەستە كرایەوە.\nوتەبێژی بەرێوبەرایەتی پۆلیسی ھەولێر گووتی: دوای لێکۆلینەوە و بەدواداچوونێکی ورد و چڕ، توانرا شوێنی تۆمەتباری ناوبراو بدۆزرێتەوە، كە دەیویست لە ناحیەی شرگات خۆی حەشار بدات، بەڵام لە نزیك ناحیەی دیبەگەی سەر بە قەزای مەخموور بەپێی ماددە (٤٥٣) لە یاسای سزادان دەستگیر كرا.\nرائید، ھۆگر عەزیز، وتەبێژی بەرێوبەرایەتی پۆلیسی ھەولێر ئەوەشی بۆ ئاژانسی ھەواڵی زاگرۆس خستەروو، کە پێش دەستگیركردنی ئۆتۆمبێلەكەی خۆی سووتاندبوو، تا تاوانەكە بشارێتەوە و بڵێ كە گوایە پارەكە لەناو ئۆتۆمبێلەكەدا سووتاوە، بەڵام دوای دەستگیركردنی، دەست بەسەر سەرجەم بڕە پارەكەدا گیرا و بۆ فەرمانگەی ئاوی پیرمام دەگەڕێندرێتەوە.


دیداری جێگری سه‌رۆک کۆماری ئێران له‌گه‌ڵ "ڤیلادیمیر پوتین"\nدووشه‌ممه ۲۵ پووشپه‌ڕ ۱۳۹۷\nناردنی ڕاپۆرت | RSS | نه‌خشه‌ي سایت\nده‌سدرێژی بۆ سه‌ر یه‌مه‌ن\nبه‌رهه‌مي تازه و دوبله\nزەنجیرەکانی ئێستای سەحەر\nخشته‌ی به‌رنامه‌ی حه‌وتانه\nیه‌کگرتنه‌وه‌ی تیرۆریستان و زایۆنییه‌کان له سووریا\nداعش چه‌کی شیمایی له باکووری سووریا ...\nده‌سپێبوونی ئۆپراسیۆنی هێزی پێشمه‌رگه‌ی کورد له ...\nپه‌ره‌ی هاوکارییه ناڤۆکییه‌کانی ئێران و ڕووسیا\nپێداگریی ئه‌فخه‌م له سه‌ر پاراستنی یه‌کێتی ...\nپێداگریی ئێران له‌سه‌ر به‌رپرسایه‌تی ئاژانس له ...\nئه‌ندازه‌ي فۆنت :\nجێگری سه‌رۆک کۆماری ئیسلامیی ئیران بۆ به‌شی زانست و ته‌کنۆلۆژیا، له‌گه‌ڵ سه‌رۆک کۆماری ڕووسیا دیدار و وتووێژی کرد. به پێی راپۆرتی هه‌واڵنێری ئیرنا؛ له دیداری دوێنێ سێشه‌ممه‌ی "سورێنا سه‌تاری" جێگری سه‌رۆک کۆماری ئێران بۆ به‌شی زانست و ته‌کنۆلۆژیا له‌گه‌ڵ "ڤیلادیمیر پوتین" ی سه‌رۆک کۆماری ڕووسیا له مۆسکۆی پێته‌ختی ئه‌م وڵاته ، بواره‌کانی هاریکاریی نێوان تاران و مۆسکۆ لێک درایه‌وه.\nئه‌م دیداره له کاتی به‌ڕێوه‌چوونی ڕێ و ڕه‌سمی ده‌سپێکی به‌رپا کرانی پێشانگه‌ی ماکس 2015 ، له ڕۆژاوای مۆسکۆ ئه‌نجام درا، پێشانگه‌ی هه‌وافه‌زای ماکس 2015 سه‌ر له به‌یانی دوێنێ سێشه‌ممه له نزیکی شاری مۆسکۆ و به به‌شدار بوونی کۆمپانیاکانی چالاک له بواری ته‌کنۆلۆژیایی ئاسمانیی ئێران به‌رپا کراوه.\nسه‌تاری پێشتر له‌گه‌ڵ "دیمیتری ڕاگۆزین"ی جێگری سه‌رۆک وه‌زیرانی ڕووسیا و "ده‌نیس مانتۆرۆف"ی وه‌زیری پیشه‌سازیی ڕووسیا دیدار و وتووێژی کردبوو.\nجێگری سه‌رۆک کۆماری ئیسلامیی ئێران له سه‌رووی شاندێکی باڵاوه که له به‌رپه‌رسانی زانستی و ته‌کنۆلۆژیایی، چالاکانی بواری ته‌کنۆلۆژیا و خوێندکاران و مامۆستایانی زانکۆکانی ئێران پێکهاتووه، ڕۆژی دووشه‌ممه سه‌ردانی ڕووسیای کرد تا له دیداریدا له‌گه‌ڵ کاربه‌ده‌ستانی باڵای زانستیی ئه‌م وڵاته، جگه له هه‌واهه‌نگیی زیاتر بۆ په‌ره‌ی هاریکاریی زانستی و ته‌کنۆلۆژیکی ،له یه‌که‌م کۆبوونه‌وه‌ی لێژنه‌ی باڵای هاریکاریی ته‌کنۆلۆژیایی ئێران و ڕووسیا به‌شداری بکات.\nیه‌که‌م کۆبوونه‌وه‌ی لێژنه‌ی باڵای هاریکاریی ته‌کنۆلۆژیایی ئێران و ڕووسیا، سبه‌ی (چوارشه‌ممه) به ئاماده‌بوونی "دیمیتری ڕاگۆزین" جێگری سه‌رۆک وه‌زیرانی ڕووسیا له مۆسکۆ به‌ڕێوه چوو.\nپه‌سه‌ند کردن -\nبڵاو کردنه‌وه -\nبه‌روار: 2015-08-26 | په‌نجه‌ره: نيونه‌ته‌وه‌يي | سه‌ردان: 244 | Like: 0\n›ماڵ› هه‌واڵه‌کان › ڤیدیۆ › به‌رنامه‌کان › ده‌نگدار › گه‌له‌ری › ئه‌رشیڤ\nیه‌کگرتنه‌وه‌ی تیرۆریستان و زایۆنییه‌کان له سووریا...2015-08-26\nداعش چه‌کی شیمایی له باکووری سووریا به‌کار هێناوه...2015-08-26\nده‌سپێبوونی ئۆپراسیۆنی هێزی پێشمه‌رگه‌ی کورد له که‌رکووک...2015-08-26\nپه‌ره‌ی هاوکارییه ناڤۆکییه‌کانی ئێران و ڕووسیا...2015-08-26\nپێداگریی ئه‌فخه‌م له سه‌ر پاراستنی یه‌کێتی و یه‌کگرتوویی نێ...2015-08-26\nپێداگریی ئێران له‌سه‌ر به‌رپرسایه‌تی ئاژانس له پاراستنی به...2015-08-26\nپه‌یامی سه‌رۆک کۆماری ئیسلامیی ئێران بۆ کۆنفڕانسی نێوده‌وڵه...2015-08-26\nزنجیرەی کۆڵانی ئەقاقی - بەشی 36...7132 سه‌ردان\nزنجیره درامای مه‌لیک خاتون - بەشی 5...2493 سه‌ردان\nناساندنی شاری مێژووی ئیسفەهان - رۆشنا...1243 سه‌ردان\nساباتی سۆز...1964 سه‌ردان\nهەڵوێستە و هەواڵ 25-08-2015...1495 سه‌ردان\nساباتی نوور 24-08-2015...1666 سه‌ردان\nئه‌ندامه‌تي له هه‌واڵنامه‌دا\n© 2018 Sahar Universal Network. All Rights Reserved.


كۆچی دوایی سواره بێستانه‌یی – Knwe.org\nسەرەکی » ئاراستە » كۆچی دوایی سواره بێستانه‌یی\nكۆچی دوایی سواره بێستانه‌یی\nدوای ساڵانێك ململانێ له‌گه‌ڵ نه‌خۆشیدا، رۆژی 26/8/2021 پێشمه‌رگه‌ی دێرین سواره جه‌لال عه‌لی فه‌تاح ناسراو به سواره بێستانه‌یی، له گونده‌كه‌ی خۆی (بێستانه‌ی بچوك) كۆچی دوایی كرد.\nئه‌م تێكۆشه‌ره كۆچكردووه یه‌كێك بوو له پێشمه‌رگه قاره‌مانه‌كانی سنووری هه‌ولێرو ساڵانێكی زۆری ته‌مه‌نی له پێناو خه‌باتی نه‌ته‌وه‌یی و نیشتمانی كورددا به‌خشی.\nكاك سواره له ساڵی 1954له گوندی ره‌سوڵ بچكۆلی سه‌ر به ناحیه‌ی دێگه‌ڵه‌ی قه‌زای كۆیه له دایكبووه، ساڵی 1979 بۆته پێشمه‌رگه له ریزه‌كانی بزووتنه‌وه‌ی سوشیالست- حزبی سۆسیالیست.\nساڵی 1983 سه‌نگه‌ری خه‌باتی گواستۆته‌وه بۆ ناو ریزه‌كانی یه‌كێتیی نیشتمانیی كوردستان و تا كۆچی دواییكرد وه‌فادارمایه‌وه بۆ یه‌كێتی.\nسه‌ره‌تای په‌وه‌ندیكردنی به یه‌كێتییه‌وه له كه‌رتی تیپ، تیپی 86ی ده‌شتی هه‌ولێر بووه، ماوه‌یه‌كیش جێگری فه‌رمانده‌ی كه‌رتی 4 و جێگری فه‌رمانده‌ی كه‌رتی 1 بووه.\nساڵی 1987كراوه‌ته فه‌رمانده‌ی كه‌رتی 1ی تیپی 86.\nله ئه‌نفالدا به‌خێزانه‌وه ئاواره‌ی ئێران بووه، ساڵی 1991 به‌شداریی راپه‌ڕینی كردووه تا رزگاركردنی كه‌ركوك.، هه‌مان ساڵ كراوه به فه‌رمانده‌ی به تالیۆنی4ی دێده‌وان و له ساڵی 1993شدا له ته‌شكیلاتی وه‌زاره‌تی پێشمه‌رگه‌دا كراوه‌ته (مقدم لیوا).\nساڵی 1996 كراوه‌ته فه‌رمانده‌ی تیپی له‌شكری 16ی هه‌ولێر، له 31ی ئابی ئه‌وساڵه ئاواره‌ی كۆیه بووه.\nساڵی 1997 كراوه‌ته جێگری فه‌رمانده‌ی هێزو دواتر بۆته سه‌رله‌شكر.\nله ماوه‌ی پێشمه‌رگایه‌تیدا به‌شداریی ده‌یان داستان و نه‌به‌ردی چالاكی ده‌سته‌ویه‌خه‌ی كردووه له سنووری مه‌لبه‌ندی 3ی هه‌ولێرو سنووری سه‌ركردایه‌تی، سێجاریش بریندار بووه، به پله‌ی لیوا خانه‌شین كراوه.\nبه‌داخه‌وه، رۆژی 26/8/2021 كۆچی دوایی كردوو و گه‌یشته كاروانی هاوڕێ شه‌هیده‌كانی.


Diplomatic Magazine | میرنشینى موئمینین له مه‌غریب و ویلایه‌تى فه‌قیهـ له ئێران.. ململانێی نێوان دوو پرۆژه\nمیرنشینى موئمینین له مه‌غریب و ویلایه‌تى فه‌قیهـ له ئێران.. ململانێی نێوان دوو پرۆژه\nبه‌م دوایانه شانشینى مه‌غریب داوای پچڕاندنی په‌یوه‌ندیه دیبلۆماسیه‌كانى كرد له‌گه‌ڵ ئێران، بۆ ئه‌و مه‌به‌سته وه‌زاره‌تى ده‌ره‌وه‌ی مه‌غریب داوای له كار به رێکەری ئێران له شاری ریباتى پایتەختى مه‌راكیش"مەغریب" كرد كه له زوورترین ده‌رفه‌تدا ئه‌و وڵاته جێبهێلێت، وه‌زاره‌تى ناوبراو پاساوی ئه‌م هه‌نگاوه‌ی بە تۆمه‌تباركردنی حیزبوڵای لوبنانی و باڵویزخانه‌ی ئێران له جه‌زائیر هێناوە بەوەی تێوه‌گلاون له پێشكه‌شكردنی هاوكاری دارایی و سه‌ربازی به به‌ره‌ی پۆلیساریۆی نەیاری ریبات.\nئه‌م بریاره‌ش ته‌نها دوای دوو سال له ئارامی په‌یوه‌ندیه‌كانى نیوان مه‌راكیش و ئیران هات كه پێشتر بۆ ماوه‌ی هه‌شت سال له 2009 تاوه‌كو 2016 په‌یوه‌ندیه دیبلۆماسیه‌كانیان به‌هه‌موو شیوه‌یه‌ك بچراندبوو\nئه‌مه‌ش پێچه‌وانه‌ی ماوه‌ی نیوان سه‌ربه‌خۆیی مه‌غریب له سالى 1956 و هه‌تاوه‌كو به‌رپا بونى شۆرشی ئیسلامى له سالى 1979 ئه‌و ماوه‌یه بوو كه په‌یوه‌ندیه دیبلۆماسیه‌كانى نیوان ئه‌م دوو ولاته له به‌رده‌وامی و گه‌سه‌ندا بوو به‌تایبه‌ت له‌نیوان هه‌ریه‌ك له شاى كۆچكردوی مه‌غریب حه‌سه‌نى دووه‌م و شا محه‌مه‌د ره‌زا شای په‌هله‌وی ئیران په‌یوه‌ندی به‌رده‌وام و سه‌ردانى دوو لایه‌نه‌ی تێدا بوو ،به‌لام به دواییه په‌یوه‌ندیه‌كان گۆردران بۆ ململانێه‌كی به‌رده‌وام له نیوان ئه‌م دوو ولاته.\nدوای روخانی نیزامى شاهه‌شاهی له میسر ره‌زا شا به‌ره‌و ولاتى میسر هه‌لهات به‌لام ئه‌نوه‌ر ساداتى سه‌رۆكی پێشووتری میسر ره‌تی كرده‌وه پیشوازی له محه‌مه‌د ره‌زا شا بكات دوای ئه‌وه‌ی فرۆكه‌كه‌ی چووه ئاسمانى زۆریك له ولاتان به هاوپه‌یمانه ئه‌مریكه‌كانیشه‌وه ئاماده نه‌بوون پێشوازی لى بكه‌ن،به لام بى گوێدانه بارگرژیه‌كان شا حه‌سه‌نى دووه‌م ی شا مه‌راكیش بریاریدا پیوازی لێ بكات و مافى به‌نابه‌ری سیاسیشی پێ بدات به‌لام له قوناغى دواتر په‌شیمات بوه‌یه‌وه.\nبه‌م شیوه‌یه دوای سه‌ردانێكی كورت خایه‌ن محەمه‌د ره‌زا شا مه‌غریبی به‌جێهێشت و رووی كرده كه‌ناراوه‌كانى باهاماس، به‌لام دوای ئه‌م روداوه په‌یوه‌ندیه‌كانى ئیران و مه‌غریب به‌رو بچراندن ئه‌چون و به‌شیوه‌یه‌ك ئیران دانى نا به به‌ره‌ی بۆلیساریۆ و دواتریش كۆمه‌لێك هه‌لوێستى توندی هه‌ردوو ولاتى به‌دواوه هات.\nساڵى 1980 حه‌سه‌نى دووەمی پادشاى مه‌غریب ده‌ستى كرد به كۆكردنه‌وه‌ی هه‌موو زانا ئایینى و و ئه‌ندامانى ئه‌نجومه‌نی زانستى له شانشینى مه‌راكیش له پێناو ده‌ركردنى فه‌توایه‌ك بۆ كافر كردنى سه‌ركرده‌كانى شۆرشی ئیسلامى ئێرانی.\nله‌سالى 1980 حه‌سه‌نى دوه‌ه‌می شاى مه‌غریب ده‌ستى كرد به كۆكردنه‌وه‌ی هه‌موو زانا ئایینى و و ئه‌ندامانى ئه‌نجومه‌نی زانستى له شانشینى مه‌راكیش له پیناو ده‌ركردنى فه‌توایه‌ك بۆ كافر كردنى سه‌ركرده‌كانى شورشی ئیسلامى ئیران.\nله زنجیره رووداوه‌كانى ململانێى نیوان ئه‌م دوو ولاته لایه‌نى سیاسیى و ئاینیشی گرته‌وه‌لیره‌دا ئه‌م پرسیاره دێته‌ئایا ململانیه‌كی سیاسیه به‌به‌كارهێنانی ئایینی - ئایینزاییه؟ یان ململانێیه‌كی ئایینیه له نیوان هه‌دوو خاوه‌ن پرۆژه‌كه له ریگه‌ی بریاری سیاسیه‌وه هه‌لسوكه‌وتى پێوه ئه‌كه‌ن؟ ئایا سنوری ئایین و سیاسه‌ت چیه له دوو پرۆژه‌یه؟\nرۆلى سوننه و شیعه له ململانێی ئێران و مه‌غریب\nسعید جه‌عفه‌ر توێژه‌ری بواری پێكه‌وبونى سیاسه‌ت و ئایینه‌كان له‌و باره‌وه ده‌لێت بچرانى به‌رده‌وامی په‌یوه‌ندیه‌كان نیوان مه‌غریب و ئیران له مه‌سه‌له‌ی ناكۆكی كاتى و بلاوكردنه‌وه‌ی شیعه‌گه‌رایی و ده‌ستیوه‌ردان له سه‌ره‌وه‌ری مه‌غریب و یان پالپشتى كردنه لایه‌نى نه‌یار گه‌وره تره ئه‌م بابه‌ته په‌یوه‌سته به ره‌گ و ریشه‌ی میژووی ئیسلامه‌وه\nبه گوێره‌ی كتێبی " الزاویه و الحزب بالمغرب" " بنه‌ره‌تى په‌كتاو كردن و توندوتیژی نیوان ئه‌م دوو ولاته رنگدانه‌وه‌ی فشاره میژوویه زۆره‌كانه له‌سه‌ر مه‌غریبى سونه و ئیرانى شیعه ئه‌مه‌ش كاریگه‌ری واقیع و رووداوه پاشخراوه‌كان كه له‌سه‌رده‌می خه‌لافه‌ته‌وه یه‌كلایی نه‌كرابونه‌وه"\nهه‌روه‌ها نوسه‌ر ئه‌وه بۆ ره‌سیف 22 رون ده‌كاته ئه‌م رۆل گۆرینه به‌ردەوام ده‌بیت له‌گه‌ل به‌رده‌وامى ره‌گه‌ز و چیرۆكه میژوویه یه‌كلا نه‌كراوه‌كاندا به‌لام به‌رده‌وام بونه‌وه‌ی به شێوازی نوێ كه په‌یوه‌ست ده‌بێت به به‌رژه‌وه‌ندیه‌كانى هه‌ریه‌ك له‌م ولاته"\nله زه‌نجیره‌ی رووداوه‌كانى په‌یوه‌ندی نیوان ئه‌م دوو ولاته هه‌ر له‌كاتى شۆرشی سالى 1979 به روونى جیاوازی مه‌زهه‌بیى له نیوان ئه‌د دوو ولاته به ئاشكرا ده‌رده‌كه‌وێت و هۆكاره ئایینى و مه‌زهه‌بیه‌كان به‌شیوه‌یه‌ك ئاماده‌یه كه كاریگه‌ری ده‌بێت له‌سه‌ر نه‌خشاندنی ملاملانى و ناكوكیه‌كانى قۆناغى داهاتوو"\nسه‌عید جه‌عفه‌ر ئاماژه به‌وه ده‌كات كه " به ئاشكرا كاریگه‌ری جیوسیاسی نیوده‌وله‌تى له‌سه‌ر ئه‌م ناكۆكیه میژوییه‌ی ئه‌م دوو ولاته هه‌یه و ده‌رفه‌ت بۆ نیزامى پاشایه‌تى سونه‌ی مه‌غریبی و شیعه‌ی ئیرانى ده‌ره‌خسێنى كه خویان بسه‌پێنن و هه‌ولى فراوانخوازی بده‌ن"\nبه بۆچونى سه‌عید جه‌عفه‌ر له ئیستادا بارودۆخی سیاسی گونجاوه بۆ دووباره ژیانه‌وه‌ى" ناكۆكیه میژوویه‌كه‌ی" نیوان هه‌ردوو ولات كه هاتنه پێشه‌وه‌ی روسیا له گوره‌پانى سیاسی نیوده‌وله‌تى ململانێى هیزه گه‌وره‌كان له‌ناو سوریا و هه‌روه‌ها دوباره پیشنیاركردنه‌وه‌ی مافى چلره‌ی خونوسین و جیابوونه‌وه له ریگه‌ی پرۆژه‌ی ده‌وله‌تى كوردی و هه‌وله‌كانى جیابونه‌وه‌ی هه‌رێمى كه‌ته‌لۆنیا له‌سه‌رو هه‌موشیانه‌وه گه‌شه‌كه‌كردنی به‌ری بۆلیساریۆ یارمه‌تى ده‌رن بۆ ژیانه‌وه‌ی كیشه میژوویه‌كه‌ی نیوان هه‌ر دوو ولاتى ناوبراو.\nتوێژه‌ر راى وایه " بونیاد نانى ململانێى مه‌غریب و ئیران له‌سه‌ر بارودوخی مه‌زهه‌بی ئه‌و رون ده‌كاته‌وه مه‌لامنێكه واقعى ه سه‌رده‌میانه نابێت و به‌شیوه‌ك له‌شیوه‌كان ره‌نگدانه‌وه‌ی له‌سه‌ر په‌یره‌و كردنه‌ی سیاسه‌تى ناروون ده‌بێت له‌نیوان هه‌ردوو ولاتدا"\nله‌سه‌روی هه‌ردوو ده‌وڵه‌ت و یاسا و رێساكانه‌وه دوو ده‌سه‌ڵاتى ئایینى هه‌ن هاوشیوه‌ن له رووی شه‌رعیه‌ت و كار و شێوازه‌وه كه ئه‌وانیش ده‌سه‌ڵاتى میرنشینى موئمینینه له مه‌غریب و ویلایەتی فه‌قیهه له كۆماری ئیسلامى ئیران هه‌ردوو لاشیان ناوه‌ركی ئاینى و سیاسی تێكه‌ل ده‌كه‌ن.\nله‌هه‌ردوو ولات سێ ده‌سه‌لات هه‌یه ( جیبه‌جێ كردن – یاسادانان – دادوه‌ری) كه به هه‌لبژاردن به‌شیوه‌ی خول دێنه به‌رهه‌م كه به‌جۆریك له‌جۆركان ئه‌و هه‌لبژاردنانه پاكن و گوزارشت له رای خه‌لك ده‌كه‌ن، به‌لام له‌سه‌روی هه‌ردوو ده‌وله‌ت و یاسا و ریساكانه‌وه دوو ده‌سه‌لاتى ئایینى هه‌ن هاوشیوه‌ن له روی شه‌رعیه‌ت و كار و شیوازه‌وه كه ئه‌وانیش ده‌سه‌لاتى میرنشینى موئمنینه له مه‌غریب و ولایه‌تى فه‌قیهه له كۆماری ئیسلامى ئیرانهه‌ردوو لاشیان ناوه‌ركی ئاینى و سیاسی تیكه‌ل ده‌كه‌ن"\nململانیى نیوان ئه‌م دوو ولاته په‌یوه‌ندی به سونه و شیعه‌وه نییه چونكه له‌پێش شۆرشی ئیسلامى ئیرانى په‌یوه‌ندی نیوان مه‌غریب و ئیران زۆر خوش و ته‌ندروست بووه و ته‌نانه‌ت شا حه‌سه‌نى دووه‌م هه‌ولى پێكه‌وه نانى سه‌ركرده‌ی شۆرشی ئیرانى و شا محمد ره‌زا شاى په‌هله‌وی داوه به‌مه‌به‌ستى چاره‌سه‌ركردنی كێشه‌كانى نیوان ئه‌و كه‌سایه‌تیه ئیران\nشا حه‌سه‌نى دووه‌می شاى مه‌غریب جیًی ریزی بى وینه بووه له ئیران چونكه پێیان وابوو سه‌ر به به‌ره‌ی" ئال و به‌یته"\nبه‌لام كاره‌كه په‌یوسته به دوو ده‌سه‌لاتى ئاینى كه له‌هه‌موو واقیعه سیاسیه‌كانى ده‌وروبه‌ریان رولیان هه‌یه ئایا سروشتى ئه‌م دوو ده‌سه‌لاته شونن؟ سیفه‌ته‌كانى ئه‌م دوو ده‌سه‌لاته له پرۆسه‌ی سیاسیه هه‌دوو ولات چونن؟\nمیرنشینى موئمینین لە نێوان میژوو و ده‌ستوردا؟\nمحد سعید تویژه‌ر له‌بوتری به‌راوردی ئایینه‌كان بۆ ره‌سیف 22 ده‌لێت" میرنشینى موئمنین له مه‌غریب سه‌ره‌تا ناوه‌رۆكێكی سیاسی هه‌بوو پێش ئه‌وه‌ی سرۆوشتى ئایینى هه‌بێت،ئه‌مه‌ش له‌به‌ر ئه‌وه‌ی میرنشینی موئمنین له مه‌غریب ئایین به‌كار ده‌هێنێت بۆ پاراستنی لایه‌نه سیاسیه‌كه‌ی و ناواخنه كلتوریه‌كه‌ی"\nمیرنشینی موئمنین له مه‌غریب له كایه‌ی سیاسی مه‌غریب بالاترین ده‌سىلاتى سیاسی ه ئایینیه و كه ئه‌مش ده‌گه‌ریته‌وه بۆ رۆچونى به میژووی ده‌وله‌ته یه‌ك له‌دوای یه‌كه‌كانی رۆژهه‌لات و رۆژاوای عه‌ره‌بی به‌لام رۆل و كاریگه‌ری ئه‌م ده‌سه‌لاته له‌یه‌كه‌م ده‌ستوری ولاتى مه‌غریب له‌سالى 1962 هه‌تا دوایین سنوری به‌لگه‌نامه‌كانى ده‌ستووری سالى 2011 له مه‌غریب به ئاشكرا ورۆلى گه‌وره‌ی پێ دراوه له ده‌سه‌لاتى سیاسی و ئایینى له مه‌غریبدا.\nپاشا له سیسته‌می سیاسی مه‌غریب به سه‌رۆكی وڵات داده‌نرێت و میری ئیماندارانیش خاوه‌ن نازناوێكی پیرۆز ده‌بێت، به‌مه‌ش هه‌ردوو لایه‌نى ئایینى و سیاسی قۆرخ ده‌كه‌ن و بۆ دارشتنه‌وه‌ی ستراتیژێكی تایبه‌ت هه‌ر بۆیه به‌هیچ شێوه‌یه‌ك رێگه به هیچ كه‌س و لایەنێك نادرێت به‌ناوی دینه‌وه قسه بكه‌ن به بیانوی پاراستنى یه‌كگرتووی ئۆمه‌ت و یه‌كگرتووی مه‌زهه‌بى پاشایه‌تى و بیروباوه‌ره‌كانى.\nپاشا له سیسته‌می سیاسی مه‌غریب به سه‌رۆكی ولات داده‌نریت و میری ئیماندارانیش خاوه‌ن نازناوێكی پیرۆز ده‌بێت،به‌مه‌ش هه‌ردوو لایه‌نى ئایینى و سیاسیه بواری دیت قۆرخ ده‌كه‌ن و بۆ دارشتنه‌وه‌ی ستراتیژێكی تایبه‌ت هه‌ربویه به‌هیچ شێوه‌یه‌ك ریگه به هیچ كه‌س و لاه‌نیه‌نێك نادریت به‌ناوی دینه‌وه قسه بكه‌ن به بیانوی پاراستنى یه‌كگرتوی ئومه‌ت و یه‌كگرتووی مه‌زهه‌بى پاشایه‌تى و بیروباوه‌ره‌كانى هه‌روه‌ها له پیناو پاراستنى یه‌كبونه هاولاتیان جا موسلمان بێ یان جو.\nویلایه‌تى فه قیھــ ..... ئالته‌رناتیفی بۆشایى گه‌وره\nله‌به‌رانبه‌ردا شیعه پێی وایه كه ئیمامه‌كانیان وه‌ك گرنگی محمد گرنگنبه بۆچونى توێژه‌ری بواری كومه‌لناسی ئایینى و بیری شیعه‌گه‌رایی "(پیشه‌وا(الامام) شوینى مه‌رجه‌عیه‌تى ئایینى ده‌گریت و رۆول و كاره‌كانى بۆ مه‌سه‌له و بابه‌تى جۆراو جۆری وه‌ك بیر و باوه‌ر و حوكم و ره‌وشت و سه‌ركردایه‌تى دریژ ده‌بێته‌وه"\nله‌دوای كۆچی دوایی حه‌سه‌ن عه‌سكه‌ری ئیمامى یانزه‌هه‌می شیعه‌كان له‌سالى 260 كۆچی له سامه‌را، جیاوازی ناكۆكی دروست بوو له‌نیوان خه‌لك له‌سه‌ر جێگرتنه‌وه‌ی ئاینزای شیعه بۆشاییه‌كی گه‌وره‌ی تیكه‌وت دوای نه‌مانى ئیمامى به‌خشراو له‌تاوان (( الامام المعصوم) و خاوه‌نى ولایه‌تى ره‌ها نه‌مانى بووه هۆی دروست بونى بۆشاىى گه‌وره له پۆستى شه‌رعى ده‌سه‌لات، لیره‌وه كیشه‌ی گه‌وره ده‌ركه‌وت سه‌باره‌ت به فیقهى سیاسی شیعه له داهاتوودا و چونیه‌تى چاره‌سه‌ركردنی ئه‌م گرفته.


گرنگی په‌له‌وه‌ر و چۆنیه‌تیی به‌خێوكردنی به‌شێوه‌ی زانستی\nبه‌خێوكردنی په‌له‌وه‌ر به گرنگترین پیشه‌سازی دێته ژمار له دنیای ئێسته. پیشه‌سازیی په‌له‌وه‌ریش ئه‌مانه ده‌گرێته خۆی: به‌رهه‌مهێنان له رووی چه‌ندایه‌تی و چۆنایه‌تی و به‌رهه‌مهێنانی هێلكه‌ی خواردن و هێلكه‌ی ترووكاندن.\nپیشه‌سازیی په‌له‌وه‌ر و به‌خێوكردنی په‌له‌وه‌ر له‌م چه‌ند ساڵه‌ی دواییدا په‌ره‌ی ته‌واوی به‌خۆوه بینیوه و بووه‌ته كارێكی بازرگانیی باو له نێوان وڵاتاندا، چونكه چه‌ندان جۆر په‌له‌وه‌ر و مریشكی نایاب و گرانبه‌ها و سه‌رنجڕاكێش هه‌ن و به‌رهه‌م دێن. بۆیه زۆربه‌ی وڵاتان گرنگی پێ ده‌ده‌ن و له‌و رووه‌وه ئێسته پێشكه‌وتنی به‌رچاویان به‌خۆوه بینیوه.\nكوردستانی خۆمان له‌م چه‌ند ساڵه‌ی دواییدا به‌هۆی ئه‌و باره ناهه‌مواره داراییه‌ی به‌سه‌ریدا سه‌پێنرا، خه‌ڵكانێكی زۆر روویان له به‌خێوكردنی په‌له‌وه‌ری جوانی كرد بۆ سوودبینین له رووی داراییه‌وه، به‌مه‌ش چه‌ندان جۆر په‌له‌وه‌ر و مریشكی جوانی گرانبه‌هایان هێنایه كوردستان و ئێسته له بازاڕه‌كاندا مامه‌ڵه‌ی بازرگانییان پێوه ده‌كرێ، ئه‌م كاره بووه‌ته پیشه‌ی سه‌ره‌كیی چه‌ندان كه‌س و دابینكردنی پێداویستی رۆژانه‌یان.\nبه‌ڵام ئه‌م بازرگانی و پیشه‌سازییه‌یش، گرفت و كێشه‌ی خۆی هه‌یه و پێویسته بیر له چاككردنی بكرێته‌وه. به‌تایبه‌تی روونه كه نه‌خۆشی و گرفته‌كان هه‌ر له سه‌ره‌تای ته‌مه‌نی په‌له‌وه‌ره‌وه دروست ده‌بن، بۆیه وا باشتره بۆ زیاتر سوود بینین له‌م بازرگانی و پیشه‌سازییه، سه‌ره‌تا له چۆنیه‌تیی فێربوونی به‌خێوكردنێكی ته‌ندروسته‌وه ده‌ست پێ بكرێت تا دوور بین له زیان. ئه‌مه‌ش به گرتنه‌به‌ری چه‌ند هه‌نگاوێكی زانستی و سوودوه‌رگرتن له چاره‌سه‌ری سه‌رده‌می، به‌و پێیه‌ی ئه‌م بواره به‌رده‌وام زانیاری تازه‌ی تێده‌كه‌وێ به‌هۆی ئه‌و لێكۆڵینه‌وه زۆرانه‌ی په‌له‌وه‌ر ده‌كه‌نه ئامانج.\nلێكۆڵینه‌وه‌ی زانستیی هه‌موو رووه‌كانی ژیانی په‌له‌وه‌ر له رۆژی یه‌كه‌می ترووكاندنی تا گه‌وره ده‌بێت، چه‌ند رێوشوێنێكی تایبه‌تی هه‌یه، له رووی پله‌ی گه‌رمی و ئاو و خواردن و رووناكی و شوێنی حه‌وانه‌وه و چه‌ندایه‌تی و چۆنایه‌تی له هێلكه و له باوان و دایانه‌كانیان، ده‌بێ ره‌چاو بكرێن له‌پێناو گه‌شه‌كردن و سوودی زیاتر له‌و پیشه‌سازییه تازه‌یه.\nرێیه‌كانی به‌خێوكردنی په‌له‌وه‌رێكی باش و ته‌ندروست:\nـ هه‌ڵبژاردنی جۆرێكی ده‌ستنیشانكراو له په‌له‌وه‌رێكی باش و باو، جا بۆ سوودی خواردن بێ یان بۆ بازرگانی.\nـ دانانه‌وه‌ی هێلكه ده‌ستنیشانكراوه‌كه و ترووكاندنی له هه‌ڵهێنه‌ره ده‌ستكرده‌كانی جێ متمانه له رووی چه‌ندایه‌تی و چۆنیه‌تی و رێژه‌ی ترووكاندن و ته‌ندروستی هه‌ڵهێنه‌ره‌كان.\nـ ئاماده‌كردنی داینگه (حچانه) بۆ جوجكه‌كان كه ده‌بێ ئه‌م مه‌رجانه‌ی تێدابێ بۆ هه‌ر یه‌ك مه‌تری چوارگۆشه 10 تا 18 جووجه‌ڵه‌ی تێدا بێت.\nـ دابینكردنی رووناكی و گه‌رمیپێو و مه‌نهه‌ڵی ئاو و دانگه‌ی خواردن.\nـ پێكردنی گه‌رمی و رووناكی پێش 24 سه‌عات له هێنانی جووجه‌ڵه بۆ داینگه‌كه .\nـ دوور دانانی مه‌نهه‌ڵی ئاو و دانگه‌كان له رووناكی و گه‌رمیی له پێناو تێك نه‌چوونی خواردن و به‌هه‌ڵم نه‌بوونی ئاوه‌كه.\nـ پێڕه‌وكردنی سیسته‌می گه‌رمی جیهانی بۆ به‌خێوكردنی جوجكه، به‌م شێوه‌یه: بۆ هه‌فته‌ی یه‌كه‌م 35 پله بێت و بۆ هه‌ر هه‌فته‌یه‌ك له ته‌مه‌نی دوو پله گه‌رمییه‌كه بهێنرێته خواره‌وه، تا هه‌فته‌ی چواره‌م ده‌گاته پله‌ی 29، پاش چوار هه‌فته‌كه جوجكه‌كه له داینگه دێته ده‌ره‌وه و ده‌ست به ژیانی ئاسایی خۆی ده‌كات.


ئازاد جوندیانی: ئازاد جوندیانیش جووتەی خۆی بۆ یادی بارزانی وەشاند\nئازاد جوندیانی دەڵێت: سه‌رم سووڕما له‌وه‌ی، كه بینیم چ غه‌درێكی گه‌وره له‌شۆڕشی ئه‌یلول و له‌ڕێبه‌رایه‌تی بارزانی نه‌مر كراوه.ئازاد سەری لە کەسایەتی بارزانی و شۆڕشی ئەیلول سوڕماوە، هەڵبەت دەبێت مەبەستی لە ئەشبەتاڵ و خیانەتی نەتەوەیی و نەهامەتیانە بێت، کە مەلا مستەفا دوای راکردنی...\nئەرسەلان بایز: شەهیدەکان ناگەڕێنەوە، تا تف لە چارەتان بکەن\nتێبینی کوردستانپۆست: پێش خوێندنەوەی ئەو وڕێنەیەی ئەرسەلان، ئەم وتارەی کوردستانپۆست بخوێنەرەوە:بانگەوازێک بۆ کەسوکاری شەهیدان و وڵاتپارێزانکۆڵەپشتەکەی ئەرسەلان بایز ئەم قسە پوچانەشی تێدایە شەهیدەكان دەگەڕێنەوە..!جەزائیر بە وڵاتی ملیۆن شەهید ناسراوە. لە ڕۆژهەڵاتی ناوەڕاست هیچ سیاسیەك نیە ناوی (جەمیلە...\nیاساناسیك: نێچیرڤان بارزانی داھێنەری فەساد و بەدڕەوشتییە\nپارتیی و یەکێتی هەر لەسەرەتای یاخیبوون و دەستدانەچەکیان دژی حکومەتە دوا لەدوایەکانی عێراق، بەردەوام ویستوویانە لاسایی دەولەتی یاسا بکەنەوە، بۆیە بەناوی یاساوە دادگایی ئەو کەسانەیان کردووە و کە دوژمنی خۆیانن و بە شێوەیەکی نا مرۆڤانە حوکمیان بە سەریاندا داوە، ئەوانەی کە رۆڵی دادوەریان بینیوە، زۆربەیان...\n١٧ی شوبات: دوای ٢٦ سال تاوانێکی قیزەوەنی فازل میرانی و پاراستن ئاشکرا دەبێ\nئەو كچه گەنجە خه‌لكی دهۆكه ناوی (به‌یان زه‌ینه‌لدین عابدین محمد)ه ودانیشتووی دهوكه وخوێندکار بووە له زانكوی موسڵ لە قوناغی چواره‌م به‌شی زینده‌وه‌رزانی و لەسالی ١٩٧١ لەدایک بووە ، له‌یەکێک لەپێنچ شەمەکانی مانگی ٢ سالی 1992 لەموسلەوە بەرەو ماڵەوەیان بۆ دهۆک دەگەڕیتەوە ، کەتا خاڵی پشکنینی دهۆکی ژیڕ...\nسمکۆ ساحیبقڕان: نامەیەکی بەڕێوبەرایەتی "ئەمن" لە سلێمانی زۆرشتمان لەسەر" بەرهەم ساڵح" پێدەڵێت\nئێمە گەلێکین، کە بە هیچ شێوەیەک لێپرسینەوە لە بەناو سیاسییەکانمان ناکەین و هەموو هێلکەکانمان لە سەبەتەی پوتترین پیاوانی سیاسی دادەنێین و پاڵی لێدەدەینەوە . گەلێک ئاوا بەرخورد لەگەڵ پیاوە بەگومانەکانی بکات وەکو ئەمڕۆی لێدێت .چونکە ئێمە هەمیشە خۆمان لە ڕووداوەکان دەپارێزین.بەرهەم لە گەرمەی تیرباران و لە...


Home›وەرزش›ناوخۆیی›یانه‌كانی كه‌ركوك پلانێكی روونیان بۆ دوای ڤایرۆسی كۆرۆنا نیه\nرێكاره‌كانی خۆپارێزی له كۆرۆنا و قه‌ده‌غە‌ی هاتووچۆ و داخستنی یاریگا و وه‌ستانی چالاكییە وه‌رزشییه‌كان چه‌كێكی دوو جه‌مسه‌ری بوو بۆ یانه‌كان له رووی داراییه‌وه ، تۆڕی هه‌واڵی سلێمانی سه‌باره‌ت به باری دارایی و كاریگه‌رییه‌كانی ڤایرۆسی كۆرۆنا و پلانه‌كانی بۆ پاش ئاساییكردنه‌وه، چه‌ند یانه‌یه‌كی شاری كه‌ركوكی به سه‌ر كرده‌وه و به‌م شێوه‌یه بۆمان دوان.\nعه‌دنان عومه‌ر سه‌رۆكی یانه‌ی بابا گوڕگوڕ وتی:” وه‌كو یانه داهاتی مانگانه‌مان پێش ڤایرسی كۆرۆنا بریتی بوو له 2 ملیۆن دینار كه داهاتی 2 یاریگای فوتساڵ و مه‌له‌وانگه‌یه‌كی داخراوه “.\nهه‌روه‌ها وتیشی ” رێكاره‌كانی خۆپارێزی له ڤایرۆسی كۆرۆنا 100% كاریگه‌ری له سه‌ر داهاتی یانه‌كه هه‌بوو ، چونكه له مانگی شوباته‌وه هیچ داهاتێكمان نه‌بووه و سه‌رباری وه‌ستانی چالاكییه وه‌رزشییه‌كان، به‌ڵام مانگانه كارمه‌ندمان هه‌یه و پێویسته مووچه‌ی خۆیانیان بده‌ینێ “.\nله كۆتایدا سه‌رۆكی یانه‌ی باباگوڕگوڕ سه‌باره‌ت به پلانه‌كانیان بۆ باشكردنی دۆخی دارایی یانه‌كه‌یان وتی :” تاكو ئێستا هیچ پلانێكمان نیه و باوەڕیش ناكه‌م هیچ پلانێك كه بمانه‌وێت بیگرینه به‌ر سه‌ربگرێت به ڕه‌چاوكردنی دۆخی وه‌رزشی كوردستان و عێراق له ئێستادا”.\nهه‌ر سه‌باره‌ت به‌م بابه‌ته ماموستا ئازاد فاتیح سه‌رۆكی یانه‌ی سۆلاڤ وتی:” پێش هاتنی ڤایرۆسی كۆرۆنا ، یانه‌كه‌مان له دۆخێكی دارایی خراپ بوو و قه‌رزار بووین ،قه‌ده‌غه‌ی هاتووچۆ و داخستنی یاریگاكان كاریگه‌ری زۆری هه‌بوو لەسەر دارایی یانه‌كه‌مان و بگره باری دارایی یانه‌كه‌مانی قورستر كردووه “.\nهه‌ره‌وه‌ها وتیشی:” راسته قه‌یرانی ڤایرۆسی كۆرۆنا چالاكییه وه‌رزشییه‌كانی سڕ كرد ئه‌مه‌ش له رووی داراییه‌وه له به‌رژه‌وەندی یانه‌كان بوو ، به‌ڵام یانه‌كان هه‌ندێک خه‌رجی جێگیریان هه‌یه ده‌بێت خه‌رج بكرێت “.\nسه‌رۆكی یانه‌ی سۆلاڤ ئه‌وه‌شی خسته‌روو كه داهاتیان له ئێستادا ته‌نیا 2 یاریگای فوتساڵه و له مانگی شوباته‌وه داهاتیان نیه”.


د.یوسف گۆران: پێویستە ژینگەى ژیان و کارکردنى ژنان بگۆڕدرێ | وەزارەتى خوێندنى باڵا و توێژینەوەى زانستى\nد.یوسف گۆران: پێویستە ژینگەى ژیان و کارکردنى ژنان بگۆڕدرێ\nوەزیرى خوێندنى باڵا و توێژینەوەى زانستى ڕایگەیاند: بۆ ئەوەى کێشەى ژنان و کچان لە کوردستان بنەبڕ بکرێ, بەر لە هەمو شتێک پێویستە ژینگەى ژیان و کارکردنى ژنان بگۆڕدرێ.\nئەو ڕاگەیاندنەى د.یوسف گۆران وەزیرى خوێندنى باڵا و توێژینەوەى زانستى, ئەمڕۆ سێشەممە, ڕێکەوتى (٢٣/١٠/٢٠١٨) لە میانەى دیدارێکى لەگەڵ سێنتەرى گەشەپێدانى جیندەرى هات.\nلەو دیدارەدا، کە )د.ئامانج سەعید( ڕاوێژکارى وەزیرى خوێندنى باڵا و توێژینەوەى زانستى و، )جەمال حسین( بەرێوەبەرى گشتى لاوان لە وەزارەتى ڕۆشنبیرى و لاوان ئامادەیبون, گفتوگۆ لەبارەى دۆخى ژنان و بزوتنەوەى ژنان لە کوردستان کرا.\nلەو چوارچێوەیەدا و, لەسەرەتاى دیدارەکەدا، )د.چۆمان هەردى( بەڕێوەبەرى سێنتەرى گەشەپێدانى جێندەرى دواى ئەوەى کورتەیەکى لە بارەى ڕێکخراوەکەیان خستەڕو، ئاماژەى بەپڕۆژەیەکى ڕێکخراوەکەیان کرد, کە تایبەتە بەیەکسانى جێندەرى و، ماوەى دو ساڵ دەخاێنێت و، دەخوازن لە زانکۆکانى کوردستانیش جێبەجێ بکەین، بۆ ئەوەش کورتەیەکى لەبارەى گرنگى و ناوەڕۆکى پڕۆژەکە و ئەو بوارانەى بەنیازن کارى لەسەر بکەن خستەڕو، وتیشى پڕۆژەکە تایبەتە بەو خوێندکارانەى لە قۆناخى بەکالۆریۆسدان، هەروەک پشتگیرى خۆیان بۆ بڕیارەکانى ئەنجومەنى وەزارەتى خوێندنى باڵا دوپاتکردەوە، کە تایبەت بون بە بوارەکانى یەکسانى جێندەرى، لەهەمان کاتدا داواشیکرد وەزیرى خوێندنى باڵا و توێژینەوەى زانستى هاوکار و هەماهەنگ بێ بۆ جێبەجێکردنى پڕۆژەکەیان لە زانکۆکانى کوردستان.\nلەبەرامبەردا, )د.یوسف گۆران( وەزیرى خوێندنى باڵا و توێژینەوەى زانستى دواى بەخێرهێنانیان، وتى بابەتى جێندەر و یەکسانى جێندەرى بابەتێکى قوڵ و فراوانە و چەندین لایەن و بوارى وەک پەروەردە، خوێندنى باڵا، ئەوقاف و کاروبارى ئاینى، ڕۆشنبیر، تەندروستى و کاروبارى کۆمەڵایەتى دەگرێتەوە، بۆیە کارێکى گشتگیرە و هەماهەنگى هەمولایەنەکانى دەوێ، وتیشى ئەوەى پەیوەستە بە وەزارەتى خوێندنى باڵا و توێژینەوەى زانستى پشتگیرى تەواوى جێبەجێکردنى پڕۆژەکەتان دەکەین، چونکە باوەڕى تەواومان بەکێشەکانى ژنان لە کوردستان هەیە، بۆیە ئەوەى بەئێمە بکرێ بۆ خزمەتکردن بەژنان و چارەسەرکردنى کێشەکانیان درێخى ناکەین.\nلە بەشێکى دیکەى قسەکانیدا، وەزیرى خوێندنى باڵا و توێژینەوەى زانستى باسى لە کار و پڕۆژەیەکانى وەزارەتەکەى کرد لە بوارى جێندەرناسى, بۆ ئەوەش ڕاگەیاند: پێشەنگى ئەو وەزارەتانەى حکومەتى هەرێمى کوردستانین، لە جێبەجێکردنى ڕاسپاردەکانى کۆنفرانسى ژنان و جێندەرناسى، وتیشى ئێستا لە زانکۆکانى کوردستان سێنتەرى جێندەرناسى هەیە, لەهەمان کاتدا کار لەسەر ئامادەکردنى پرۆگرامى یەکسانى جێندەرى دەکەین بۆ ئەوەى لەسەرجەم بەشەکانى کوردستان ئەو بابەتە بخوێندرێ، ڕونیشکردەوە لە دانانى کەسەکان بۆ پۆستەکان ئەگەر ژن و پیاوێک خاڵەکانیان یەکسان بوبێت، ژنەکانمان لە پۆستەکان داناوە, وتیشى لە ڕاگەیاندنى گرانتەکانى ئەنجومەنى توێژینەوەى زانستى گرانتێکى تایبەتەمان بۆ بوارى جێندەرناسى تەرخانکرد, بەڵام هیچ کەسێک پڕۆژەى پێشکەش نەکرد, وتیشى لەگەڵ ئەو کارانەى کردومانە هێشتا لە ئاستى چاوەڕوانى ئێمەدا نین و, ئەخوازین کارى زیاتر و زۆرتر لەو بوارەدا بکەین.\nلە بەشێکى دیکەى دیدارەکەدا، گفتوگۆ لەسەر بارودۆخى ژنان و ڕێکخراوەکانى ژنان و ئافرەتان کرا, هەروەک باسى لەو کاروپڕۆژانە کرا, کە تا ئیستا جێبەجێکراون, بۆ ئەوەش د.یوسف گۆران ڕایگەیاند: بۆ ئەوەى کێشەى ژنان و کچان لە کوردستان بنەبڕ بکرێ, بەر لە هەمو شتێک پێویستە ژینگەى ژیان و کارکردنى ژنان بگۆڕدرێ، کە بەداخەوە تا ئێستا کار لەو بوارەدا نەکراوە.\nهەر لەو دیدارەدا، کە )د.لین ڕۆز( جێگرى بەڕێوەبەرى سێنتەرى گەشەپێدانى جێندەرى و، )شکۆ شوان( بەرێوەبەرى پڕۆژەى (EU) و، )ئارێز تەها( ڕێکخەرى پڕۆژەى (EU) لە سێنتەرى گەشەپێدانى جێندەرى ئامادەیبون چەند باەتێکى پەیوەست بەو بوارە گفتوگۆیان لەبارەوە کرا و, چەند پێشنیازێکیش گەڵاڵە کران.


جه‌نگ بریتیه له پرۆسیسی ناكۆكی و ململانێ ی له نێوان دوولایه‌ن یان زیاتر به ئامانجی له ناوبردن و تێكدانی لایه‌نی به‌رامبه‌ر جه‌نگ چه‌ند جۆرێكی هه‌یه له‌وانه جه‌نگی سه‌ربازی كه به شه‌ڕی ده‌سته‌ویه‌خه‌و به‌رامبه‌ر كه هه‌موو جۆره‌كانی چه‌ك چ ئاسمانی و چ زه‌مینی ....هتد\nتیادابه‌كار ده‌هێنرێت یان جه‌نگی هزر و سیاسه‌ته كه ئه‌ویش به نانه‌وه‌ی ئاژاوه‌و فێڵ و ته‌ڵه‌كه‌بازی له‌نێوان كۆمه‌ڵانی خه‌ڵكی ووڵاتێكدا یان هۆزو تیره‌یه‌كدا به مه‌به‌ستی لاواز كردن و په‌رت و بڵاوه پێكردنیان بۆ ئه‌وه‌ی هه‌ركات ویستیان ده‌ست بگرن به سه‌ریاندا , هه‌روه‌ها جه‌نگ چه‌ندین هۆكارو پاڵنه‌ری هه‌یه له‌وانه یان له پێناوی سامان و داهاتدا یه یان له پێناوی گه‌یشتن به ده‌سه‌ڵات و حوكمڕانیدا ,یان جه‌نگ له پێناوی ئاشتی وئارامی و وه‌رگرتنه‌وه‌ی مافی زه‌وتكراو ویان پارێزگاری له خاك و وڵات و به‌ها پیرۆزه‌كانی هه‌رگه‌لێك ئه‌گه‌ر به‌ر هه‌ر شاڵاوێك بكه‌ون ,یان جه‌نگ له كاتێكدا ڕووده‌دات كه هیچ بوارێك نه‌مێنێته‌وه بۆ چاره‌سه‌ری كێشه‌و ململانێكان له ڕێگه‌ی دایا لۆگ و دان وسانه‌وه یان ناكۆكی ئایدیۆلۆجی وئایینی و ئاینزاكان یان جه‌نگی ڕزگاری نیشتمانی و سه‌ربه‌خۆیی گه‌لانی بنده‌ست و ئازادیخوا بۆ وه‌رگرتنه‌وه‌ی ماف وخاكی داگیركراو یان ڕووخاندنی ڕژێمه دكتاتۆرو ملهوڕه‌كان .\nجه‌نگ چه‌ندین جۆرو شێوازی هه‌یه له پۆلین كردندا سه‌ركیترینیان جه‌نگی پیس و جه‌نگی عادیلانه‌یه , مه‌به‌ست له جه‌نگی پیس ئه‌وجه‌نگه دڕندانه‌یه كه ته‌ڕو وشك به یه‌كه‌وه ده‌سوتێنێت و كۆمه‌ڵكوژی به‌رامبه‌ر خه‌ڵكی سڤیل و بێ دیفاع ئه‌نجام ده‌دات وه‌كو له جه‌نگی كۆریادا له ساڵی 1950 و شه‌ڕی فه‌ره‌نسا دژی جه‌زائیر 1954- 1961 و شه‌ڕی خێڵه‌كانی هۆتو توتسی له ڕوندا 1993 و هه‌روه‌ها به‌كارهێنانی ژه‌هری كیمیاوی دژی كورده‌كانی عێراق له پرۆسه‌كانی ئه‌نفالدا ساڵی 1988 ,به‌ڵام شه‌ڕی عادیلانه هه‌رچه‌نده فه‌یله‌سوف و بیرمه‌نده‌كان له دیاریكردنی مانای ئه‌م زاراوه‌دا جیاوازن له‌به‌رئه‌وه‌ی هه‌ندێك له سه‌ركرده سه‌ربازی و سیاسیه‌كان زۆرجار به كاری ده‌هێنن بۆ جێبه‌جێكردنی مه‌رامه‌كانیان هه‌رچه‌نده به زۆرێك له پێوه‌ره‌كان جه‌نگه‌كه عادیلانه‌ش نه‌بێت , به‌ڵام گه‌وره بیرمه‌ندێكی وه‌كو (كانت )سه‌ره‌كۆنه‌ی جه‌نگ ده‌كات و وای نابینێت جه‌نگی عادیلانه هه‌بێت به‌ڵكو كتێبێكی دانا به ناوی ( پرۆژه‌ی ئاشتی هه‌میشه‌یی ) كه دواتر بووه سه‌رچاوه‌ی داڕشتنی به‌نده‌كانی كۆمه‌ڵه‌ی گه‌لان له گه‌ڵ ئه‌وه‌شدا وتی ئاشتی هه‌میشه‌یی مه‌حاڵه به‌ڵكو ده‌توانین ئه‌و ئامانجه به ده‌ست بهێنین به شێوه‌یه‌كی نزیك لێ ی .\nبه هه‌رحاڵ شوێنه‌واری جه‌نگ له هه‌ركوێ بێت كوشتن و بڕین و سه‌رگه‌ردانی و ماڵوێرانیه زیان به ژینگه‌و ژێرخانی وڵات ده‌گه‌یه‌نێت ,برسێتی و نه‌خۆشی و دواكه‌وتن له كاروانی زانیاری و زانست و ته‌كنۆلۆجیا و هه‌روه‌ها كاریگه‌ری ده‌روونی خراپی له سه‌ر هه‌مووتاكه‌كانی كۆمه‌ڵگه به جێده‌هێڵێت و به فیڕۆدانی داهاتی گشتی وڵاته له ڕووی ئابووری و مرۆیی و سامانه سروشتیه‌كانیشه‌وه . بۆ به‌رگرتن له ڕوودانی جه‌نگ وئه‌ڵته‌رناتیف بۆی په‌نا بردنه بۆ ئاشتی و دووركه‌وتنه‌وه له توندو تیژی و بێ لایه‌نی و دبلۆماسیه‌ت و دان وسان وڕێكه‌وتن و سازان و سزادانی نێوده‌وڵه‌تی و هه‌ستكردن به مه‌ترسیه‌كانی تێوه‌گلانه له‌شه‌ڕ و تێچوونی ڕاده‌یه‌كی زۆره له سامان و داهاتی وڵات .\nئه‌وه‌ی سه‌ره‌وه پێناسه‌یه‌كی كورتی جه‌نگ و پوخته‌یه‌كی هۆكارو ئامانج و جۆر و شێوازو شوێنه‌وار وئاكامه‌كانی جه‌نگه به شێوه‌یه‌كه گشتی , له سۆنگه‌ی هه‌موو ئه‌وانه‌وه چۆن جه‌نگی ڕێكخراوی تیرۆرستی داعش دژ به گه‌لی كوردستان له باشوورو رۆژئاوا ی كوردستان پۆلین بكه‌ین؟؟ له كاتێكدا كورد له نێوماڵی خۆیدایه له‌سه‌رخاكی خۆیه‌تی هه‌ر له جه‌له‌ولا و كه‌ركوك تا زوممارو شه‌نگال تا كۆبانێ ی قاره‌مان و سومبولی خۆڕاگری و نه‌به‌زین , ئه‌وه كوڕو براو خوشك ومناڵه‌كانمانن چ پێشمه‌رگه و چ گه‌ریلا و چ شه‌ڕه‌ڤان له به‌رده‌ركی ماڵه‌كانی خۆمان شه‌هید ده‌بن و گیانیان به سه‌خاوه‌ته‌وه فیدای خاكی نیشتمان ده‌كه‌ن .كه‌سیان پایان نه‌خستۆته نێو ماڵی كه‌سێكی تره‌وه . له كۆتاییدا ده‌پرسم ئایا جه‌نگ له‌مه عادیلانه‌ترو پیرۆزتر هه‌یه ؟؟ وه‌ڵامه‌كه‌ی جێدێڵم بۆ خوێنه‌رانی خۆشه‌ویست وڕای گشتی و هه‌موو ڕێكخراوه‌كانی كۆمه‌ڵگه‌ی مه‌ده‌نی ؟؟؟\nئه‌م بابه‌ته 2014 جار خوێنراوه‌ته‌وه


کوردیپێدیا - هەرێمی کوردستان زیاتر لە عێراق زێڕ هاوردە دەکات\n📊 هەرێمی کوردستان زیاتر لە عێراق زێڕ هاوردە دەکات | پۆل: ئامار و راپرسی | زمانی بابەت: 🏳 کوردیی ناوەڕاست\nهەرێمی کوردستان زیاتر لە عێراق زێڕ هاوردە دەکات\nسەندیکای زێڕینگەرانی کوردستان داواکاریی پێشکەشکردووە بۆ ئەوەی ژووری بازرگانیی تایبەت بە زێڕ لە هەرێمی کوردستان دروستبکرێت. گوتەبێژی سەندیکاکە دەڵێت، ئەو ژوورە لە ئایندەدا هاوردە و هەناردەکردنی زێڕ رێکدەخاتەوە، بەو پێیەی ساڵانە لە هەرێمی کوردستانەوە بە بەهای نزیکەی سێ ملیار دۆلار زێڕ هەناردە و هاوردە دەکرێت.\nهەندرێن وەرتی، گوتەبێژی سەندیکای زێڕینگەرانی کوردستان رایگەیاند، سیستەمی هەناردە و هاوردەی زێڕ رێکدەخەینەوە. کە ژوورەکەش بەهێزبوو حکومەت بۆ هەر کێشە و گرفتێک لە بازاڕدا لەسەر هێڵ دەبێت. ئەگەر ژووری زێڕمان هەبوو حکومەتیش دەتوانێت سوودی لێ ببینێت و لە رێگەی زێڕەوە داهاتی هەبێت.\nلە هەرێمی کوردستان نزیکەی هەزار و 600 دووکانی زێڕ و 46 کۆمپانیای بازرگانی هاوردە و هەناردەی زێڕ و ئەڵماس و بەردە بەنرخەکان هەن. پێشانگەکان بەشێوەی تاک زێڕی دروستکراو دەفرۆشن و زێڕی کۆن و شکاویش لە خەڵک دەکڕنەوە. دوای تواندنەوەی بە قاڵب بە کۆمپانیاکانی زێڕی دەفرۆشنەوە، ئەوانیش قاڵبە زێرەکان بە بازرگانانی تورکیا و ئیمارات دەفرۆشنەوە، لە بەرامبەریشدا زێڕی خۆڕازاندنەوە هاوردە دەکەن.\nگوتەبێژی سەندیکای زێڕینگەرانی کوردستان ئاماژە بەوە دەدات، حکومەت لە رێگەی ئەو ژوورەوە دەتوانێت ببێتە خاوەنی داهات کە بەشێک لە داهاتی حکومەت و بانکەکان زێڕ بێت. کە ژوورێکی وا هەبوو، حکومەتیش دەتوانێت لەگەڵ ژوورەکەدا مامەڵە بکات.\nئامانجێکی دیکەی ئەو ژوورە بازرگانییە پەرەدانە بە پیشەگەرانی زێڕ لەنێو هەرێمی کوردستان. لەوبارەیەوە هەندرێن وەرتی دەڵێت، لە هەرێمی کوردستان زێڕینگەری کۆنە و ئێستاش زێڕینگەری زۆر بە توانامان هەن. هەروەها وەرشەی باشیش هەن. لە رێگەی ئەم ژوورەوە دەتوانین پەرە بەو پیشەیە بدەین.\nبەپێی ئاماری بەڕێوەبەرایەتیی گشتیی پلان و بەدواداچوون لە وەزارەتی بازرگانیوەزارەتی بازرگانی و پیشەسازیی هەرێمی کوردستان کە پشتی بە داتای وڵاتانی هەناردەکار بەستووە، لە ماوەی ساڵانی 2016، 2017 و 2018دا عێراق بە بەهای زیاتر لە 11 ملیار و 685 ملیۆن دۆلار زێڕ و ئەڵماس و بەردی بە نرخ و زیو و مرواریی هاوردە کردووە. پشکی شێر لەم بازرگانییە بەر هەرێمی کوردستان کەوتووە، بە جۆرێک زیاتر لە 74%ی بازرگانییەکە لە رێگەی بازرگانانی کوردستان و بازرگانانی عێراقیی نیشتەجێبووی هەرێمی کوردستان کراوە.\nلە ساڵی 2016دا لە عێراق بە بەهای سێ ملیار و 422 ملیۆن دۆلار زێڕ و کاڵا بەنرخەکانی دیکە هاوردەکراوە. کە دوو ملیار و 592 ملیۆن دۆلاری لە رێگەی بازرگانانی کوردستانەوە بووە.\nلە ساڵی 2017 بە بەهای چوار ملیار و 379 ملیۆن دۆلار زێڕ و کاڵا بە نرخەکانی دیکە هاوردەکراوە کە سێ ملیار و 104 ملیۆن دۆلاری ئەو مامەڵەیە لە رێگەی کوردستانەوە بووە.\nهەروەها ساڵی 2018 بە بەهای سێ ملیار و 884 ملیۆن دۆلار زێڕ و کاڵا بەنرخەکانی دیکە هاوردەی عێراق کراوە، نزیکەی دوو ملیار و 968 ملیۆن دۆلاری لە رێگەی بازرگانانی کوردستانەوە بووە.\n#وەزارەتی بازرگانی |\n 📡 ماڵپەڕ | 🏳 کوردیی ناوەڕاست | ماڵپەری رووداو - 26-07-2020\n➕ ئەم بابەتە لەلایەن: (رۆژ هەژار)ەوە لە: Jul 27 2020 1:11PM تۆمارکراوە\n👌 ئەم بابەتە لەلایەن: (مانو بەرزنجی)ەوە لە: Jul 27 2020 10:42PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (مانو بەرزنجی)ەوە لە: Jul 27 2020 10:42PM باشترکراوە\n📷 فایلی وێنە 1.0.1 74 KB Jul 27 2020 1:13PM رۆژ هەژار


كۆرۆنا ڤایرۆسی سەردەم، یان هەڵەیەكی گەورەی بایۆلۆژی!؟ | دەزگاى زارى کرمانجى\n حەسیب ئەدیب زاخۆیی,\nرۆژنامە نووسی بێ سنووری نێودەوڵەتی لە ئەلمانیا\nمێژوو نەهامەتیی زۆری دەستی مرۆڤی تۆمار كردووە، بەتایبەت لە هەر دوو شەڕی یەكەم و دووەمی جیهانیدا، بەڵام بەداخەوە، نەك نەبوون بە مایەی پەند و عیبرەت، بەڵكو دوای ئەمانەش، جیهان زۆر گۆڕانكاریی گەورەی بەخۆوە بینی، شەڕ لەسەر نەوت، داگیركردنی وڵاتانی بێ هێز، كوشتن و ئەشكەنجەدان و ئاوارەكردنی ملیۆنان خەڵكی بێ تاوان و بێ دەسەڵات، گۆڕینی جوگرافیای زەوی و دیمۆگرافیای وڵاتان بەپێی خواست و بەرژەوەندییەكانیان.\nئەوەی ئێستا جیهانی بەتەواوی داگیر كردووە و رۆژانە هەزاران كەس بەهۆیەوە، لە شوێنە جیاجیاكانی سەر گۆی زەوی گیان لەدەست دەدەن و دەبن بە قوربانیی چەند وڵاتێكی زلهێز و خوێنمژ و ناویان ناوە كۆرۆنا یاخود (كۆڤید- 19)، ڤایرۆسێكی سروشتی نییە، بەڵكو هەڵەیەكی كارەساتباری چەكی كۆمەڵكوژیی بایۆلۆژیی سەردەمە.\nپرسیاری زۆر گرنگ لەم بارەیەوە ئەوەیە، ئایا ئەمە یەكەم هەنگاوی دەستپێكی شەڕێكی گەورەی جیهانییە، یاخود شەڕی سێیەمی جیهانییە، یان هەڕەشەی جدیی وڵاتێكی زلهێزە بۆ سەر هەموو جیهان، كە ئاگادار بن بۆ كارەساتێكی نالەبار و دونیا هەژێن، ئەگەر بێتو بەرژەوەندییەكانیان بن پێ بكرێت، یاخود بیر لە تێكدانی باری ئابووری و پێگەیان لە بازاڕی ئابووریی جیهاندا بكەنەوە؟.\nجا ئەگەر بێتوو دەركەوت چین (سین) دەستی لەم تاوانە گەوەرەیەدا هەبێت، دەبێت چ باجێك بە وڵاتەكەی خۆی بە تایبەت و ئینجا بە هەموو جیهانیش بدات بە گشتی ؟\nئەمە ئاشكرایە، كە چەندین بەڵگە و وردەكاریی پێویست، هەبوونی دەستی چین لە دروستكردنی ئەم چەكە بایۆلۆژییە دەسەلمێنێ! چین كە بە سەرچاوە و بنكەی سەرهەڵدانی ئەم ڤایرۆسە كۆشندەیە دادەنرێت لە شاری ووهان، (هەرچەندە ئەم شارە سەرچاوەی سەرهەڵدانی ڤایرۆسەكە بوو، بەڵام بەپێی راگەیاندنەكانی چین خۆیەوە، ئێستا دۆخی زۆربەی شوێنەكانی ئەو شارە ئاسایی بووەتەوە و خەڵك دەستی بە ژیانی ئاسایی خۆی كردووەتەوە)، چۆن بوو پێش ئەم رووداوانە، بەپەلە گەورەترین نەخۆشخانەی دە هەزار قەرەوێلەیی تەنیا لە ماوەی یەك هەفتە دروست دەكات و كەمتر لە ماوەی مانگێك هەموو وڵاتەكەی بە سیستەمی كۆمپیۆتەری و رۆبۆت، بۆ رووبەڕووبوونەوەی ئەم ڤایرۆسە كوشندەیە جێگیر دەكات و ئێستا وا خەریكە بە خۆی ڤاكسینی دژی ئەم ڤایرۆسە دروست دەكات و دەیەوێت بە تیرێك دوو نیشانە بپێكێت!\nلێدانی زەنگی لە خەو هەستانی هەموو وڵاتان دژی بە گشتی و ئەمەریكا و ئەورووپا بەتایبەتی، كە زیاتر پێیان لە بەڕیان درێژ نەكەن بۆ لەناوبردنی ئەم وڵاتە، كە بەدرێژایی مێژوو زلهێزیی خۆی سەلماندووە و پێداچوونەوەیەك بە هەموو ئەو پلانانەی بۆیان داناوە بكەن، هەروەها پیشاندانی هێزی خۆی بۆ بەرەنگار بووەنەوەی ئەم ڤایرۆسە كوشندەیە و رزگار كردنی ملیۆنان مرۆڤی بێ تاوان لە ناوەوە و لە هەموو جیهان بە گشتی.\nواتە دەبێ ئەوە قبووڵ بكەین، كۆرۆنا ڤایرۆسێكی كوشندەی سەردەم نییە، بەڵكو هەڵەیەكی بایۆلۆژیی سەردەمە.


عەلاوی: بارزانی ڕازی بووە من سەرۆكایەتی هێزی پێشمەرگە بكەم لەناو فەرماندەیی گشتی هێزە چەكدارەكانی عیراقدا – تۆڕی میدیایی خەڵک\nعەلاوی: بارزانی ڕازی بووە من سەرۆكایەتی هێزی پێشمەرگە بكەم لەناو فەرماندەیی گشتی هێزە چەكدارەكانی عیراقدا\n2019/10/26 - 10:02 PM\nئەیاد عەلاوی سەرۆكی قەوارەی مینبەری عیراقی، لەمیانەی چاوپێكەوتنێكیدا لەگەڵ كەناڵی (ئەلتەغەیر) ئاشكرایكرد مەسعود بارزانی سەرۆكی پارتی دیموكراتی كوردستان ڕازی بووە، بەپێی بەرژەوەندییەكانی عیراق، دەستكاری ماددەی ١٤٠ی دەستووری عیراق و پێگەی پێشمەرگە بكەین.\nلەو چاوپێكەوتنەدا، (ئەیاد عەلاوی) بەشێك لەناوەڕۆكی سەردانەكەی چەند ڕۆژی ڕابردووی بۆ لای مەسعود بارزانی ئاشكراكرد و ڕایگەیاند “دوای ڕێككەوتن لەگەڵ (عادل عەبدولمەهدی)، پێشنیارم كردووە بۆ مەسعود بارزانی كە لە ڕێگەی لیژنەیەكی پسپۆڕی بێ لایەنەوە دەستكاری ماددەی ١٤٠ی دەستوور بكەین و پێم وتووە بۆچی لیژنەیەكی عاقڵمەند دروست نەكەین بۆ سەرلەنوێ گفتوگۆكردن لەسەر ماددەی ١٤٠ی دەستور، ئەویش لەوەڵامدا وتویەتی من هیچ ڕێگرییەكم نییە و ئامادەم دەستكاری بكرێت، دواتر هەردوولامان لەسەر چەند ناوێك وەك ئەندامی لیژنەكە ڕێككەوتین و ناوەكانماندا بە عادل عەبدولمەهدی”.\nئەیاد عەلاوی ئاماژەی بەوەشدا:”مەسعود بارزانى بەم پێشنیارەم ڕازی بوو و پێیوتم لەبەر ئەوەی تۆ لەناو پڕۆسەكەدایت، نەك فیدڕاڵی، بەڵكو داوای حوكمی زاتیش ناكەم بۆ كورد لە عیراقدا”.\nسەبارەت بەچارەنووسی هێزی پێشمەرگەی كوردستان و پەیوەندی ئەو هێزە بەسیستمی بەرگری عیراقییەوە، ئەیاد عەلاوی لەبەشێكی تری ئەو چاوپێكەوتنەیدا وتی:” لەگەڵ مەسعود بارزانی لەسەر داهاتووی هێزی پێشمەرگەی كوردستانیش ڕێككەوتووین، بەو جۆرەی بارزانی ڕازی بووە من سەرۆكایەتی هێزی پێشمەرگە بكەم لەناو فەرماندەیی گشتی هێزە چەكدارەكانی عیراقدا و سەرۆك وەزیرانی عیراقیش تەواوی هێزە چەكدارەكانی عیراق بەڕێوەببات”.\nپارتی دیموكراتی كوردستانپێشمەرگەحوكمى زاتىعادل عەبدولمەهدیعيراقماددەی 140مەسعود بارزانی\nڤیدیۆ.. كوردانی ئۆسلۆ لەبەردەم باڵیۆزخانەی توركیا خۆپیشاندانیان ئەنجامدا\nنەتەوە یەكگرتووەكان داوا لە عیراقییەكان دەكات دژی تێكدەران بوەستنەوە


هەرچەندە فیلمەکە بە دەوری سێگۆشەیەکی عاشقانەدا دەسوڕێتەوەو چەند پەیامێکی خەمناکی تێدایە تێدایە، بەڵام باکگراوندێکی بەهێزی مێژووی هەیە کە باس لە ڕوداوەکانی جەنگی جیهانی دووەم دەکات ..چیرۆکی فیلمەکە لە ڕۆمانی "نیک پاروک"ەوە وەرگیراوە کە لەلایەن (ڕۆڵف شوبڵ)ەوە نوسراوە و لەلایەن هەمان کەسەوە کاری دەرهێنانی بۆ کراوە، فیلمەکە باس لە داستانی گۆرانی "یەکشەمەی غەمگین" دەکات\nڕۆمانسی - درامی Gloomy Sunday (1999)\nپارێزەرێكی گەنج بە ناوی كاسپەر لاینەن دەكەوێتە ناو گێژاوێكی گەورەوە لە كاتی لێكۆڵینەوە لە دۆسیەیەكی كوشتنی دڕندانە\nتاوانكاری - درامی - چیرۆكی هه‌ست بزوێن The Collini Case (2019)\nلە ساڵانی نێوان ١٩٢٧ بۆ ١٩٣٢ کاتێک سینەمای بێدەنگ بەرە بەرە بەرەو نەمان دەچێت، فیلمە دەنگدارەکان شوێنیان دەگرنەوە، ئەستێرەیەکی فیلمە بێدەنگەکان پەیوەندیەک لەگەڵ خانمە سەماکەرێکی فیلمە دەنگدارەکان درووست دەکات، کە کارەکانی دژ بە سینەمای بێدەنگن.\nكۆمێدی - درامی - ڕۆمانسی The Artist (2011)\nڕۆژنامەنوسێکی ئەڵمانی بە ڕێکەوت کیژۆڵەیەکی ٩ ساڵە دەناسێت دوای ئەوەی دایکی کچەکە لە فڕۆکەخانەی " نیویۆرک " توشی کێشەیەک دەبێت و ناتوانێت لەگەڵیان گەشتەکە بکات.\nدرامی Alice in the Cities (1974)\nvalue="دەرونناسێك دەنێردرێتە بۆشایی ئاسمان بۆ سەر ھەسارەیەك کە پێی دەگوترێت سۆلاریس تاوەکو لێکۆڵینەوە بکات لە ھۆکاری مردنی پزیشکێك و کێشە ھۆشی و دەروونییەکانی ئەو ئاسمانەوانانەی کە گەشتیان بۆ ھەسارەکە کردووە، پاشان بۆی دەردەکەوێت کە ئەو شلەیەی لەسەر ڕووی ھەسارەکە ھەیە جۆرێکە لە مێشك و دەتوانێت یادەوەری بگەڕێنێتەوە."\nدرامی - ئاڵۆز - زانستی خه‌یاڵی Solaris (1972)\nvalue="بە لێدوان و سزا توندەکانیان، پزیشکێك و میرێك و قەشەیەك خۆیان بەسەر دانیشتووانی گوندێکی بچووکی ئەڵمانیادا دەسەپێنن، ڕۆژێك پزیشکەکە لە ئەسپەکەی دەکەوێتە خوارەوە بەھۆی تەلێکەوە لەنێوان دوو داردا، پاش ئەو ڕووداوە چەندین ڕووداوی ناخۆشی یەك لە دوای یەك ڕوودەدەن بەبێ ھیچ ھۆکارێکی بینراو، ھیچ کەسێك ھۆکاری ڕووداوەکان نازانێت بەڵام مامۆستایەکی گوندەکە چەند گومانێك دەکات."\nدرامی - مێژویی - ئاڵۆز The White Ribbon (2009)\nلە ساتەکانی کۆتایی جەنگی جیهانی دووەمدا سەربازێکی نازی ئەڵمانی لە هەوڵی مانەوە لە ژیاندا جل و بەرگی سەرهەنگێکی نازی دەدۆزێتەوە و خۆی دەکات بە سەرهەنگ، ئەم پیاوە بە زوویی پێناسێکی دڕندانەی بۆ خۆی دروست دەکات و هەوڵ دەدات بەهۆیەوە لەو تاوانانەی کە ئەنجامی داون هەڵبێت.\nدرامی - مێژویی - جه‌نگ The Captain (2017)\n(لیۆپۆلد سۆکا) کارمەندی زێرابەکانە لە شاری لڤۆڤی داگیرکراو لەلایەن نازییەکانەوە لە پۆڵەندا، کاتێک کۆمەڵێک جولەکە دەدۆزێتەوە لە زێرەبەکاندا ئەوا ڕازی دەبێت لە بەرامبەر پارەدا بیانپارێزێت، تەنانەت دەیزانی کە ئەگەر ئاشکرا بێت ئەوە لە سێدارە دەدرێت!\nدرامی - جه‌نگ In Darkness (2010)\nنیچە: دایکە، من گەمژەم.\nدرامی The Turin Horse (2011)\nلە ساڵی ١٩٤١ كۆمەڵێك سەربازی نازی بە چەكی ژێردەریاییەوە دەجەنگان دژی ژێردەرییاییەكانی بریتانیا ، ھاوكات تا كۆتایی جەنگ ٤٠،٠٠٠ سەرباز ڕەوانەی دەریا كرا ، تەنیا ١٠،٠٠٠ سەربازی گەڕایەوە نیشتمان .\nسه‌ركێشی - چیرۆكی هه‌ست بزوێن - جه‌نگ -درامی Das Boot (1981)\nدرامی - جه‌نگ Corn Island (2014)\nئاننا کچێکی گەنجی ڕەبەنە لە ساڵی ١٩٦٠ لە پۆڵەندا دەژی، کە لەکاتی سوێند خواردنیتی، ئیتر لەوکاتەدا نهێنیەکی تاریکی خێزانەکەی ئاشکرا دەبێت لە سەردەمی جەنگی ئەڵمانیەکان کە پەیوەندی بە دایک و باوکی هەیە.\nدرامی Ida (2013)\nچیرۆکێکی تراژیدیە دەربارەی دوو برا و سەرکێشیەکانیان لە چوون بەرەو چیای نانگا پاربات\nژیانامه - درامی Nanga Parbat (2010)\nمامۆستایەك دەیەوێت لەگەڵ خوێندكارەكانی چەمكی دیكتاتۆریەت بكاتە گفتوگۆی نێوانیان بۆ ماوەی ھەفتەیەك ..\nدرامی - چیرۆكی هه‌ست بزوێن The Wave (2008)\nژیانی کاتیا بەتەواوەتی تێک چوو پاش مردنی هاوژینەکەی و کوڕەکەی لە تەقینەوەی بۆمبێكدا ، پاش ماوەیەک لە خەم و نادادگەری، کاتیا بەدوای تۆڵەکردنەوەیە...\nدرامی - تاوانكاری - چیرۆكی هه‌ست بزوێن In the Fade (2017)


هەرێمى کوردستان بەدەست ماددەى هۆشبەرى کۆمارى ئیسلامییەوە دەناڵێنێت | AvaToday\nهەرێمى کوردستان بەدەست ماددەى هۆشبەرى کۆمارى ئیسلامییەوە دەناڵێنێت\n▪ ڕاپۆرتى شڕۆڤەیی و ئامارى\n▪ گومانى تێدا نییە کە هەر وڵات و هەرێمێک دراوسێى کۆمارى ئیسلامى بێت، دەکەوێتە بەر چەندین شەڕەوە لەوانەش شەڕى تیرۆریستى و ماددى و نەتەوەیی و شەڕێکى دیکەش کە لە هەموویان قورستر و دژوارترە شەڕى ماددەى هۆشبەرە.\nکۆمارى ئیسلامى ماددەى هۆشبەر تەنیا وەک سەرچاوەیەکى گرنگى ماددى بەکار ناهێنێت، بەڵکو ڕێگەیەکیشە بۆ سەرکوت و داتەپینى هێزى چالاکى کۆمەڵگە، ئامارى گەورەى تووشبووانى لاوان لە ئێران خۆى دەرخەرى ئەو ڕاستییەن کە ئەو ڕژێمە دەیهەوێت لە ڕێگەى هەر ماڵەو ئاڵوودەبوویەک سەرەنجەکان لەسەر سیاسەت و دەوڵەت لابەرێت و خەڵک نەغرۆ بکات لە گێرمەوکێشە کۆمەڵایەتی و ژیانییەکانى و ئەمەش بۆ دراوسێکانى بە ڕاست دەزانێت.\nهەرێمى کوردستانیش کە مەترسییەکى گەورەى هەمیشەییە لەسەر کۆمارى ئیسلامى، بەوەى کە ڕۆچنە و هیوایەک بووە بۆ کوردەکانى ڕۆژهەڵات، جێگەى بایەخى کۆمارى ئیسلامى بووە بۆ سێ مەبەستى سەرەکى: بازرگانى، تیرۆریزم و شەڕ، ماددەى هۆشبەر.\nپرسى بازرگانى و تیرۆریزم لە ماوەى ڕابردوو بە ڕوونى تاقى کرانەوە لە لایەن کۆمارى ئیسلامییەوە. ڕژێم لە ئێران هەمیشە هۆکار بووە بۆ دروستبوونى شەڕ و ئاژاوە لە نێو حزبە کوردییەکانى باشوور و پڕچەککردنى تیرۆریستانى دژ بە باشوور لەوانەش جوندولئیسلام و ئەلقاعیدە و داعش و ئێستاش حەشدى شەعبی و گرووپە شێعییەکانى دیکە و لە ڕووى بازرگانیشەوە جگە لەو بازرگانییە یاساییەى کە لە دەروازە سنوورییەکانەوە هەیەتى لەگەڵ هەرێمى کوردستان بە هاوردەکردنى کەلوپەل و کەرەستەى تر، لە گەمارۆکانیش هەوڵى داوە هەرێمى کوردستان بەکار بهێنێت بۆ سپیکردنەوەى پارە و دەستکەوتنى دۆلار و ئەمەش گەورەترین کێشەى بۆ خودى هەرێم و بازرگان و بۆرسییەکەى دروست کرد.\n▪ لەتەک ئەو دوو کارە نەگریسەى سەرەوەى، کۆمارى ئیسلامى هەوڵى داوە هەرێمى کوردستان لە ڕووى ماددەى هۆشبەرەوە بۆ دوو مەبەست بەکار بهێنێت:\nیەکەم: بەکارهێنانى هەرێمى کوردستان وەک دڵى ڕۆژهەڵاتى نێوەڕاست بۆ پەخش وترانزێتى ماددەى هۆشبەر\nدووەم: سەرچاوەیەک بۆ فرۆشى ماددەى هۆشبەر و ئاڵوودەکردنى لاوەکانى باشوور و دروستکردنى ئاژاوە و تێکدانى باغرى کۆمەڵایەتى و سیاسى هەرێم\nهەر ئەمەش واى کردووە هەتا دێت ڕێژەى تووشبووان و ئاڵوودەبوان لە هەرێم بەرزتر دەبێتەوە.\nهەر بۆ نمونە ڕێکەوتى ۲٠ / ۱۲/ ۲٠۲٠ لە دەروازەی سنوور حاجی ئۆمەران لەلایەن ئاسایشی حاجی ئۆمەران ٤۱ کیلۆ ماددەی هۆشبەر لەجۆری (تریاك) دەستى بەسەردا گیرا کە لە لایەن دوو تۆمەتبارەوە هاوردەى هەرێمى کوردستان کرابوو کە یەکێکیان خەڵکى ئێران بوو.\n▪ بەڕێوەبەرایەتی گشتیی نەهێشتنی ماددە هۆشبەرەکان لە هەرێمی کوردستان ئامارێکى بڵاو کردووەتەوە لەسەر ماددەى هۆشبەر بۆ ساڵى ڕابردوو کە بەم شێوەیەیە:\n▫ ١١١٣کەس بە تۆمەتی بازرگانیکردن و بەکارهێنانی ماددە هۆشبەرەکان دەستبەسەر کراون.\n▫ لەم ژمارەیە نزیکەى ٩٠٠ کەسیا سزا دراون و ئەوانى تر یا ئازاد یا هێشتا لێکۆڵینەوەکەیان تەواو نەبووە.\n▫ ٥٥٥ کیلۆ و ٧٤٠ گرام ماددەی هۆشبەر لە جۆرەکانی، هێروین، کریستاڵ، جامایکا، تریاك و حەشیش دەستى بەسەردا گیراوە.\n▫ دەستیش بەسەر ٢٧٣٤ پارچە حەبی ئێکس و ئاڵوودەکەرەکانى دیکەى وەک میتادۆن، ترامادۆڵ، کلۆنازپام، پرازولام و B2دا گیراوە.\nدەستیان بەسەردا گیراوە.\nبە پێی ئامارێکیش کە تۆڕى میدیایی ڕووداو بڵاوى کردووەتەوە، دۆخى تووشبووان و بازرگانیکردن بە ماددەى هۆشبەرەوە لە عێراق زۆر خراپترە لە هەرێمى کوردستان و قەبارەى بازرگانیکردن و ئاڵودەکردنەکە زۆر گەورەترە.


شکستی کەرکووک سەرەتای هەستانەوەیەکی تر\nزایینی: ٠٦-١١-٢٠١٧ - هەتاوی: ١٣٩٦/٠٨/١٥ - ١٩:٢٤ تاران\nمێژوو هەردەم بە شێوە و جۆرێک لە جۆرەکان دووپات دەبێتەوە. ڕووداوی ٢٥ی ڕەزبەری ١٣٩٦ی هەتاوی بەرانبەر لەگەڵ ١٦ی ئۆکتۆبری ساڵی ٢٠١٧ی زایینی درووست وەبیرهێنانەوە و دووپاتبوونەوەی مێژوو لە جیهاندا و بە تایبەتی‌تر بۆ نەتەوەی کورد بوو.\nڕووداوە مێژووییەکانی نەتەوەی کورد وەک "شۆڕشی شیخ سەعیدی پیران (٨ی شوباتی ١٩٢٥)، میری ڕواندز (١٨٢٦)، شێخ ڕەزای دەرسیم (١٩٣٧)، سمایل ئاغای سمکۆ (١٩١٨)، شۆڕشی ئاگری (١٩٢٧)، شێخ عوبەیدوڵلا نەهری (١٨٨٠)، بەدرخان (١٨٢١)، یەزدانشیر (١٨٥٣)، شێخ مەحموود (١٩١٨)، شێخ ئەحمەدی بارزان (١٩٤٣)، شێخ عەبدولسەلام بارزانی (١٩٠٨) و قازی محەممەد (١٩٢٤) بزووتنە ئازادیخوازەکانی کورد هەموو لە یەک چەمکدا جێگایان دەبێتەوە، " نسکۆ و سەرهەڵدانەوە".\nڕووداوی کەرکووک لە چوارچێوەی شرۆڤەکردنی پرسێکی مێژوویی ئاسانە و هەموو تاکەکانی کورد خۆیان و ڕێبەرانی کورد سەرزەنش دەکەن کە نەدەبا کورد ئەو هەڵە مێژووییەی کە چەندین جار ئەزموونی کردووە سەر لە نوێ دووپاتی کاتەوە، بەڵام دەبێ بڵێین هەموو شۆڕشەکانی کورد و شکستەکانیان و ئێستا کەرکووک لە باری ڕەوانییەوە کەریگەری لە سەر هەست و بیری نەتەوەیی داناوە. سەردەمی خۆشی شۆڕشەکانی دیکەی کورد بەم چەشنە و زیاتریش کاریگەرییان داناوە بەڵام بە هۆی ئەوەیکە "وشیاریی نەتەوەیی" زۆر لاواز بووە و کەرەستەی ڕاگەیاندن نەبووە تا ئەم ڕووداوانە تۆمار بکرێن و بگوازرێنەوه، بە بێدەنگی خۆیان نوقمی هەستی پڕ له دەردی خۆیان بوونە. ڕووداوی کەرکووک لە سەردەمی ئێستادا بەهۆی پێشکەوتنی سەردەمی ئێمە هەموو کوردێکی هان دا کە کەرکووک خاکی کوردستانە و دەبێ "تۆڵە" بستێننەوە و نیسبەت بەو ڕووداوە خۆیان بە هاودەرد زانی واتە لە هەستی هاوبەشدا بە مانای کردەیی بەشدار بوون.\nڕێفراندۆمی سەربەخۆیی کوردستان بە دنیای دەرەوەی گوت کە کورد "ئیرادەی" خۆی هەیە و چارەنووسی خۆی دەنووسێت، ئەمە بە لای هیچ وڵاتێکی دراوسێ و ڕۆژئاواوە جێگای باوەڕ نەبوو، چونکە نەتەوەی کورد ئەو نەتەوەیەی سەردەمی سەدەی ١٩ و ٢٠ نەبوو کە ئەوان بیریان لێ دەکردەوە. بۆیە ئەگەر بڵێین ڕۆژئاواش لە موحاسباتی خۆیان نیسبەت بە کورد تووشی هەڵە بوونە دوور لە ڕاستی نییه؛ بۆیە ڕێفراندۆم توانی سیاسەت و ڕوانگەی ڕۆژئاوا و جیهان نیسبەت بە کورد بگۆڕێت.\nشکستی هێزەکانی پێشمەرگە ئەویش بەو شێوە نەخوازراوە ناتوانێت "ڕێفراندۆمی سەربەخۆیی کورد ماوەبەسەرچوو بکات". بەڵکوو حەقیقەت ئەوەیە کە ئەگەرچی ئەنجامی ڕێفراندۆم نەبوو بە کردەیی بەڵام پڕۆژەی سەربەخۆیی ڕانەوستاوە و وەدیهاتنی ئەو ئامانجە تەنیا "کات" دەخوازێت.\nپڕۆژەی کوردەکان ناتوانرێت بە حکوومەتێكی "فرقەگرا" کە بنچینەکەی میلیشاکانی "حەشدی شەعبی" سەر بە سپای تێرۆریستی پاسداران پێکی هێناوه، ڕابگیرێت. ئەو شتەی کە دەتوانێت سەربەخۆیی‌خوازیی کوردەکان ڕابگرێت جێبەجێ کردنی نیزامێکی سێکۆلار، دێموکراتیک، فیدراڵ، لە چوارچێوەی دەوڵەتێکی مەدەنی دایە کە هەمووهاووڵاتیانی ئەو جوغرافیایە (عێراق) بە بێ لەبەرچاوگرتنی ئایین و مەزهەب و نەتەوە لە خۆیدا جێ بکاتەوە کە ئەوەش شتێکی زۆر ئەستەم دێتە بەرچاو.\nئەوەیکه زیاتر لە هەموو شتێک لە ئێستادا کوردەکان بۆ سەربەخۆیی هان دەدات، ماهیەت و چوارچێوەی فکری و پێکهاتەی ئێستای دەوڵەتی بەغدایە کە نە لە ئێستادا و نە لە داهاتوودا ناتوانێت شتێک بە کوردەکان بدات کە ئەوان داوای سەربەخۆیی نەکەن.\nدوای وەرگەڕانی حکوومەتی سەدام حوسێن، حکوومەتێک لە بەغدا هاتە سەر کار کە سەرەڕای مەزهەبی بوونی سەر بە ڕێژیمی کۆماری ئیسلامیی ئێران بوو، کە ئەوەش کێشەیەکی قووڵ بوو و لەراستیدا سەرچاوەی هەموو کێشەکان بوو.\nدوای ئەو چەند ساڵ حکومەتدارییە لە بەغدا هیچ ڕێگایەک جیا لە سەربەخۆیی نەمابوو، چونکە عێراق لە ماوەی چەند ساڵی ڕابردوودا ببووە ناوەندێكی "فرقەای" شیعە کە سەر بە ڕێژیمی ئێران بوو. دەسەڵاتی شیعه بە سەرپەرەشتیی ڕێژیمی ئێران لە سەردەمی ئۆبامادا زیاتر خۆی سەپاند و سەقامیگر بوو(قسە و لێداونەکانی ئیستا و ڕابردووی سیاسەتەمەدارانی جیهان و بەتایبەت بەرپرسانی ئامریکا سەلمێنەری ئەو بابەتەیە).\nبۆیە تا کاتیک کە عێراق لە باتڵاقی حکوومەتێکی مەزهەبیی وەک ڕێژیمی ئێراندا بمێنێتەوە پڕۆژەی کوردەکان هیچ کۆتاییەکی پێ نایەت؛ بەڵکوو لە ماوەی داهاتوودا شایەتی گۆڕەپانی سیاسی و نیزامیی دیکە لە ئاستی عێراق و ناوچەکەدا دەبین کە ئێستاش هۆشداری دەدەن خۆ لە شەڕ بپارێزن.\nهەروەها دەبێ بڵێین کە بۆ سیاسەتمەدارەکانی کوردستانی باشوور قەبووڵ ناکرێت کە دەستەوەستان دانیشن و چاو لە کەرکووک بکەن چونکە کەرکووک جیا لەوەیکە سەرچاوەیەکی بەهێزی ئابوورییە، بە شایەتی مێژوو کەرکووک سەرەڕای هەموو پێکهاتەکانی شارێکی کوردستانیە.\nسەرەڕای ئەوەیکە ڕیژیمی ئێران درێژە بە دەستێوەردانەکانی خۆی دەدات و بەردەوام لە هەوڵی ئەوەدایه دووبەرەکی و ئاژاوە بنێتەوە، بەڵام بەو حاڵەشەوە پەروەندەی کوردەکان بە لە دەستدانی کەرکووک و تەنانەت کۆنتڕۆڵی شارەکانی کوردستان نابەسترێت.\nپڕۆژه‌ی كۆنترۆڵكردنه‌وه‌ی ناوچه كوردستانییه‌كانی ده‌ره‌وه‌ی ئیداره‌ی هه‌رێمی کوردستان، پێشتر پیلان و پلانی بۆ دا‌نرابوو. بەرپرسانی حکوومەتی هەرێمی کوردستان بە فەرمی باسیان لەوە کردبوو کە ئەگەری ڕووداوێکی لەم چەشنە بوونی هەیە، بۆیە دەیانگووت کە زمانی هەڕەشە هیچ پرسێک چارەسەر ناکات و گفتوگۆ باشترین ڕێگایە. هەروەها پێشتریش به ڕوونی و ئاشكرایی به سه‌ركردایه‌تی كورد گوترابوو كه ده‌بێت له‌و ناوچانه بكشێنه‌وه و ته‌نانه‌ت هێڵی سه‌وزیان ده‌ستنیشان كردبوو كه سنووری پێش ساڵی ٢٠٠٣ و ڕووخانی سه‌دامه. ته‌نانه‌ت له دواڕۆژی فشاره‌كان بۆ دواخستنی ڕێفراندۆم، ته‌كلیفی دواخستن بۆ ماوه‌ی حه‌فته و مانگیش هه‌بوو كه ئه‌مه‌ش به دروستی مەبەست لێوەرگرتنه‌وه‌ی كه‌ركوک پێش واده‌ی ڕێفراندۆم و ڕێگرتن بوو له ئه‌نجامدانی ڕێفراندۆم لەو شارەدا! دوای رێفراندۆمیش هەرچی بانگی دیالۆگ بوو رەدیان کردەوە و پیلانی هێرش و داگیرکردنی کەرکووکیان بە رێبەریی سپای پاسداران جێبەجێ کرد.\nمامه‌ڵه‌ی عه‌قلانی له‌گه‌ڵ ئه‌م واقیعیەتە‌دا بۆ كورد گرینگه و دەبێ هێڵی سیاسی خۆی وه‌ک ده‌وڵه‌تێكی مه‌ده‌نی و دێموكرات و خاوەن دۆزێكی ڕه‌وای مێژوویی كه چه‌ندین پێكهاته‌ی نه‌ته‌وه‌یی، مه‌زهه‌بی، ئیدە و ئایین له‌خۆ ده‌گرێت بپارێزێت، چونكه كورد له ڕووی ستراتیژیی نه‌وتی و ژێئۆسیاسیه‌وه تا ئێستا ژماره‌یه‌كی قورسه و لە نێوخۆدا خۆی بەهێز بکا و کەموکووڕییەکانی رابردووی راست بکاتەوە.\nهەروەها لە هەلومەرجێکدا کە نەتەوەی کورد لە شۆکدایە و له ڕووخانی شکۆی نەتەوایەتی دوای ڕێفراندۆمدا دەژی، بەرپرسایەتی ئێمە ئەوەیە بە جیاتی بوون بە دادوەر ببین بە نۆژدار و پەرەستار. ئەرکی ئەخلاقی ئێمە لە هەلومەرجێکدا کە بوون و نەبوونی نەتەوایەتیمان لە مەترسیدایە، بوون، یەکبوون و گرێبەستێکی خێرای کۆمەڵایەتی و ڕوحیە بۆ ئەوەی پێکەوە ئەو قەیرانە تێپەر کەین گرینگ و کاریگەرە و دوای تێپەربوون لە قەیرانەکە بێگومان کاتی حیساب وەرگرتن لە قەیران خوڵقێنەکانیش دێت.\nبە ڕووداوێکی وەک کەرکووک ئەگەر دووپات بێتەوە جێگای قەبووڵ کردن نییە، بەڵام نابێ ئەوەش لەبیر بکەین پێش ڕوودانی ئەو ڕووداوە کورد قۆناغی زۆر هەستیاری لە ماوەی ١٠٠ ساڵی ڕابردوودا دەبڕی، بۆیە ئەو ڕووداوە نابێتە بنەما بۆ دۆڕانی کورد بەڵکوو دەبێ بزانین کە سیاسەت کاتییە و هەمیشە بردنەوە نییه و دۆڕانیشی هەیه. ڕێبەرایەتی کورد دەبێ ئەوە بزانێت کە یەکدەستی هێزی نیزامی خۆی بەرگێکی بەرندەیە لە کایەی سیاسەتدا.\nڕێبەرانی سیاسیی كوردستان زۆر چاک لەو ڕاستیانە دەزانن و تەجرووبەیان لەگەڵ هەموو جۆرە حکوومەتەکانی زاڵ بە سەر کورددا کردووە كە پڕه لە هەلپەرەستی و پەیمانشكێنی و درۆ و دەلەسە لە لایەن دوژمنان و خائینەکان؛ هەر ئەوەش دەبێ دیسان ببێت بە خاڵێک کە "کەمتەرخەمی" هەڕەشەیەکە بۆ سەر دەرفەت و دەسکەوتەکانی کورد.\nکورد جارێکی دیکە ڕیزەکانی خۆی ڕێک دەخاتەوە و بۆ جارێکی دیکەش خۆی بە جیهان و ناوچە دەناسێنێتەوە. کورد ئەگەرچی لە مێژوودا زەبری قورسی وێکەوتووە بەڵام نە تەنیا کۆڵی نەداوە بەڵکوو قایمتر، پتەوتر، بە ئیرادەتر و توندتر لە پێشوو دەستی بە خەبات کردووەتەوە. دەبێ ئەوەش بڵێین و دان بەوەدا بێنین کە تەنیا شتێک نەتەوەی کورد ئارام دەکاتەوە ئەوەیە کە داخوازی و ویستی ئەوان جێبەجێ بکرێت لە غەیری ئەوەدا تا ڕەوڕەوەی مێژوو بەڕێوە بێت کورد دەست لە ویستی خۆی هەڵناگرێت و ناوچەی ڕۆژهەڵاتی نێوەڕاستیش ئاسایش و ئارامیی تێدا نابێ.


ناجح میزان : به‌بينينی ئاڵای كوردستان هه‌ست به ئارامی ده‌كرێت\n18/10/2020 - 10:29\nدكتۆر ناجح میزان ، كه‌سایه‌تی سیاسی عێراق سه‌باره‌ت به سووتاندنی ئاڵای كوردستان و باره‌گای لقی 5ی پارتی دیموكراتی كوردستان بۆ كوردستان تی ڤی گوتی: سه‌ره‌تا به ناوی خه‌ڵكی به شه‌ره‌فی عه‌ره‌ب له عێڕاقدا به تووندی ئیدانه‌ی سووتاندنی ئاڵای كوردستان و باره‌گای پارتی دیموكراتی كوردستان ده‌كه‌ین كه به‌كرێگیراوان ئه‌نجامیاندا ، به‌ڵام نابێت به‌و كاره هه‌مه‌جی و دڕندانه‌یه تووشی سه‌رسووڕمان بین، چونكه ئه‌وانه‌ی ئێستا ده‌سه‌ڵاتی به‌غدایان له‌به‌ر ده‌سته كه‌سانی خائین و به‌كرێگیراون ، هه‌ر ئه‌وانه بوون عێڕاقیان گه‌یانده ئه‌و حاڵه‌ته‌ی ئێستا و به كوشتدانی كوڕانی ڕۆژئاوای عێڕاق و ناوچه سووننییه‌كان ، هه‌روه‌ها كوشتنی خۆنیشانده‌رانی شیعه ئه‌وانه‌ی دژ به‌و ده‌سه‌ڵاته گه‌نده‌ڵ وخائینه‌ن .\nهه‌روه‌ها گوتیشی: ئاڵای كوردستان به پێی ده‌ستووره و ئاڵای فیدڕاڵییه، به‌بینینی ئه‌و ئاڵایه هه‌ست به ئارامی ده‌كرێت ، وه‌ك بینیمان هه‌ر دوێنێ بوو عه‌ره‌بی سووننه هاتنه هه‌ولێری ئارام و سه‌قامگیر ، كوردستان عه‌ره‌بی سووننه‌ی له كوشتن و داعش و ملیشیاكان ده‌رباز كرد ، ئێمه‌ی له خۆ گرت ،به‌ڵگه‌ش بۆ ئه‌مانه ئه‌و كاته‌ی عه‌ره‌بی سووننه خۆیان گه‌یانده ده‌ڤه‌ری ڕه‌زازه كه ئه‌بوو فه‌ده‌ك و ئه‌بو موهه‌ندیس له پێشوازییاندابوون و دواتر گولـله بارانیان كردن، كه تائێستا نازانین ته‌رمه‌كانیان له كێن.\nهه‌روه‌ها دكتۆر ناجح میزان ئاماژه‌ی بۆ رووداوه‌كه‌ی دوێنی كردو گوتی: ئه‌گه‌ر خه‌مخۆرن بۆ ئاڵا ده‌سووتێنن كه ئه‌مه تێكدانی پێكه‌وه ژیانه و پێوویسته ڕێز له‌ئاڵای ده‌ستووری بگرین ، ئه‌گه‌ر ئه‌و گڕووپانه دژایه‌تی كوردستان ده‌كه‌ن ،ده‌بێت باش بزانن كه كوردستان له ناو دڵی هه‌موو عێڕاقییه‌كی شه‌ره‌فمه‌نده، له سووننه بێت یان له شیعه وه‌یان هه‌موو پێكهاته‌كان ، به‌ڵگه‌ش بۆ ئه‌مه ئه‌مڕۆ كوڕانی شه‌ره‌فمه‌ندی باشووری عێڕاق بیر له‌وه ده‌كه‌نه‌وه كه له كوردستان ژیان به‌سه‌ر ببه‌ن ، چونكه ده‌زانن ئه‌و میلیشیایانه ڕۆژێك دادێ تۆڵه‌یان لێ ده‌كه‌نه‌وه ، بۆیه ده‌ڵێم هه‌موو ئازادیخوازانی عێڕاق له‌گه‌ڵ كوردستانن ، چونكه كوردستان ئازاده و به‌كرێگیراوان ترسیان لێی هه‌یه ، هه‌میشه ئازادیخواز حه‌ز ناكات به زه‌لیلی له ژێر ده‌ستی خائین و خۆفرۆشاندا بژیت ، به‌ڵام ئه‌و نه‌هامه‌تیانه‌ی ده‌یبینین ئه‌وه مالیكی لێی به‌رپرسه .\nهه‌روه‌ها ناجح میزان ده‌شڵێت: له‌سه‌ر عه‌ره‌بی سووننه و خۆنیشانده‌ران ئه‌وه‌یه كه ئه‌و لێدوانه‌ی هۆشیار زێباری به ڕاوبۆچوونی هه‌موو عێڕاقییه‌كی به‌شه‌ره‌ف بزانن ، چونكه ئه‌و لێدوانه‌ی به‌ڕێزیان ته‌عبیر و داكۆكی له قوربانیانی حه‌بووبی و ناسڕییه و به‌غدا و پێشتریش هه‌زاره‌ها له بێ سه‌رووشوێنبووان ده‌كات.\n١٦ی ئۆکتۆبەر رۆژێكی شووم كە لەیاد ناكرێت\nوای کرد ئەوەی زیاترلەسەدەیەک بەخوێن وخەبات بەدەست ھاتبوو بە چەند کاتژمێرێک لەدەستی بدەین\nحه‌شدی شه‌عبی له‌نێو فڕۆكەخانەی كەركووك سه‌ربازگه‌یه‌ك ده‌كاته‌وه


لە بەرچاوی خەڵکی رۆژھەڵاتی ناوەڕاست ئەوروپا بەھەشتێکە – لڤین پرێس\nنوێنەری حکومەتی ھەرێم لە فەرەنسا:\nلە بەرچاوی خەڵکی رۆژھەڵاتی ناوەڕاست ئەوروپا بەھەشتێکە\nنوێنەری حكومەتی هەرێم لەفەرەنسا رایگەیاند “هەرێمی کوردستان تاکە هەرێمێکە لە ناوچەکە لە پێکەوە ژیان و ئازادی ڕادەربڕین و دیموکراسیەت ”.\nعەلی دۆڵەمەڕی نوێنەری حکومەتی هەرێمی کوردستان لە فەرەنسا بۆ دەنگی ئەمریكا رایگەیاند: عێراق هۆکاری گرنگە بۆ کۆچکردن جا لەناوچەکانی تری عێراقیشەوە نەک هەر هەرێم خەڵک کۆچ دەکات و داوای مافی پەنابەری لە وڵاتانی تر دەکات.\nوتیشی: هەرێمی کوردستان و خەڵکەکەی بە پێی دەستور بەشێکە لە عێراق لەبری ئەوەی حکومەتی عێراقی هەوڵی دابینکردنی ژیانی خۆشیان بۆ بدات لە 2014 وە بودجەی هەرێمی کوردستانی بڕیوە لە دوای ڕووداوەکانی 16 ی ئۆکتۆبەرەوە دەبینین ناوچەکانی دەرەوەی ژێر دەسەڵاتی هەرێم بە کەرکوک و شەنگال و موسڵەوە پڕبوون لە میلیشیا خەڵکی ئەو ناوچانە بێ هیوابوون بۆیە ئەو ناوچانە جێ دەهێڵن.\nدۆڵەمەڕی راشیگەیاند: ئێستا هەرێمی کوردستان، هەرێمێکی ئازادە پێکەوە ژیانە وەک هەرێمی کوردستان پێشوازیمان لە دوو ملیۆن ئاوارە کردووە کە لە عێراق و سوریاوە هاتوون.\nباسی کەوەشکرد: ئێستا هەرێمی کوردستان تاکە هەرێمێکە لە ناوچەکە لە پێکەوە ژیان و ئازادی ڕادەربڕین و دیموکراسیەت، بەڵام هەندێک خەڵکی ڕۆژهەڵاتی ناوەڕاست حەزی لێیە بگاتە بەهەشتێک کە لەبەرچاوی ئەوان ئەوروپا بەهەشتێکە.\nمحەمەد حاجی مەحمود: هێزەكانی حزبی سۆسیالیست ئامادەن بۆ هەر روبەروبونەوەیەك بۆ بەرگری لە خاكی كوردستان


په یامی پیغه مبه ری به ریزمان ”صلی الله علیه وسلم” بؤ ئه و که سانه ی که وا حه قیان لئ تیکه ل ده که ن – بنیان جهاد علیه دین سکولاریسم و مذاهب مختلف آن\nله فه رموده یه کی تردا که ”عمران بن حصین” ده لیت پیغه مبه ری خوا صلی الله علیه وسلم فه رموی : به به رده وام کؤمه لیك له ئو مه ته که م جه نگ و کوشتار ده که ن و رون و ئاشکراو دیارن به سه ر ئه و که سانه وه که دژایه تیان ده که ن و به رده وامیش هه ر هه ن تا ئاخر که سیان له گه ل ده جالیش شه ر ده کات.(صحیح سنن أبي داود ۲۱۷۰). . . . .\nئه م دو فه رموده یه ته نها نمونه یه کن له چه ندین فه رموده ی صحیحی تر که باسی ناسینه وه و خه صله تی ئه و که سانه ده کات که وا له سه ر حه قن و خه صله ته کانیان چه ند دانه ن.\n۱ – به رده وام بونیان له سه ر حه ق .\n۲ – جه نگ و کوشتار ده که ن تا قیامه ت و جوانیش له ناو خه لکدا دیارن.\n۳ – بؤیان گرنگ نیه و لاناکه نه وه تا بزانن کئ سه ریان ده خات و کئ دژایه تیان ده کات.\n۴ – دژایه تی کردنی خه لك هیچ زیانیکیان پئ ناگه یه نیت.\nئه م خه صله تانه م له چه ندین فه رموده کؤ کردوه ته وه که هه مویان صحیحن به لآم له به ر دریژی بابه ته که نه متوانی فه رموده کان هه مویان نقل بکه م.\nله وانه یه که سیکی دلـنه خؤش که چاوی خیری به ده وله تیکی ئيسلامی هه لنایه حه زی له خزمه تی پیلآوی طاغوته پرسیارت لئ بکات و بلیت ئيمه نکولی حه دیثه کان ناکه ین به لآم کوا که ی (ئه مانه) له سه ر حه قن ، بؤیه له وه لآمدا پیی بلئ باشه ده ی تؤ کؤمه لیکی ترم نیشان بده له سه ر حه ق بن و جه نگ و جیهاد بکه ن با پیکه وه ش بچین بؤ ناویان ، یان تؤ مه یه ته نها فتوا بؤ من بده و بلئ ئه و کؤمه له جیهادیه له سه ر حه قن با من بچم .


Wednesday, 07.24.2019, 22:52\nلە گەڵ دۆزینەوەی گۆڕێکی بەکۆمەڵی ئەنفال کراوەکان، سەدای ( مەیان هێننەوە بۆ هەرێم) لە زۆر لاوە بەرز بووەوە، هۆکار زۆرە بۆ ئەم دەنگی ( مەیان هێننەوە بۆ هەرێم)ە، بەشێکی زۆریان دڵسۆزی و خەمخواردن و مەراق و نائومێدییە لەو سیستەمی بەڕێوەبردن و دەسەڵاتدارێتییەی هەرێم. من وێڕای هاوڕاییم لە گەڵ ئەو دڵسۆزییەدا، بەڵام بە پێچەوانەوە دەڵێم تکایە ( بیانهێننەوە بۆ هەرێم)، بیانهێننەوە بەڵام تکایە مەیان کەن بەژێر خۆڵەوە، ئەوان 31 ساڵە لە ژێر خٶڵدان، دەم و لوت و قوڕگ و کەلەی سەریشیان پڕ بووە لە خۆڵ، ئەوان تێر بوون لە خۆڵ.\nتکایە مەیانکەن بەژێر خۆڵەوە، چونکە کە ئەوانتان کرد بە ژێر خۆڵەوە، دیسانەوە زیندە بەچاڵیان دەکەنەوەو، لە گەڵیشیا تاوانەکانی فاشیزمی عەرەبی و ئیسلامی دەشارنەوە، فاشیزمێک کە لەبەر ئەوەی تاوانبار لە خۆی بوو، بەڵام قوربانی لە خۆی نەبوو، بێدەنگی هەڵبژارد و گوێی نەگرت لە ناڵەی ئەو منداڵە ٦ مانگەی کە لەگەڵ دایکیدا پێکەوە درانە بەر فیشەک. ئەگەر ئەو روفاتە پیرۆزانە بشارنەوە، لە گەڵیا ناپیرۆزی بێ ئابڕوویی کۆمەڵگای نێو دەوڵەتی دەشارنەوە!!\nئەگەر ئەوان لە ژێر خۆڵدا بشارنەوە، لە گەڵیشیا چیرۆکەکانی پشتی ئەو مەرگەساتە دەشارنەوە، هاوارو ئازارەکانی پشتی ئەو مەرگەساتە دەکەن بەژێر خۆڵدا و وەک (کارەساتێکی ڕاڕەو) لە هزری نەوەکانی داهاتوودا بە خێرایی دەسڕێتەوە، هەر بۆیە ئێسک و پروسکە پیرۆزەکانیان مەشارنەوە لە ژێر گڵدا، لە جامخانەی مۆزەخانەیەک، یان گەلەرییەکی تایبەتدا هەڵیان بگرن، بە هاوارو قریشکەی ئەو کاتەی ئەوان فیشەک باران کران، چیرۆکی ئەو غەدرو بێدەنگییە بنووسنەوە و لە ژێر ئیسک و پروسکەکاندا چیرۆکەکان هەڵواسن.\nئەگەر هۆشیاری ئەوەتان نەبووەو نییە ئەو برینە سارێژ بکەنەوە بە خزمەتگوزاری و سیستەمێکی بەڕێوەبردنی شایستە، ئەوا لانیکەم با هۆشیاری ئەوەتان هەبێت، کە ئەو ئیسک و پروسکانە وەک ئارگومێنت و فاکتەری بە جینۆساید ناساندنی ئەنفال بپارێزن و، سبەینێ وەفدی هەر وڵات و دام و دەزگایەکی جیهانی هاتە کوردوستان، ناچاری بکەن کە سەرێک بۆئەو ئێسک و پروسکە( بە فیشەک وردو خاش کراوانە) دابنەوێنێت، ناچاری بکەن تا چیرۆکەکان بخوێنێتەوە، دەفتەرێکیان بۆ دابنێن تا ڕاو سەرنجی خۆیانی تیا بنووسن، ئیمزایان پێ بکەن کە ئەنفال هەروەک هۆلۆکۆست جینۆساید بوو، داوای لێبوردنیان پێ بنووسنەوە لەو بێدەنگییەی هەڵیان بژراد لەو کاتەدا، ئێوە هیچ مەکەن بەس بە تەنها ئێسک و پروسکەکان مەشارنەوە، ئەو ئێسک و پروسکانە خۆیان تۆڵەی خۆیان دەکەنەوە، ئەو ئێسک و پروسکانە خۆیان فاشیزمی عەرەبی و ئیسلامی شەرمەزار دەکەن، ئێسک و پروسکەکان خۆیان سەرکۆنەی ئەو بێدەنگییەی کۆمەڵگای نێودەوڵەتی دەکەن ، هەروەک چۆن سەعاتەکەی دەستی یەکێک لە ئەنفال کراوەکان کاتژمێری تاوانەکەی دوای ٣١ ساڵ دەرخستووە، ئێسک و پروسکەکانیش بە هەمان شێوە،هاوارو قریشکەی قوربانییەکانی ئەنفال دەدات بە گوێێ دونیای بێ گوێدا، ئێسک و پروسکەکان خۆیان چیرۆکەکانی ئەنفال دەگێڕنەوەو ناهێڵن بە ناتەواوی بمێنێتەوە. ئێوە تەنها ئیسک و پروسکەکان مەشارنەوە، تکایە بیانهێننەوەو دیسانەوە مەیان کەنەوە بەژێر خۆڵدا


یادی بوداق سوڵتان و سه‌رداره‌كانی بۆكان\nبنه‌ماڵه‌ی سه‌رداره‌كان ده‌چنه‌وه سه‌ر بوداق سوڵتان(سه‌ده‌ی یازده‌ی كۆچی مانگی), كه له فه‌رمانڕه‌وای موكریان بووه. زۆر بنه‌ماڵه‌ی دیكه‌ش هه‌ر ده‌چنه‌وه سه‌ر بوداق سوڵتان, بۆ وێنه, به‌گزاده‌ی شكاك( كه سمكۆی قاره‌مان ئه‌ندامێكی ئه‌م بنه‌ماڵه‌یه بووه( بنه‌ماڵه‌ی به‌گزاده‌ی پشده‌ر,, میراودڵییه‌كان,, كه بابه‌كری سه‌لیم ئاغا ئه‌ندامێكی ئه‌وان بووه), بنه‌ماڵه‌ی خانزاده(له مه‌ڵبه‌ندی بۆكان), بنه‌ماڵه‌ی به‌گزاده‌ی فه‌یزوڵابه‌گی(له ناوچه‌ی بۆكان و سه‌قز).\nبنه‌ماڵه‌ی سه‌ردار له ئه‌و ئه‌وڵادانه‌ی بوداق سوڵتان بوون,كه كه‌وتوونه‌ته ناوچه‌ی نیستان له مه‌ڵبه‌ندی سه‌رده‌شت و چه‌ند سه‌ده له دووای بوداق سوڵتان هه‌ر له ئه‌وێ ژییاون. له ئه‌وكاته‌دا له زۆر ناوچه‌ی ئێران, سیسته‌می مالێكی وته‌وایفی بووه, كه ده‌ڵێم بڵێم ,, چه‌شنه فیده‌راتیوێكی سوونه‌تی و پاشكه‌وتوو بووه,,. سه‌ردار عه‌زیزخان, له كاتی ده‌سته‌ڵاتداری ناسره‌دین شای قاجاردا, سه‌رۆكی هۆزی خۆی و ناوچه‌ی نیستانی سه‌رده‌شت بووه و له راستی دا مالیك وتایه‌فه‌ی(فه‌رمانڕه‌وای) ئه‌و مه‌ڵبه‌نده بووه.\nناسره‌دین شاه كاتێك شیاوی و لێهاتووی سه‌ردار عه‌زیزخان ده‌بینێ, بانگی ده‌كا بۆ تاران و ده‌یكا به فه‌رمانده‌ی ته‌واوی هێزی سپای ئێران . له ئه‌و سه‌رده‌مه‌دا بوو,كه سه‌ردار عه‌زیزخان سیسته‌می ئاوی خواردنه‌وه‌ی تارانیشی دروست كردووه, كه ئێستاش هه‌ر پێی ده‌ڵێن ,, ئاب سه‌ردار,, و ئێستاش ناوی گه‌ره‌كێكه له باشوری تاران. ,,چواررێی عه‌زیزخان,, یش له نزیك مه‌یدانی حه‌سه‌ن ئابادی تاران, هه‌ر به‌ناوی ئه‌و سه‌رداره مه‌زنه‌وه‌یه.\nله شه‌قامی شا(جمهوری ئێستا)ش, خانوبه‌ره‌یه‌ك بوو ناوی خانووی سه‌ردار بوو, كه بۆ خۆم دیبووم, په‌یكه‌ری پیاوێك به سیپاڵی كوردییه‌وه له سه‌ر ده‌روازه‌كه‌ی بوو, به‌ڵام ئێستا روخاوه.\nله ئه‌و كاته‌دا, كه سه‌ردار عه‌زیزخان, فه‌رمانده‌ی ته‌واوی هێزی سپای ئێران بوو, شاری بۆكانی كڕیوه. دیاره ئه‌وده‌م بۆكان نزیكی 150 بنه‌ماڵه‌ی هه‌شیمه‌ت بووه. دوای ئه‌وه‌ی سه‌ردار عه‌زیزخان كۆچی دووای ده‌كا, له قه‌برستانی سه‌ید هه‌مزه له شاری ته‌ورێز ده‌ینێژن و سه‌ردار سه‌یفه‌دین خانی كوڕی ده‌بێ به سه‌رۆكی هۆزی خۆی, كه له‌و كاته‌وه, سه‌ردار عه‌زیزخان بۆكانی كڕی بوو, له ناوچه‌ی بۆكان ده‌ژییان. له شاری بۆكان ته‌پۆڵكه‌یه‌ك بوو,كه به چه‌شنی توربه‌ڕێژ دروست كرابوو, واته ته‌پۆڵكه‌یه‌كی ده‌ستكرد بوو(یانی به توره‌كه خۆڵیان كێشاوه و له سه‌ر یه‌ك دایانكردووه و بووه به ته‌پ). ئه‌مه‌ش ده‌زانین, كه له ئه‌م چه‌شنه ته‌پۆڵكانه له ناوچه‌ی بۆكان زۆره, كه زۆربه‌یان له قه‌راغ چۆمه‌كان دروستیان كردوه, وه‌ك بۆگه‌به‌سی و زۆری دیكه.\nسه‌ردار سه‌یفه‌دین خان, له سه‌ر ئه‌م ته‌پۆڵكه, خانوبه‌ره‌ێكی دروس كردبوو, كه به قه‌ڵای بۆكان به ناوبانگه و ماڵه‌كه‌ی له سه‌ر ئه‌و قه‌ڵایه بووه. كانییه‌كی زۆر چاك له به‌ر قه‌ڵاكه بووه كه ئاوێكی زۆر خۆشی بووه. سه‌ردار سه‌یفه‌دین خان پیاوێكی له گوندی داشبه‌نده‌وه هێناوه, كه ئاش وه‌ستا بووه. ئه‌م پیاوه, كه ناوه‌كه‌ی نازانین, كه‌رسه‌ێكی به چه‌شنی پۆمپ دروست كردووه و ئاوی ئه‌و كانییه‌ی به ئه‌و كه‌ره‌سه‌یه هێناوه بۆ سه‌ر قه‌ڵاكه, كه 40 گه‌ز به‌رز بووه. ئه‌م كاره به هه‌نگاوێكی ته‌كنیكی هه‌ره مه‌زن دازانرێ, چون له ئه‌و كاته‌دا ته‌نانه‌ت له ئوروپاش پۆمپ به ئه‌و چه‌شنه نه‌بووه وده‌كرێ به داهێنانێكی بزانین. له پاشان, كه‌ره‌سه‌كه دوای چه‌ند ساڵ كاركردن, له كار كه‌وتووه و, چون ئه‌و وه‌ستایه ئه‌و كات نه‌ماوه, ده‌ڵێن كه‌س بۆی چاك نه‌كراوه‌ته‌وه و له كاركه‌وتاووه. له سه‌ر ئه‌و قه‌ڵایه, ده‌ڵێن شتێكیش بووه به ناوی ( كڵاو فه‌ره‌نگی), كه له دوره‌وه بریقه‌ی داوه‌ته‌وه و چه‌شنه سمبولێك بووه بۆ بۆكان, وه‌ك دوندی كلیسای دۆمیDOM)) كوڵن له ئاڵمان.\nسه‌ردار سه‌یفه‌دین خان مرۆڤێكی لێهاتوو بووه و له كاتی فه‌رمانڕه‌وایی ئه‌ودا له بۆكان و موكریان زۆر كاری ئاوه‌دانكردنه‌وه و فه‌رهه‌نگی و ئابوری ئه‌نجام دراوه. له ئه‌و كاته‌دا, 3گوندی بۆكان, شاریكه‌ند و تیكانته‌په له هه‌رێمی بۆكان, ته‌وه‌ره‌ی ئابوری بوون و زۆربه‌ی بازرگانه‌كان جو بوون و بازار زۆر په‌ره‌ی ساندبوو. به‌ڵام, چون نیشته‌جێی سه‌ردار سه‌یفه‌دین خان له بۆكان بووه, ئه‌و گونده وه‌ك پایته‌خته‌تێكی ناوچه‌ی لێهاتووه و كه‌م كه‌م ده‌ستی له شاریكه‌ند و تیكانته‌په ساندووه و ئه‌وانی كز كردووه و خۆی بووه به چه‌شنه باژێرۆكێك.\nپاش سه‌ردار سه‌یفه‌دین خان, سه‌ردار موحه‌مه‌د حه‌سه‌ن خانی كوڕی ده‌بێته فه‌رمانڕه‌وای ناوچه. له ئه‌و كاته‌دا, جه‌نگی هه‌وه‌ڵی جیهانی بووه و ده‌وڵه‌تی روس و عوسمانی, له مه‌ڵبه‌ندی بۆكان خه‌ریكی له‌شكركێشی بوون. ده‌وڵه‌تی عوسمانی ده‌ستی كردبوو به فریودانی كورد و ویستویه به خورافات و شتی وا, ناوچه‌كه داگیر بكا و بۆ هه‌میشه هه‌ر بمێنێته‌وه, كه سه‌ردار موحه‌مه‌د حوسێن خان, وه‌ك هه‌مو سه‌ردارێكی كورد دژی ئه‌م داگیركه‌ریه وه‌ستاوه. ده‌وڵه‌تی ئیسلام په‌نای!!! عوسمانیش له شاری مه‌راغه, له رۆژێكدا, سه‌ردار محه‌مه‌د حوسێن خان, سه‌ردار سه‌یفه‌دی خانی ئه‌رده‌ڵان(سه‌قز) و حه‌مه(محه‌مه‌د)خانی بانه‌ی له سێ داره داوه. هه‌ر له ئه‌و رۆژه‌دا, شێخ بابای غه‌وس ئابادیش له گوندی كه‌رێزه‌ی لای بۆكانی له دار دراوه.\nسه‌ردار محمه‌د حوسێن خان, له سه‌رده‌می خویدا ته‌نیا كوڕی, واته سه‌ردار عه‌لی خانی بۆ خوێندن ناردبوو بۆ, شاری سێنت پێتێرزبورگ(لێنلنگراد), له روسیای ئه‌و كات, كه زانكۆ بخوێنێ و بێته‌وه, وه‌ك سه‌ردارێكی پان كوردستان, ببێت به رێبه‌ر. كاتێك كه , بابی له سێداره‌درا, سه‌ردار عه‌لی خان دێته‌وه بۆ بۆكان و ژنه‌كه‌شی كه روس بووه, له گه‌ڵ خوی ده‌هێنێته‌وه بۆ بۆكان. پادشایانی قاجار و ته‌واوی داگیركه‌رانی كوردستانه‌كان خۆشیان له سه‌ردار عه‌لی خان نایه و ده‌ڵێن, ئه‌م سه‌رداره كه له ئوروپا ده‌رسی خوێندووه, نه‌كا دژی ئێمه بوه‌ستێ و ده‌ستی سته‌ممان كورت كاته‌وه. هه‌ر له به‌ر ئه‌مه, كارێكی زۆر گرینگی ده‌وڵه‌تی پێ نادرێ و له لاێكی دیكه‌شه‌وه, چه‌شنێك ته‌حریمی (ئابلۆقه‌ی) ئابوری دوفاكتۆ له سه‌ر ناوچه‌ی بۆكان دادندرابوو و سه‌ردار زۆر قه‌رزدار ده‌بێ و مه‌جبور ده‌بێ, بۆكان بفرۆشێ به بازرگانێكی ته‌ورێزی, به ناوی تاجرباشی(تاجرباشی بۆكان ده‌فرۆشێ به بنه‌ماڵه‌ی دێبوكری).سه‌ردار عه‌لی خان بۆ خۆی ده‌چێته‌وه گوندی سه‌رده‌راوه(سه‌رده‌راباد), له نزیكی كێوی ته‌ره‌غه, هه‌رێمی بۆكان و هه‌ر له ئه‌و گونده ده‌مرێ. سه‌ردار عه‌لی خان كوڕی نه‌بووه, به‌ڵام كچی بووه كه ئه‌وانیش هه‌ر له ناوچه‌ی بۆكان, مێردیان كردووه و ئێستا كچه‌كانیش نه‌ماون.\nگلكۆی سه‌ردار سه‌یفه‌دین خان, سه‌ردار محه‌مه‌د حوسێن خان و سه‌ردار عه‌لی خان, له شاری بۆكانن كه به ,, گومبه‌زی سه‌ردار,, به ناو بانگه گومبه‌زی سه‌ردار به تازه‌یی سازكراوه‌ته‌وه و له روخان نه‌جاتی بووه.\nئه‌م نووسراوه‌یه‌م له روی یاداشته‌گه‌لی خۆمه‌وه نوسیوه و كه‌ڵكم له وته‌ی قه‌دیمیانیش وه‌رگرتووه.


پاش ٤٢ ساڵ له سه‌ركه‌وتنی شۆڕشی گه‌لانی ئێران\n09:55 - 23 رێبەندان 2720\nشۆڕشی ساڵی ١٣٥٧ی هه‌تاوی گه‌لانی ئێران، شۆڕشێكی جه‌ماوه‌ری بوو، چونكه ڕێژه‌ی به‌شداریی هه‌موو گه‌لانی ئێران له‌و شۆڕشیدا بێ وینه بوو، كه هه‌موو چین وتوێژه‌كانی كۆمه‌ڵگای له‌خۆ گرتبوو. هه‌ر بۆیه، ئه‌و شۆڕشه به یه‌كێک له جه‌ماوه‌ریترین شۆڕشه‌كانی جیهان ده‌ژمێردرێ. به‌ڵام ڕووخان و هه‌ڵوه‌شانه‌وه‌ی سیستمی شاهه‌نشاهی، كۆتایی هه‌موو كێشه و گرفته‌كانی گه‌لانی ئێران نه‌بوو، به‌ڵكو سه‌ره‌تای قۆناغێكی نوێی بوو بۆ تێپه‌ڕین له سیستمێكی دیكتاتور بۆ سیستمێكی دێموكراتیک بوو. به‌ڵام چونكه حیزب و ڕێكخراوه سیاسییه‌كانی گه‌لانی ئێران هیچ به‌رنامه‌یه‌كی ڕوون و تۆكمه‌یان بۆ پاش شۆڕش و دامه‌زراندنی سیستمێكی دێموكراتیک، كه تێیدا هه‌موو ماف و ویسته‌كانی نه‌ته‌وه‌كانی ئێرانی تێدا گه‌ڵاڵه و چاره‌سه‌ر كرابێ، نه‌بوو. له‌وه‌ش گرینگتر به‌هۆی لاوازیی فه‌رهه‌نگی دێموكراسی و نه‌بوونی تێلۆرانسی لایه‌نه سیاسییه‌كان، هه‌ل و ده‌رفه‌تی به‌شداریی بۆ دانانی بناخه‌ی سیستمێكی دێموكراتیک و پلۆرالیزم، له لایه‌نه سیاسییه‌كانی نه‌ته‌وه‌كانی ئێران، له‌لایه‌ن خومه‌ینی و تاقمه‌كه‌ی نه‌درا. بڕوامه‌ندیی هێندیک حیزب و ڕێكخراوه‌ی چه‌پ، به قه‌ول و به‌ڵێنییه‌كانی خومه‌ینی و لایه‌نگره مه‌زهه‌بییه‌كانی، هۆكارێكی دیكه‌ی هاتنه سه‌ركاری سیستمێكی ئه‌زموون نه‌كراوه‌ی وه‌ك "كۆماری ئیسلامی" بوو. هه‌ر بۆیه ده‌بێ ئه‌زموونی هه‌ڵه و بێ به‌رنامه‌یی لایه‌نه سیاسییه‌كانی سه‌ره‌تای شۆڕشی گه‌لانی ئێران به‌كه‌ینه چرای ڕێگای خه‌باتمان، تا سه‌ركه‌وتنی داهاتوومان بۆ مسۆگه‌ر بكا. لیره‌دا به كورتی ئاوڕێک له ده‌سه‌ڵاتداریی ڕێژیمی كۆماری ئیسلامی له بواره‌كانی سیاسی، ئابووری، قه‌رهه‌نگی و كۆمه‌ڵایه‌تی ده‌دینه‌وه.\nشۆڕشی ئێران له كات و ساتێكدا سه‌ركه‌وت، كه جه‌مسه‌ره‌كانی ڕۆژهه‌ڵات و ڕۆژئاوا له شه‌ڕێک، به ناوی شه‌ڕی سارددا بوون. هه‌ر بۆیه ئا‌مریكا و وڵاتانی ڕۆژئاوایی له سه‌ره‌تا له ئاست شۆڕشی گه‌لانی ئێران و به‌شداریی ڕێكخراوه چه‌په‌كاندا زۆر هه‌ستیار بوون، به‌ڵام پاش سه‌ركه‌وتنی شۆڕش و كرده‌وه‌كانی خومه‌ینی و تاقمه‌كه‌ی بۆ دامه‌زرانی ڕێژیمێكی مه‌زهه‌بی"كۆماری ئیسلامی" و سه‌ركوتی خویناویی حیزب و ڕێكخراوه‌كانی گه‌لانی ئێران، ئازادیخوازان و ڕۆژنامه‌نووسان، سه‌ره‌ڕای مه‌حكوومكردنی هێندێک كرده‌وه‌ی ڕێژیم له هه‌مبه‌ر خه‌ڵک و به‌تایبه‌ت ئیعدامی كاربه‌ده‌ستانی ڕێژیمی په‌هله‌وی، به‌ڵام له ئه‌ساسدا بیده‌نگییان هه‌ڵبژارد. له خۆرهه‌ڵاتی كوردستان دۆخێ شۆڕش جۆریكی دیكه بوو، چونكه زۆربه‌ی خه‌ڵكی كورد له ده‌وری ئامانج و به‌رنامه‌كانی حیزبی دێموكراتی كوردستانی ئێران و ڕێكخراوه سیاسییه‌كانی دیكه كۆ ببوونه‌وه وداوای چاره‌سه‌ریی ویست و داخوازییه نه‌ته‌وایه‌تیییه‌كانیان له ده‌وڵه‌تی ناوه‌ندیی ده‌كرد. هه‌ر چه‌ند دوكتور عەبدولڕەحمان قاسملوو هه‌ر له سه‌ره‌تای شۆڕشی گه‌لانی ئێرانه‌وه یه‌كه‌م كه‌سی كورد و ئێرانی بوو كه هه‌وڵه پاوانخوزییه‌كانی خومه‌ینی و تاقمه‌كه‌ی به هه‌وڵێک بۆ دامه‌زراندنی دیكتاتۆرییه‌تێكی مه‌زهه‌بی له ئێراندا دایه قه‌ڵه‌م، و حیزبی دێموكراتی كوردستانی ئێران له ڕێفراندۆمی ڕێژیم بۆ دامه‌زراندنی" كۆماری ئیسلامی" به‌شداریی نه‌كرد. هه‌روه‌ها كاتێک باڵوێزخانه‌ی ئا‌مریكا له ١٣ی خه‌زه‌ڵوه‌ری ١٣٥٨ی هه‌تاویدا له‌لایه‌ن خوێندكارانی لایه‌نگری خومه‌ینی ده‌ستی به سه‌ردا گیرا حیزبی دێموكرات به ڕێبه‌ری شه‌هید دوكتور قاسملووی ئه‌و كرده‌وه‌ی ڕێژیمی كۆماری ئیسلامی، مه‌حكووم كرد.\nسه‌ره‌ڕای ئه‌و كرده‌وانه‌ی ڕێژیمی خومه‌ینی، حیزبی دێموكرات و لایه‌نه سیاسییه‌كانی دیكه ڕایانگه‌یاند باشترین ڕێگا بۆ چاره‌سه‌ركردنی ویست و داخوازییه‌كانی نه‌ته‌وه‌یی كورد ڕێگای وتووێژه له گه‌ڵ جكوومه‌تی ناوه‌ندییه و هه‌ر بۆ ئه‌و مه‌به‌سته‌ش شاندێكی نوێنه‌رایه‌تیی كوردیان بۆ وتوێژه‌كان پێكهێنا.\nبه‌ڵام ڕێژیمی كۆماری ئیسلامی هه‌ر له یه‌كه‌م هه‌نگاودا هه‌وڵیدا به تانگ و تۆپ و هێزی نیزامی خه‌ڵكی كورد له ویست و داخوازییه‌كانیان پاشگه‌ز بكا و ده‌نگه ناڕه‌زایه‌تییان كپ بكات. هه‌ر بۆ ئه‌و مه‌به‌سته‌ش شه‌ڕێكی داسه‌پاوی به سه‌ر خه‌ڵكی كوردستان داسه‌پاند كه تا ئیستاش درێژه‌ی هه‌یه.\nكرده‌وه‌یه‌كی دیكه‌ی نادێموكراتیكی ڕێژیمی كۆماری ئیسلامی ئه‌وه‌یه كه هه‌ر له سه‌ره‌تاوه، هه‌ڵبژاردنه‌كان به شێوه‌ی دووقۆناغی به‌ڕێوه بردووه، واتا پاڵێوراوان له قۆناغی یه‌كه‌مدا ده‌بێ له فیلتێری ده‌زگا ئه‌منییه‌تییه‌كان و شۆرای نیگابان بگوزه‌رێن و پاشان خه‌ڵک له نێوان چه‌ند پاڵێوراوی دیاریكراو له‌لایه‌ن ڕێژیمه‌وه، به‌ربژێرێک هه‌ڵده‌بژێرن. ڕێژیم سه‌ره‌ڕای دانانی ئه‌و كوسپ و ته‌گه‌رانه بۆ دیاریكردنی كاربه‌ده‌ستانی باڵایی خۆی، له ماوه‌ی ده‌سه‌ڵاتداریی ڕه‌شیدا، موره گرینگه‌كانی خۆی كردووته قوربانی پاراستنی سه‌ره‌ڕۆیی ویلایه‌تیی فه‌قیه و پاراستنی نیزام.\nپاش ده‌سله‌كاركێشانه‌وه‌ی ده‌وڵه‌تی كاتی به سه‌روكایه‌تی مەهدی بازرگان به ناڕه‌زایه‌تی سه‌باره‌ت به داگیركردنی باڵوێزخانه‌ی ئامریكا له‌لایه‌ن خوێندكارانی پێڕه‌وی خومه‌ینییه‌وه،ده‌توانین ئاماژه به چاره‌نووسی هێندێک مۆره‌ی باڵا و گرینگی ڕێژیم ب‌كه‌ین كه له كه‌شتیی نیزامدا پیاده كران. ئه‌بولحه‌سه‌ن به‌نی سه‌در یه‌كه‌مین سه‌ركۆماری ڕێژیمی كۆماری ئیسلامی، بۆ ڕزگاریی گیانی خۆی له ئێران ده‌رچوو. وه‌لانانی جێنیشینی خومه‌ینی ئایه‌توڵڵا حه‌سه‌ن عه‌لی مونته‌زیری به تومه‌تی ئه‌وه‌یكه ماڵه‌كه‌ی بوته بنكه‌ی به‌رهه‌ڵستكارانی خومه‌ینی و ناڕه‌زایه‌تیی ناوبرا به ئیعدامی به كۆمه‌ڵی زیاتر له ٥ هه‌زار زیندانیی سیاسی له ساڵی ١٣٦٨ی هه‌تاویدا بوو به قوربانیی مململانێی نێوان باڵه‌كان و له ماڵه‌كه‌ی خۆیدا تا مردن ده‌سبه‌سه‌ركرا.\nناساندنی سه‌ركۆماره‌كانی ڕێژیم به فیتنه‌گه‌ر و دز و جه‌رده و ده‌سبه‌سه‌ركردنی سەرۆکوه‌زیری خومه‌ینی بۆ ماوه‌ی ١١٠ ساڵ به تومه‌ته‌ی لاده‌ر له بنه‌ماكانی رێژیمی ئیسلامی له‌لایه‌ن باندی خامنه‌یی و باڵی نیزامی ئه‌منییه‌تی رێژیم له ده‌سكه‌وته‌كانی ئه‌و سیستمه گه‌نده‌ڵ و جنایتكتره‌یه. هه‌روه‌ها تسویه و كوشتنی سه‌دانی مۆره‌ی گرینگی دیكه به تایبه‌ت له سپای پاسداران و وه‌زاره‌تی ئیتلاعاتدا نێشانه‌ی نه‌بوونی متمانه، ته‌نانه‌ت به مۆره سه‌ره‌كییه‌كانی خۆیه‌تی. ئه‌و شێوه هه‌ڵسوكه‌وتانی ڕێژیم له‌گه‌ڵ موره سه‌ره‌كییه‌كانی خۆی، نه‌ک نه‌یتوانیوه ده‌سكه‌وتیكی بۆ ڕێژیم هه‌بێ، به‌ڵكوو قه‌یران و ناكۆكییه‌كانی باڵه‌كانی ڕێژیمی زیاتر زه‌قكردووته‌وه و شێوه‌ی حاكمیه‌تی ڕێژیمی بۆ بیرو ڕای گه‌لانی ئێران و جیهانی باشتر ناساند. سیاسه‌ت و هه‌ڵویسته‌كانی كۆماری ئیسلامی، وه‌ك، فتوای جیهاد به دژی نه‌ته‌وه‌ی كورد له كوردستانی ئێران، شه‌ڕی بێ ئاكامی ئێران و عێراق، سه‌ركوتی خویناوی نه‌ته‌وه‌كانی ئێران، قه‌ده‌غه كردنی چالاكی حیزب و ڕێكخراوه سیاسییه‌كان له ئێران و كوردستان، پشتوانی ماڵی له گروپه تیروریستییه‌كان ناوچه و جیهان، ده‌ستێوه‌ردان له كار و باری وڵاتانی ناوچه وجیهان، هه‌ولدان بۆ ده‌ستپیراگه‌یشتن به چه‌كی ناوكی و موشه‌كی دورهاویژ، كه‌ش و هه‌وایه‌كی خوڵقاند كه بۆ به هۆكار بۆ گۆڕین و پێداچوونه‌وه ئه‌مریكا و ڕۆژئاوای به سیاسه‌ت و هه‌ڵویسته‌كانیان سه‌باره‌ت به ڕێژیمی ئێران. له ئاكاندا ئامریكا و وڵاتانی ڕۆژئاوایی سیاسه‌تیكی دیكه‌یان له هه‌مبه‌ر ڕێژیمی كۆماری ئیسلامی گرته‌به‌ر و ڕێژیم كه‌وته به‌ر توندترین گه‌مارۆكانی ئابووری و سیاسیی كه ئیستاش له ئاست پێوه‌ندییه‌كانی جیهانییه‌وه تاك و ته‌ریك ماوه‌ته‌وه.\nكۆماری ئیسلامی كه به دروشمی به‌ڵێنی درۆیینی چاكسازیی ئابووریی، كۆمه‌ڵایه‌تی، فه‌رهه‌نگی و سیاسی هاته سه‌ر كۆرسیی ده‌سه‌ڵات. به‌ڵێنی دابوو ناعه‌داڵه‌تی ئابووریی و كۆمه‌ڵایه‌تی كه‌م كاته‌وه و داهاتی سه‌رانه‌ی خه‌ڵک به‌رز كاته‌وه و نه‌وت و خزمه‌تگوزترییه گشتییه‌كان بێ به‌رانبه‌ر به سه‌ر خه‌ڵكدا دابه‌ش بكا. به‌ڵام پاش ٤٢ ساڵ ده‌سه‌ڵاتداری و هه‌ڵبژاردنی ١٢ خولى سه‌ركۆمارى( ١٢ كابینه‌ی ده‌وڵه‌ت) و ١١ـەمین خولی مه‌جلیسی شۆرای ئیسلامی، ده‌ركه‌وت كه كاربه‌ده‌ستانی ڕێژیمی كۆماری ئیسلامی، له‌لایه‌ک له فكری دزی و تاڵانی سه‌روه‌ت و سامانئ وڵاتی ئێران دابوونه و له‌لایه‌كی دیكه‌وه سه‌روه‌ت و سامانی ئێرانیان بۆ ئامانجی سیاسیی خۆیان ده‌ده‌ن به گرووپه تێرۆریستییه‌كانی ناوچه و جیهان.\nگه‌نده‌ڵیی ئابووری له ڕێژیمدا هه‌ر له سه‌ره‌تاوه له ژێر كاریگه‌ریی دوو جۆری گه‌نده‌ڵیی دیكه واتا گه‌نده‌ڵیی سیاسی و گه‌نده‌ڵیی هه‌ڵبژاردن دابووه. لەو ماوه‌یەدا دزی و گه‌نده‌ڵیی مۆره گرینگه‌كانی ڕێژیم به‌هۆی نه‌بوونی ده‌وڵه‌تێكی وه‌ڵامده‌ر به خه‌ڵک و ده‌زگایه‌كی دادوه‌ریی سه‌ربه‌خۆ ڕۆژ به ڕۆژ له زیادبووندا بووه. چونكه گه‌نده‌ڵیی ئابووریی به شێوه‌ی سیستماتیک له نیوان موره‌كانی باڵایی ڕێژیمدا بوونی هه‌بووه. له‌وه‌ش گرینكتر چونكه ده‌زگاكانی دادوه‌ری، یاسادانان و به‌ڕێوه‌به‌ریی ڕێژیم له نیوان بازنه‌یه‌كی داخراوی چه‌ند سه‌د كه‌سیی مۆره‌كانی ڕیژیمدا قۆرغ كراوه، ده‌ستیان له گه‌نده‌ڵیدا ئاوه‌ڵاتر بووه. هه‌ر بۆیه له‌و ماوه‌یه‌دا هیچ گه‌ڵاڵه‌یه‌كی و به‌رنامه‌ێكی درێژخایه‌نی ئابووریی ڕێژیم سه‌ركه‌وتوو نه‌بووه. له‌و ماوه‌یه‌دا كاربه‌ده‌ستانی باڵای ڕێژیم زۆر جار باسی گه‌نده‌ڵی و چاكسازی له سیستمی ئابووریان كردووه، كه ده‌بێ ئابووری له "پاوان و ڕانت" بێته ده‌رێ. هه‌رچه‌ند خۆشیان ئه‌وه باش ده‌زانێ كاتێك ئابووری ئێران له "پاوان" دێته ده‌رێ كه ئه‌سلی ٤٤ی یاسای بنه‌ڕه‌تیی ڕێژیمی ئێران بگۆڕدرێ، چونكه ئه‌و ئه‌سڵه كه باس له سیستمی ئابووریی ئێران ده‌كا، به سه‌ر سێ به‌شی"ده‌وڵه‌تی، هه‌ره‌وه‌زی و تایبه‌ت" دابه‌شی كردوه، به‌ڵام زیاتر ٨٧% ئابووریی ئێران له ژێر ده‌سه‌ڵاتی ده‌وڵه‌ت، ئۆرگانه نیزامی و ئه‌منییه‌تییه‌كان و داموده‌زگاكانی سه‌ر به بەیتی ڕێبه‌ریی دایه. هه‌ر بۆیه ئابووریی ئێران به‌و شێوه كه ده‌سه‌ڵاتدارانی ڕێژیم ده‌یانهه‌وێت له "پاوان" بیهێنه ده‌رێ و ببێته ئابوورییەكی ڕه‌قابه‌تی و گه‌شه‌ی كه‌رتی تایبه‌ت، شتێكی نامومكین و ئاسته‌مه. هه‌ر بۆیه وڵاتی ئێرانی ئیستا، له هه‌بوونی رێژه‌ی گرانی و بێكاریدا و له ڕووی هه‌ڵاوسان، چونه‌سه‌ری قیمه‌ته‌كان له ئاستی جیهاندا له ڕیزبه‌ندی یه‌كه‌مه‌كاندایه. له‌لایه‌كی دیكه‌وه به‌هۆی گه‌مارۆ نێونه‌ته‌وه‌ییه‌كانه‌وه ساڵانه ده‌یان میلیارد دۆلار زیان له ژێرخانی ئابووریی ئێران ده‌درێ و به ده‌یان كارخانه و كارگا داخراوه و به هه‌زاران كرێكار بێكار كراو‌ن. له و ماوه‌یدا ساڵانه له بوودجه‌ی خه‌ڵكی ئێران به سه‌دان ملیۆن دۆلار له سیاسه‌تی دروستكردنی هیلالی شیعی له عیراق و سووریه و لوبنان و به‌حره‌ین و یه‌مه‌ندا بۆ ئاژاوه‌نانه‌وه و گروپه تێرۆریسته‌كان خه‌رج ده‌كرێت. به گشتیی ئێران ئیستا له ڕووی ئابوورییه‌وه گه‌نده‌ڵترین وڵاته، هاوكات له ڕیزی دیكتاتۆرترین و داخراوترین و ناسه‌قامگیر سیستمی سیاسیی، ئابوورییه.\nبواری فه‌رهه‌نگی و كۆمه‌ڵایه‌تیی:\nئه‌زموونی ٤٢ ساڵ ده‌سه‌ڵاتداری ڕێژیمی كۆماری ئیسلامی له بواری فه‌رهه‌نگی و كۆمه‌ڵایه‌تیدا له ئێراندا نیشانی داوه كه زۆربه‌ی به‌رنامه و پلانه‌كانی له‌و بواره‌دا له‌گه‌ڵ زاتی گه‌لانی ئێران نامۆیه. چونكه نۆرمه و بایه‌خه كۆمه‌ڵایه‌تی و فه‌رهه‌نگییه‌كان، به‌هۆی داخراوی سیستمی دیكتاتوریی حكوومه‌تی ئیسلامی و قه‌ده‌غه‌كردنی ڕێكخراوه مه‌ده‌نییه‌كان، به‌ستێنی گونجاوی بۆ گه‌شه‌كردن بۆ نه‌ڕه‌خساوه. ته‌نانه‌ت له‌هه‌مبه‌ر سه‌رده‌می ڕێژیمی شاهه‌نشاهیدا ئاكامی پێچه‌وانه‌ی لێ كه‌وتووته‌وه و دیارده دزیوه‌كانی مادده هوشبه‌ره‌كان، دزی و گه‌نده‌ڵی، كێشه كۆمه‌ڵایه‌تییه‌كان لێ كه‌وتووته‌وه. هه‌روه‌ها له بواری فه‌رهه‌نگیدا داخرانی ڕۆژنامه و چاپخانه‌كان، گرتن و زیندانیكردنی ڕۆژنامه‌نووسان، كه‌مبوونه‌وه‌ی ژماره‌ی چاپی كتێب، شۆڕشی فه‌رهه‌نگی له زانستگاكان، بێ ناوه‌رۆككردنی كتیبه ده‌رسییه‌كان و زۆر شتی دیكه له‌مپه‌ر بوون له سه‌ر ڕێگای گه‌شه‌كردنی هه‌مه‌لایه‌نی بواری فه‌رهه‌نگی. به ئاوڕدانه‌وه‌یه‌كی خێرا له بارودۆخی فه‌رهه‌نگی و كۆمه‌ڵایه‌تیی ئێران بۆمان دره‌ده‌كه‌وێ له سیبه‌ری سیاسه‌ته هه‌ڵه‌كانی ڕێژیم، فاكته‌ره‌كانی گه‌شه‌یی نۆرمه و بایه‌خه كۆمه‌ڵایه‌تییه‌كان له كۆمه‌ڵگای ئێراندا ڕۆژ به ڕۆژ له دابه‌زین دابووه. چونكه له وه‌ها دۆخێكدا به هۆی قه‌ده‌غه‌كرانی دامه‌زراوه دێموكراتیكه‌كانی كۆمه‌ڵگای مه‌ده‌نی، ژێرخانه فه‌رهه‌نگی و كۆمه‌ڵایه‌تی له ئێران و كوردستاندا گه‌شه‌ی نه‌كردوه. چاوه‌دێریكردنی بنكه‌كانی فه‌رهه‌نگی و كۆمه‌ڵایه‌تی له‌لایه‌ن ئورگانه ئه‌منییه‌تی و نیزامییه‌كانه‌وه و نه‌بوونی ده‌زگایه‌كی دادوه‌ریی سه‌ربه‌خۆ، له‌مپه‌ری جیددین له‌سه‌ر ڕێگه‌ی گه‌یشتن به كۆمه‌ڵگایه‌كی كراوه‌یی دێموكراتیكه له ئێراندایه. هه‌روه‌ها پشتگوێخستنی به ئه‌نقه‌ستی گه‌شه‌ی نۆرمه و بایه‌خه كۆمه‌ڵایه‌تییه‌كان، یان له‌مپه‌ر خستنه سه‌ر ڕێگه‌ی دامه‌زراوه مه‌ده‌نییه‌كانی كه ڕێژیم خۆی ئیزنی كار و چالاكی پێداوه‌ن، هه‌وڵێكی ئاگایانه‌ی به‌رپرسانی ڕێژیمه بۆ دروستكردنی زه‌مینه‌ی پاڵپێوه‌نانی خه‌ڵكی ئێران و به تایبه‌ت لاوان به‌ره‌و دیارده‌ی دزیوه‌كانی وه‌ك دزی،لاتی و چه‌قو‌كێشی، كیف رفاندن، ته‌ڵاق، خۆكوژی و به‌كارهێنانی مادده هوشبه‌ره‌كانه. هه‌ر بۆیه ئاستی به‌كارهێنانی ماده هوشبه‌ر له‌نێو لاوه‌كاندا ئیستا له هه‌مبه‌ر ڕابردوودا گه‌یشتۆته ١٣ هه‌تا ١٥ ساڵ. ڕوون و ئاشكرایه سیاسه‌تی فه‌رهه‌نگی و كۆمه‌ڵایه‌تییه‌كانی ڕێژیم له كوردستانی ئێران به‌هۆی بوونی بزووتنه‌وه‌یه‌كی دێموكراتیک و نه‌ته‌وه‌یی زۆر دوژمنكارانه‌تره له شوینه‌كانی دیكه‌ی ئێراندا به‌ڕێوه ده‌چێت. چونكه كوردستان هه‌ر له سه‌ره‌تای شۆڕشی گه‌لانی ئێرانه‌وه، لانكه‌ی بزووتنه‌وه‌یه‌كی نه‌ته‌وه‌یی و دێموكراتیک و گۆڕه‌پانی به‌ربه‌ره‌كانی له‌گه‌ڵ سیاسه‌ته‌كانی حكوومه‌تی ئیسلامی بووه. هه‌ر بۆیه ڕێژیم به هه‌موو شێوه‌یه‌ک په‌ره به دیارده دزیوه‌كان كۆمه‌ڵایه‌تی له ڕۆژهه‌ڵاتی كوردستان داوه.\nئه‌مڕۆ پاش ٤٢ ساڵ له ده‌سه‌ڵاتی ڕه‌شی رێژیمی كۆماری ئیسلامیی ئێران، نه ته‌نیا نه‌یتوانیوه كه سیاسه‌ت و بنه‌ما فیكرییه‌كانی ڕێژیم له ئێراندا سه‌قامگێر بكات، به‌ڵكوو بووەته هۆكارێک كه وڵاتی ئێران پێگه و جێگه‌یه‌كی له ناوچه و جیهاندا له‌ق بووه. هه‌روه‌ها له لایه‌ک بووەته گه‌وره‌ترین بنكه و باره‌گا بۆ گرووپه تێرۆریسته‌كان و له‌لایه‌كی دیكه‌وه بووەته ده‌سه‌ڵاتدارێكی پشتیوانیكه‌ر له تێرۆریزمی ده‌وڵه‌تی له ناوچه و جیهاندا.


دیکتاتۆریەتی وەھم لە رۆمانی دەریاس و لاشەکان\n(دەریاس و لاشەکان) دواین رۆمانی نووسەری کورد (بەختیار عەلی)ە کە لەلایەن ناوەندی رۆشنبیری رەھەندەوە لەساڵی ٢٠١٩ چاپ و بڵاوکراوەتەوە. رۆمانەکە باس لە پانتایی رووداوە فکری و سیاسیەکانی کۆمەڵگەی کوردی و ھەروەھا دابەشبوونە کۆمەڵایەتیەکەی دەکات، بەشێوەیەک بەئاسانی لەوە تێدەگەین کەسەرە گوریسی ھەردابەشبوونێک وا بەدەستی سەرکردەو پاڵەوانێکی سیاسیەوە، کە لێرەدا سێ سەرکردە بەناوەکانی (سەردار قەمەرخانی، میر تەلارانی، ژەنراڵ بیلال) ئەو رۆڵەیان پێ سپێردراوە.\nھەرچی پەیوەستە بەزەمەنەوە، رۆمانەکە زیاتر باس لە رووداوەکانی پاش راپەڕینی خەڵکی کوردستانی باشور دەکا، ئەگەر چی بۆ ھەر رووداوێکی گرنگ نووسەر بەزەمەنی ئەوساو ئێستاوە نەگیرساوەتەوەو ھەوڵیداوە ماکی ئەو رووداوانە لە قوڵایی مێژوو زەمەنە دێرینەکانی میللەتی کورد وەدەرخا.\nئەو موفرەدانەی لەم رۆمانەدا نووسەر کردوونیەتیە ئامرازی گوزارشتکردن و شیکردنەوە لەچوارچیوەی دەقێکی ئەدەبی، زیاتر موفرەدەی سیاسی و فکریین وەک موفرەدەکانی شۆڕش، سەرکردە، دیکتاتۆر، حەقیقەت، وەھم، مێژوو، رۆژھەڵات و رۆژئاوا...\nئەوەی زیاتر سەرنجی منی بەلای ئەم رۆمانە نوێیەی بەختیار عەلی دا راکێشا پەیوەندی نێوان حەقیقەت و وەھمە پەیوەندیەک کە لە چوارچێوەی دیکتاتۆریەتی وەھم بەسەر حەقیقەتەوە خۆیمان بۆ نمایشدەکا و بەئاشکرا جەبەروتی وەھم لە حیواری دەقەکاندا بەسەر حەقیقەتەوە دەبینین.\nئەم نەفەسبڕی و ھەیمەنەیە بەجۆرێک بەیانکراوە واتێدەگەیت کە لەگەڵ دەرکەوتنی وەھم ئەبێ حەقیقەت بچێتە قاوغەکەی خۆیەوە.\nگەر بەدرێژایی مێژوو، ھەوڵی راستەقینەی مرۆڤەکان بۆ تەجەلاکردنی حەقیقەت بووبێ لەبەرامبەر وەھم، ئەوا بەختیار عەلی لەسەر زاری پاڵەوانانی رۆمانەکەوە پێچەوانەکەیمان پێ ئەڵێ.\nئەوەتا کاتێک دەریاس پێداگری دەکات کە ژەنەراڵ بیلال بگەیەننە بیمارستان تاوەکو تەداوی بکەن، بەڵام ئەرشەد ساحێب ھاوڕێی ژەنەراڵ زۆر بەتوندی دژی ئەم کارەیە بیانووشی بۆ ئەمە ئەوەیە کە ژەنەراڵ خۆی ویستوویەتی وەک رۆحێکی نەمر ، سەرکردایەتی شۆڕش بکا، نەکا لاشەیەکی وا کارەساتێکی تر دروستبکا.ل١٩٥ و١٩٦\n«...بەڵام تۆ دەزانیت ئینسان چۆن بەوەھمەکانی خۆیەوە دەنووسێت، دەزانیت نرخی ئەو وەھمانە چەندە گەورەن ، دەزانیت تێکشکانی ئەو وەھمانە چ کارەساتێک بەدوای خۆیدا دەھێنێت...تۆمێژووت خوێندووە و دەزانیت وەھم چ ھێزێکی مێژوویی گەورەیە...»\n«پرسیارەکە ئەوەنییە گەر ھەقیقەت بکەوێتە مەترسیەوە چی روودەدات، بەپێچەوانەوە ئەوەیە گەر وەھم بکەوێتە مەترسیەوە چی روودەدات؟»ل١٩٩\nھیچ جەنگ و شۆڕشێک بەبێ بوونی پرەنسیپ و دروشمی پڕ لە یەقین و دڵنیاکەر نەچوونە پێشێ، بەڵام ئەی چی کاتێک باس باسی جەنگی ھەقیقەت و وەھمە؟\nرۆمانەکە زۆر بەسانایی وەڵاممان ئەداتەوە:\n«ھیچ شتێک لە ھەقیقەت لاوازتر نییە کاتێک لەبەرامبەر وەھم دەکەوێتە جەنگەوە»ل٢٠٠\nموفرەدەکانی (سێبەرو جەستە)، (خەیاڵ و واقع) وەک موفرەدەی ئەلتەرناتیف بۆ وەھم و حەقیقەت، لەو موفرەدانەن کە لە رۆمانەکەدا ململانێکان لەچانسی (سێبەر و خەیاڵ )لەبەرامبەر (جەستە و واقع) یەکلا کراونەتەوە.\nئەوەتا ئەرشەد ساحێب بە دەریاس ئەڵێ «ھەندێک جار وایە، بۆ ئەوەی سێبەرەکان بژین دەبێت جەستەکان ونبکەین، گەر جەستە دیاربێت تارمایی نرخی نامێنێت، بەڵام سێبەرێک بێ جەستە شتێکە تامردن لەخەیاڵی خەڵکدا دەژی...خەڵکی زیاتر لە شتە واقعییەکان دوای تارمایی دەکەون»\nلەکاتی ناشتنی تەرمی ژەنەراڵیشدا ئەرشەد ساحێب ئەڵێ «...بەڵێ ئەوە خواستی ژەنراڵ بوو، خەڵک بۆ ھەتا ھەتایە باوەڕ بەو ژەنراڵە دەکەن کە لە خەیاڵی خۆیاندایە، بێئەوەی ئەوەی تۆ لە کتێبێکدا دەینووسیت نرخی ھەبێت...»ل٢٠٤\nواوەتر لەمە نووسەر ھێندە رۆدەچێت لە بارزکردن و قەبەکردنی چەمکی وەھم تا ئاستێکی میتافیزیکی، میتافیزیک بەو مانایەی شەمەندەفەری جیھان لە نەبوونەوە بۆ بوون و لە بوونەوە جارێکی تر بۆ نەبوون رێدەکا، ئەوەتا دەریاس بە ئەلیاسی برای ئەڵێ «دەبینم بناغەی ھەموو شتەکان لە ئەوھامدایە»ل٢٤٥\nلەشوێنێکی دیکەدا مامۆستا مەردان بە دەریاس ئەڵێ «ئەم شەڕە کۆتایی نایە خەڵک دوای تارماییەک کەوتوون کە لەسەری خۆیاندایە، سەرەکەش پان ببێتەوە تارماییەکە دەژی و بەردەوام دەبێت»٢٥٠\nبۆیە دواجار بە خوێندنەوەی پەیامی پشت ئەو دەقانەی لە سەر پەیوەندی نێوان ھەقیقەت و وەھم لەناو رۆمانەکەدا گوزارشتیان لێکراوە، دەگەینە ئەو دەرئەنجامەی ؛نووسەر ناراستەوخۆ پێماندەڵێ "ئەوەی لە کۆتایی دا دەمێنێتەوە وەھمە نەک حەقیقەت و وجود، ئەوەی بەردەوام دەمانکاتە دێوانەی خۆی تارماییەکانە نەک جەستەکان".


بانكی ناوه‌ندی عێراق: پشت به‌ستن به‌داهاتی نه‌وت كه‌مده‌كه‌ینه‌وه\nپارێزگاری بانكی ناوه‌ندی عێراق ڕایگه‌یاند، وڵاته‌كه‌ی ورده ورده پشتبه‌ستن به داهاتی نه‌وت كه‌مده‌كاته‌وه و له 30 ساڵی داهاتووشدا ڕێژه‌ی پشتبه‌ستن به داهاتی نه‌وت ده‌گه‌یه‌نێته ته‌نیا له سه‌دا 15.\nعه‌لی عه‌لاق، پارێزگاری بانكی ناوه‌ندی عێراق له‌لێدوانێكدا ڕایگه‌یاند، عێراق ورده ورده پشتبه‌ستنی خۆی به داهاتی نه‌وت كه‌مده‌كاته‌وه و به‌گوێره‌ی پلانێك ساڵانه به ڕێژه‌ی له 2.5 بۆ ماوه‌ی 30 ساڵ وا ده‌كرێت كه پشتبه‌ستن به داهاتی نه‌وت له‌سه‌دا 15ی داهاته‌كان تێپه‌ڕ نه‌كات، به‌وپێیه‌ی ئاماژه‌ی ئاشكرا هه‌یه بۆ به ده‌ستهێنانی داهاتی دیكه جگه له داهاتی نه‌وت كه له‌مه‌ودوا پشتی پێده‌به‌سترێت".\nوتیشی" عێراق له قۆناغی داهاتوودا گه‌وره‌ترین هه‌لی وه‌به‌رهێنان به خۆیه‌وه ده‌بینێت، به‌ڵام ئه‌وه‌ش پابه‌نده به بوونی كه‌شێكی گونجاو بۆ بواری وه‌به‌رهێنان، چونكه پشتبه‌ستن به یه‌ك سه‌رچاوه‌ی داهات له بودجه‌دا، ئه‌گه‌ری ئه‌وه‌ی هه‌یه ڕووبه‌ڕووی گۆڕانكاری به‌رده‌وام ببێته‌وه، بۆیه عێراق هه‌وڵی وه‌دیهێنانی ئه‌و دۆخه ده‌دات له‌ڕێگه‌ی كه‌مكردنه‌وه‌ی پشتبه‌ستن به نه‌وت وه‌ك تاكه سه‌رچاوه‌ی داهات".\nئه‌مه‌كاتێكدایه: پێشتر حه‌یده‌ر عه‌بادی سه‌رۆك وه‌زیرانی عێراق ڕایگه‌یاندبوو، عێراق له هه‌وڵی به‌هێزكردنی ئابوری وڵاته‌كه‌دایه بۆ ئه‌وه‌ی به ته‌نها پشت به داهاتی نه‌وت نه‌به‌سترێت.


عیدەی ئافرەتێک کە مێردەکەی مردبێت : ماڵپەڕی وەڵامەکان\nژنهێنان و خێزانعیدەی ئافرەتێک کە مێردەکەی مردبێت\nعیدەی ئافرەتێک کە مێردەکەی مردبێت\nئافرەتێک پاش مارەبڕین لەگەڵ دەزگیرانەکەیدا ئەو شتەیان کردووە کە لەنێوان ژن و مێرددا ڕوو دەدات ، تەنها (جماع) نەبێت ، و دەزگیرانەکەی ماوەیەکە مردووە ، ئایا ئەم ئافرەتە عیددەى هەیە ؟ وە ئەگەر هەیە عیددەکەى چەندە و دەبێ تا چەند بوەستێ و شوو نەکاتەوە؟وە بۆچی ئافرەتی دوو گیان کاتێ مێردەکەی بمرێت یەکسەر دوای منداڵ بوون عیدەکەی تەواو دەبێت ؟\nکاتێک پیاو ئافرەتی مارە بڕی و پاشان مرد ، ئەو ئافرەتە بەخێزانی ئەو پیاوە ئەژمار دەکرێت لەهەموو ڕوویەکەوە ، وە عیدەی لەسەر پێویستە ، ومیراتی بەردەکەوێت ، ومارەی بەردەکەوێت ئەوەندەی کەدیاری کراوە ، بۆیە : عیدەی لەسەرە و عیدەکەشی بریتی یە لە چوار مانگ و دەڕۆژ ؛ لەبەر گشت گیری ئەم ئایەتە پیرۆزە : ( وَالَّذِينَ يُتَوَفَّوْنَ مِنْكُمْ وَيَذَرُونَ أَزْوَاجًا يَتَرَبَّصْنَ بِأَنْفُسِهِنَّ أَرْبَعَةَ أَشْهُرٍ وَعَشْرًا ) [البقرة:234] .\nواتە : وه ئه‌گه‌ر هاتوو پیاوێك له ئێوه مرد وه خێزانی به‌جێهێشت ئه‌وه عیدده‌كه‌یان چوار مانگ و ده ڕۆژه له‌به‌ر ئه‌وه‌ی چوار مانگ ئه‌وه دروست بوونی مناڵ و كۆرپه‌یه وه ده ڕۆژیش ئیحتیاته .\nبەڵام گەر جیابوونەوەکەیان بەهۆی تەڵاقەوە بێت و پێش ئەوەی (جماع) ی لەگەڵدا بکات و بەتەنها لەجێگەیەکدا لەگەڵیدا کۆ نەبوو بێتەوە ، ئەوا ئەو ژنە نیوەی مارەیەییەکەی دەدرێتێ ؛ بەبەڵگەی ئەم ئایەتە پیرۆزە : ( وَإِنْ طَلَّقْتُمُوهُنَّ مِنْ قَبْلِ أَنْ تَمَسُّوهُنَّ وَقَدْ فَرَضْتُمْ لَهُنَّ فَرِيضَةً فَنِصْفُ مَا فَرَضْتُمْ إِلَّا أَنْ يَعْفُونَ أَوْ يَعْفُوَ الَّذِي بِيَدِهِ عُقْدَةُ النِّكَاحِ ) [البقرة:237] .\nواتە : وه ئه‌گه‌ر هاتوو خێزانه‌كانتان ته‌ڵاق دا پێش ئه‌وه‌ی كه بیانگوازنه‌وه‌و جیماعیان له‌گه‌ڵدا بكه‌ن وه ماره‌ییه‌كه‌تان دیاری كردبوو [فَنِصْفُ مَا فَرَضْتُمْ] ئه‌وه ئه‌بێ نیوه‌ی ماره‌ییه‌كه‌یان بده‌نێ، كه‌سێك ژنه‌كه‌ی ته‌ڵاق بدات پێش ئه‌وه‌ی بیگوازێته‌وه ئه‌بێ نیوه‌ی ماره‌ییه‌كه‌ی بداتێ له پێشه‌كی و پاشه‌كی [إِلَّا أَنْ يَعْفُونَ] ئیلا ئه‌گه‌ر هاتوو ئافره‌ته‌كه وتی: هیچم ناوێ و به دڵی خۆی و به ڕه‌زامه‌ندی خۆی لێی خۆشبوو [أَوْ يَعْفُوَ الَّذِي بِيَدِهِ عُقْدَةُ النِّكَاحِ] یان ئه‌گه‌ر هاتوو پیاوه‌كه كه عه‌قدی ماره‌بڕین و هه‌ڵوه‌شاندنه‌وه‌ی به‌ده‌سته له ژنه‌كه خۆشبوو وتی: ماره‌ییه‌كه هه‌موویت ئه‌ده‌مێ ئه‌وه ئاساییه\nعیددەی ئافرەتی تەڵاقدراو پێش گواستنەوە\nلەم حاڵەتدا هیچ عیدەیەکی لەسەر پێویست نی یە ؛ بەبەڵگەی ئەم ئایەتە پیرۆزە : ( يَاأَيُّهَا الَّذِينَ آمَنُوا إِذَا نَكَحْتُمُ الْمُؤْمِنَاتِ ثُمَّ طَلَّقْتُمُوهُنَّ مِنْ قَبْلِ أَنْ تَمَسُّوهُنَّ فَمَا لَكُمْ عَلَيْهِنَّ مِنْ عِدَّةٍ تَعْتَدُّونَهَا ) [الأحزاب:49] .\nواتە : ئەی باوه‌ڕداران ئه‌گه‌ر هاتوو ئافره‌تانی باوه‌ڕدارتان ماره كرد [ثُمَّ طَلَّقْتُمُوهُنَّ مِنْ قَبْلِ أَنْ تَمَسُّوهُنَّ] پاشان ته‌ڵاقتان دان پێش ئه‌وه‌ی كه بیانگوازنه‌وه‌و جیماعیان له‌گه‌ڵدا بكه‌ن [فَمَا لَكُمْ عَلَيْهِنَّ مِنْ عِدَّةٍ تَعْتَدُّونَهَا] ئه‌وه هیچ عیدده‌یه‌كیان له‌سه‌ر نیه به‌ڵكو دوای ئه‌وه‌ی كه ته‌ڵاقدرا ڕاسته‌وخۆ ئه‌توانێ شوو بكاته‌وه، به‌ڵام ئه‌گه‌ر هاتوو پێش گواستنه‌وه مێرده‌كه‌ی مرد ئه‌وه وه‌ك دوای گواستنه‌وه وایه‌و جیاوازی نیه‌و ده‌بێت چوار مانگ و ده ڕۆژ چاوه‌ڕێ بكات پاشان ده‌توانێت شو بكاته‌وه\nوەبەنیسبەت عیددەی ئافرەتی دوو گیانەوە کە عیدەکەی دانانی منداڵەکەیەتی ، ئەم بابەتە نەسی ئایەتی لەسەرە : ( وَأُولَاتُ الْأَحْمَالِ أَجَلُهُنَّ أَنْ يَضَعْنَ حَمْلَهُنَّ ) [الطلاق:4] .\nواتە : بەڵام ئه‌گه‌ر ئافره‌ت دووگیان بوون ئه‌و كاته عیدده‌یان بریتییه له دانانی حه‌مله‌كه‌یان، هه‌ر كاتێك حه‌مله‌كه‌یان دانا ئه‌وه عیدده‌كه‌یان كۆتایی هاتووه ئه‌گه‌ر ته‌نها رۆژێكیش بێت\nجا عیدەی هەموو ئافرەتێکی دوو گیان (تەڵاق درابێت یاخود مێردی مردبێت) دانانی سکەکەیەتی ، و ڕەنگە حیکمەت لەمەدا ئەوە بێت : کە ئێمە دڵنا بووینە کەڕەحمی ئافرەتەکە لەپاش ماوەی مێردی پێشووی پاک بۆتەوە ، والله أعلم\nهاوسەرگیرى كاتى گەر لە کاتى جووت بوون خێزانم خوێنى مانگانەى هات ... ئایا دروستە بە خەسووت بڵێی دایکە یان بە خەزورت بڵێى باوکە؟ لەنێوان ژن و مێردا چی حەڵاڵە و چی حەرامە؟ گرنگترین ئەو خاڵانە چیە بۆ ژیانى هاوسەرگیرى گرنگە ژن و مێرد بیزانن؟ من کچێکم دەمەوێ زەواج بکەم و داواکارم زۆرە ئایا چ کەسێک باشە هەڵیبژێرم و شووى پێ بکەم؟\nسەردان: ٢,٤٣٧ بەش: ژنهێنان و خێزان\nپرسیاری دواترژنهێنان واجبە یان سوننەت؟پرسیاری پێشتربیدعەكانی سەردانی گۆڕستان


كورد به‌شدار نییه وه‌كو سوپا له بازگه‌كانى كه‌ركوك - SNN\nHome›کوردستان›كورد به‌شدار نییه وه‌كو سوپا له بازگه‌كانى كه‌ركوك\nهه‌رچه‌نده بڕیاربوو بازگه‌كانى كه‌ركوك ته‌نها له لایه‌ن پۆلیسى ناوچه‌كه‌وه به‌ڕێوه‌ببرێت، به‌ڵام هێزه‌كانى فیرقه‌ى هه‌شتى سوپاى عێراق چوونه‌ته نێو بازگه‌كان و وه‌كو لایه‌نى كوردیش له نێو ئه‌و فیرقه‌یه هیچ پشكێكیان نییه.\nبەپێی زانیارییەکانی SNN، ئه‌و هێزه‌ى سوپاى عێراق چوونه‌ته نێو بازگه‌كانى كه‌ركوك سه‌ر به فیرقه‌ى هه‌شتى سوپاى عێراقن و له نێو ئه‌و فیرقه‌یه‌ش هیچ كوردێك نییه چونكه ئه‌و هێزه له پارێزگاى ئه‌نباره‌وه ڕه‌وانه‌ى ناوچه‌كه كراون.\nوتیشى “ده‌ستوه‌ردانى سوپاى عێراق پێچه‌وانه‌ى بڕیارى حكومه‌ت خۆیه‌تى كه پێشتر بریاریدا هه‌موو بازگه‌كان و دۆسیه‌ى ئه‌منى راده‌ستى پۆلیسى كه‌ركووك بكات ئه‌مه‌ش وه‌كو ئاسایى كردنه‌وه‌ى بارودۆخى ئه‌منى كه ئێستا ره‌وشى ئه‌منى كه‌ركوك باشتره”.\nپێشتر سه‌رچاوه‌یه‌كى ئه‌منى به‌رپرس له كه‌ركوك به SNNى راگه‌یاند: سوپاى عێراق ئیشوكاریان ته‌نها پاسه‌وانى كردن بوو له ده‌ره‌وه‌ى بازگه‌كان و شارى كه‌ركوك ته‌نها له كاتى پێوستدا ئه‌گه‌ر داوایان لێبكرێت بۆیان هه‌بوو هاوكارى پۆلیس بكه‌ن.\nوتیشى “ئێستا خۆیان راسته‌وخۆ به‌شدارى ده‌كه‌ن و بۆ ئه‌وه‌ش چاوه‌ڕێى بڕیارى نوێى وه‌زاره‌تى ناوخۆى عێراق ده‌كه‌ن بۆ ئه‌وه‌ى بزانن به‌رنامه‌ى داهاتووى چى ده‌بێت”.\nهه‌فته‌ى پێشوو به بڕیارى وه‌زاره‌تى ناوخۆى عێراق هه‌موو بازگه‌كانى پشكنین له سنوورى كه‌ركووك له پۆلیسى فیدراڵى وه‌رگیرایه‌وه و راده‌ستى پۆلیسى خۆجێى شاره‌كه كرا، به پێى پلانى حكومه‌تى عێراق بریاربوو له‌مه‌ودوا پارێزگاى كه‌ركوكیش هاوشێوه‌ى زۆربه‌ى شاره‌كانى دیكه‌ى عێراق له لایه‌ن پۆلیسه‌وه به‌ڕێوه ببردرێت و هێزه‌كانى دیكه له ده‌ره‌وه‌ى شار بن له كاتى پێویست و له سه‌ر داواى پۆلیس ده‌ستوه‌ردان بكه‌ن له دۆسییه‌ى ئه‌منى ناوشاره‌كان.


کوردیپێدیا - کچە چواردە ساڵانەکەی پاکستان چالاک ترە لەچواردە ڕێکخراوی ژنانی کوردستان.\n👩 کچە چواردە ساڵانەکەی پاکستان چالاک ترە لەچواردە ڕێکخراوی ژنانی کوردستان. | پۆل: دۆزی ژن | زمانی بابەت: 🏳 کوردیی ناوەڕاست\nکچە چواردە ساڵانەکەی پاکستان چالاک ترە لەچواردە ڕێکخراوی ژنانی کوردستان.\n(سەربازی ڕاست ناجەنگێت چونکە ڕقی لەهەموو کەسێکە کە پێشیان لێ گرتوە، بەڵکو لەپێناوخۆشەویستی ئەو کەسانەدایە کە لەپاش خۆیەوەن – گیڵبەرت چەستەرتن)\nبەر لەهەرشت، بەکار هێنانی ووشەی ژنان یان ئافرەتان ئاماژە نیە بۆ ڕێکخراوێکی تایبەت.\nیەکەم – ڕۆژمێری کچە قوتابیەکی پاکستانی.3 یەنایەری 2009:\nکچێکی قوتابی، تەمەن یانزەساڵ، پەژارەو خەمخۆری خۆی باس ئەکات سەبارەت بەهەوڵی گروپە تیرۆریستی و دژە ئینسانەکەی قاعیدە لە داخستنی دەرگای قوتابخانەکانی هەرێمی سواتی باکوری پاکستان و کەمتەرخەمی ولاوازی دەسەڵاتی سوپای دەوڵەت لەئاست هێزو دەسەڵاتی ئەلقاعیدە لە بەرزاییەکانی باکور و هەرێمی سوات. ئەم کچە بەم نامەیە و بەزمانی ئۆردوو بەشداری کرد لەبڵۆگێتی سایتی بی بی سی بەریتانی و دوواتر لەساڵی 2011 خەڵاتی ئاشتی منداڵانی نێودەوڵەتی وخەڵاتی کۆمەکی مافی منداڵان و چەند خەڵات ونازناوێکی لێنرا. ئەم کچە ش ناوی، مەلالە یوسفزەیە، لەدایک بووی 1998هەرێمی سواتی باکوری پاکستانە. باوکی سەرقاڵی بەڕێوەبردنی خوێندنەگەیەکی ئەهلی یە، کەدواتر لەساڵی 2009 دا بەفەرمانی تالیبان داخرا، وە خاوەنی دووبرای لەخۆی بچوکترە.. لەڕێگای ئەم نامەیەوە ئەم کچە ناوبانگی خۆی بەوە درکرد، کە وەک کچێک سەرباری بچوکی تەمەنی کەچی خوازیار وچالاکوانە لە ئاست ناعەدالەتی دەسەڵاتی تالیبان دژ بەژنان و کچان و بێ بەشکردنی کچان لە خوێندن و پەروەردە.\n[gn_media url=”https://www.youtube.com/watch?v=XwmnKtCE0ec” width=”600″ height=”400″]\nدووەم – کچە چالاکوانەکەی بواری مافی کچان وقوتابیان کە تەمەنی چواردە ساڵە، کەوتە بەر هێرشی تالیبان..\nئەمە سەردێڕی زۆرێک لەمیدیاکانی دنیایە لە 9ی ئۆکتۆبەری2012 دا، کاتێک مەلالە لەگەڵ هەندێ کچانی هاوپۆلی بەرەو ماڵەوە ئەهاتەوە، دژە مرۆڤێکی سەربەتاڵیبان هاواریان لێ ئەکات کامتان مەلالەن دەنا هەمووتان ئەدەمە بەر تەقە، دواتر دەستڕێژێک ئەنێت بە مەلالە وەو ترسناکترین گوللە بەرسەری ئەکەوێت و پاش گەیاندننی مەلالەی منداڵ و هیوا گەورە بە خەستەخانە، لەلایەن بنکەی سەربازی ئەمریکی لە پیشاوەرتیمار ئەکرێت و لەئێستادا گوللەی ناو سەریان دەرکێشاوەو هیوای ژیان و بەردوامی چاوەڕوانی مەلالەی چالاک و قوتابی و ڕۆشنبیرە.. لە دواترین هەواڵی پاکستانیدا باس لەوە کرا، کە بکەری ئەم تاوانە دۆزراوەتەوە لە ئایندەدا زیندان ئەکرێ ؟!\nسێهەم – کاردانەوەی دنیا و ئستیێک لە ئاست چالاکوانانی ژنانی کورد.\nئەوەی شایستەی باسە زۆرێک لەکەسایەتی یەکانی دنیای سەرمایەداری، سیاسی و کۆمەڵایەتی و هونەری ئەم کچەیان بە ئازا و چالاک ناوبردو خەمخۆری ئەم دەردەسەریەی بوون، هەرلە سەرۆکی وڵاتەیەکگرتوەکانی ئەمریکاو هیلاری کلینتن و خاتوو مەدۆنای گۆرانی بێژ و چەندەها کەسایەتی تر و لە زۆر شوێنی دنیاشدا ڕێپێوانی شەرمەزارکردنی ژنکوژی و مناڵ کوشتنی سەرکۆنەکرا. کەچی لە کوردستان بەتێکڕای هەموو هەفتەیەک ژنێک، کچێک ئەبێتە قوربانی و هیچ کاردانەوەو ڕێگریەکی تۆکمە لەئارادانیە، بەپێی ئامارەکان لەماوەی دوو – سێ مانگی پێشودا هەر لەسنوری شاری کەرکوکا نزیکەی 47 ئافرەت کوژراون، خۆ دەسەڵاتی کوردی تالیبان نیە و بواری چالاکوانانی ژنانیش وەک هەلومەرجی پڕلەمەرگی پاکستان وئەفغانستان نیە..\nڕاستە کۆمەڵگای کوردی پیاوسالاریە، ڕاستە لەکوردستانا هاوشان لەگەڵ پارتی دەسەڵاتدارا ڕێکخراوی ژنان و ئافرەتان بوونیان هەیە، لەمانەش بەدەر چەندەها گروپ و بزاڤی تر هەن، خۆ ئەگەر ڕێکخراوەکانی ژێرڕکێفی حزبەکانی دەسەڵات لاوازبن، مەودای چالاکی ئەم گروپانە فراوانتر ئەبێت، بەڵام بە پێچەوانەوە زۆربەی کەسایەتی وچالاکوانانی ئەم گروپ وبزاڤانە هێندەی گرنگی ئەدەن بە مەسەلەی لابەلا وناکۆکی کردن لەسەرکێشەی ئینتمای حزبی وسیاسی هێندە کارناکەن بۆ ستراتیجی ڕێکخراوەیی و مافە مەدەنیەکانی تێکڕای ژنان وکچان.. جێگەی داخە ژنانێک هەن لافی یەکسانی و مافپەرستی لێ ئەدەن کەچی خۆیان کۆیلایەتی بۆ زۆرێک لەدەزگا وکەناڵەجیاجیاکان ئەکەن، ئازایانە بۆ مافی تایبەتی خۆیان لەگەڵ حکومەتا بە بۆڵەدێن، چ بۆ دەرماڵەی زیادە یان بۆ بڵاوکردنەوەی بەرهەم ونووسراوەکانیان، ڕەنگە لەژێرناوی فیمینیستی وژنپارێزیا جۆرەها پەیڤین و لێدوان بکەن هاوکات لە کەمترین خاڵدا ڕەنگە مساوەمە بە ئینتمای ئایدۆلۆجی وحزبی خۆشیانەوەبکەن. چالاکوان ئەبێت مەلالە ئاسا بێت، ئەقڵ وئەندێشەی لەپێناو پەروەردەو بنیادنانابێت نەک دژایەتی و بەڕێدالادان. سەیرە زۆرێک لە ژنە چالاکوانەکان، لەیەکەم هەنگاوا دژایەتی سیستەمی پیاو سالاری ئەکەن بە تایتڵی شەڕ، نەک بۆ کارکردن بۆ بنیادنانی ژیان، ئازادی ژن لە ڕەهابوونا ئەبینن لە ئاست هەموو پێوەرێکی ئەخلاقی ومەعریفی.\nئامادەکردن وتەرجەمەی سامان فەرەج.12\_10\_2012\n➕ ئەم بابەتە لەلایەن: (نالیا ئیبراهیم)ەوە لە: Sep 19 2019 10:45PM تۆمارکراوە


سه‌رۆكی حكومه‌ت به‌ردی بناغه‌ی پڕۆژه‌ى پردی ده‌ربه‌ندی رانیه‌ى دانا\nنەجمەدین کەریم کۆچی دوایی کرد\nمه‌سرور بارزانی سه‌رۆكی حكومه‌ت به‌ردی بناغه‌ی پڕۆژه‌ى پردی ده‌ربه‌ندی رانیه‌ى دانا و ڕایگەیاند، "پێویسته سه‌روه‌ت و سامانى ئه‌م نیشتمانه له پێناو خزمه‌تكردنی هاووڵاتییان خه‌رج بكرێت و له خزمه‌ت ئه‌واندا سوودی لێوه‌ربگیرێت".\nئه‌مڕۆ سێشه‌ممه، به ئاماده‌بوونی مه‌سرور بارزانی سه‌رۆكی حكومه‌تی هه‌رێمی كوردستان، بەردی بناغەی پردی ده‌ربه‌ندی رانیه- بنگرد دانرا.\nسه‌رۆكی حكومه‌ت له ڕێوڕه‌سمی دانانی به‌ردی بناغه‌ی ئه‌و پڕۆژه‌یه، وتارێكی پێشكه‌شكرد و ڕایگەیاند "پردی ده‌ربه‌ندی رانیه -بنگرد، پردێكی ستراتیژى ده‌بێت بۆ خزمه‌تكردنی ئه‌م ده‌ڤه‌ره و هاوكار ده‌بێت بۆ جوتیاران، بۆ ئه‌وه‌ی به‌روبوومه‌كانیان به بازاڕ بگه‌یه‌نن، هه‌روه‌ها ده‌بێته پردێك بۆ ئه‌وه‌ی یارمه‌تیده‌ر بێت بۆ بوژاندنه‌وه‌ی كه‌رتی گه‌شتوگوزار و بازرگانی".\nسه‌رۆكى حكومه‌تى هه‌رێمى كوردستان له باره‌ى ئه‌و سه‌ردانه‌ى بۆ ده‌ڤه‌رى راپه‌ڕین ووتى "خۆم به به‌خته‌وه‌ر ده‌زانم، خوا جارێكی دیكه ده‌رفه‌تی پێداین سه‌ردانی دەڤەری راپه‌ڕین بكه‌ین، ئه‌و ده‌ڤه‌ره‌ی به درێژایی شۆڕشه یه‌ك له دوای یه‌كه‌كانی بزووتنه‌وه‌ی رزگاریخوازی گه‌له‌كه‌مان، به ده‌یان و سه‌دان و هه‌زاران شه‌هید و قوربانیان داوه، دواتریش بوو به ده‌روازه‌ی راپه‌ڕین، به خوێنی گه‌نجانی ئه‌م ده‌ڤه‌ره، كوردستان رزگار كرا، بۆیە حكومه‌تی هه‌رێمی كوردستان به ئه‌ركی خۆی ده‌زانێت خزمه‌تێكی شایسته‌ی ئه‌م ده‌ڤه‌ره بكات".\nسه‌رۆكى حكومه‌تى هه‌رێم، له باسى ئه‌و پڕۆژانه‌ى كه له پلانى حكومه‌تدان بۆ ناوچه‌كه وتى "جگه له‌م پڕۆژه‌یه، پڕۆژه‌ى جووتسایدی بازاڕی رانیه، شه‌قامی 60 مه‌تری قه‌ڵادزێ، نۆژه‌نكردنه‌وه‌ی قوتابخانه‌كانی ده‌ڤه‌ری راپه‌ڕین و دروستكردنی سه‌نته‌ری شێرپه‌نجه‌ی مه‌مك، جێبه‌جێده‌كه‌ین. پڕۆژه‌یه‌كی دیكه‌شمان هه‌بوو بۆ دروستكردنی نه‌خۆشخانه‌ی كۆرۆنا له چوارقوڕنه، به‌ڵام به سوپاسه‌وه، له لایه‌نێكی دیكه‌وه ته‌مویلی كراوه و ده‌ستخۆشیان لێده‌كه‌ین".\nوه‌ك سه‌رۆكى حكومه‌ت ئاماژه‌ى بۆ كرد، "ئه‌م پڕۆژانه، پڕۆژه‌ى دیكه‌شیان به‌دواوه دێن، به‌ڵام یه‌كه‌م قۆناغ ئه‌م پڕۆژانه‌ن، كه له‌سه‌ر راسپارده و پێشنیازی ئیداره‌ی ده‌ڤه‌ری راپه‌ڕین و خۆشه‌ویستانی ئه‌م ده‌ڤه‌ره پێشكه‌شكراون و ره‌زامه‌ندیمان له‌سه‌ر داون، هیوادارم هه‌موو هاووڵاتیانی خۆشه‌ویستی ئه‌م ده‌ڤه‌ره، بتوانن سوودیان لێ وه‌ربگرن".\nسه‌رۆكى حكومه‌تى هه‌رێم ئەوەشی وتووە " ئه‌م هه‌نگاوانه‌ی حكومه‌ت بۆ جێبه‌جێكردنی پڕۆژه خزمه‌تگوزارییه‌كان و گه‌یاندنی خزمه‌ت به هاووڵاتییان، وایكردووه لایه‌نه ناحكومییه‌كان و خێرخواز و حیزبیه‌كانیش، بیر له‌وه بكه‌نه‌وه زیاتر خزمه‌ت به هاووڵاتیانی خۆشه‌ویست بگه‌یه‌نن. ئێمه، هه‌موو هه‌نگاوێك بۆ خزمه‌تكردنی هاووڵاتیان به ئه‌رێنی ده‌زانین و ده‌ستخۆشی له هه‌موو ئه‌و هه‌وڵانه ده‌كه‌ین".\nسه‌رۆكی حكومه‌تی هه‌رێمی كوردستان ده‌ستخۆشی له كۆمپانیای جێبه‌جێكاری پڕۆژه‌كه‌ش كرد و دڵخۆشى خۆى به‌وه ده‌ربڕى، كه كۆمپانیایه‌كی كوردستانی ده‌توانێت ئه‌م پڕۆژه گه‌ورانه جێبه‌جێ بكات.\nهەر لەو وتارەکە مەسرور بارزانی وتیشی "ئه‌م پڕۆژانه‌ى له سه‌رتاسه‌ری كوردستان، ده‌ستیان پێكردووه به‌رده‌وام ده‌بن، له هه‌ندێك شوێنیش به‌رنامه‌مان بۆ پڕۆژه‌ى زیاتر هه‌یه. به‌رنامه‌مان هه‌یه بۆ دروستكردنی كارگه‌ری وه‌رگرتنی گه‌نم له هه‌ر سێ پارێزگای هه‌ولێر، سلێمانی، دهۆك و دروستكردنی شاری پیشه‌سازی خۆراك له هه‌ڵه‌بجه، بۆ وه‌رگرتنی زیاتر له نیو ملیۆن تۆن گه‌نمی جووتیاران. به‌رنامه‌ی دیكه‌شمان هه‌یه بۆ دروستكردنی رێگه‌وبان و نۆژه‌نكردنه‌وه‌ی نه‌خۆشخانه‌كان".\nنوێترین زانیاری لەبارەی دۆخی تەندروستی فرسەت سۆفی\nکەشوهەوای ئەمڕۆ و سبەی شارەکانی هەرێم بڵاوکرایەوە


سه‌عدی پیره باس له دواخستنی كۆبونه‌وه‌كه‌ی یه‌كێتی و پارتی ده‌کات\n22:34 PM IRAQ\nبێکاری لە کوردستان تەنگی بە هاووڵاتییان هەڵچنیوە/ دەستفرۆشی و مێوەفرۆشی تاکە کەسابەتی بێداهاتی کوردستانییەکانە\nپاراستنی سه‌روه‌ریی سووریا بنه‌مایێکی گرینگ بۆ ئێمه‌یه/ فیدڕاڵیزم ده‌ستپێکی دابه‌ش‌کرانی سووریایه\nئەمریکا پڕۆژەی نوێی بەدەستۆیە بۆ مانەوە لە ناوچە کوردنشینەکانی سووریا\nبه په‌له |◀ بێکاری لە کوردستان تەنگی بە هاووڵاتییان هەڵچنیوە/ دەستفرۆشی و مێوەفرۆشی تاکە کەسابەتی بێداهاتی کوردستانییەکانە\nبه‌شی عێراق و هه‌رێمی کوردستان- ئه‌گه‌رچی بڕیار بوو ئه‌مڕۆ یه‌كێتی و پارتی كۆ ببنه‌وه بۆ دانانی میكانیزمێكی هاوبه‌ش سه‌باره‌ت به كۆبوونه‌وه‌یان له‌گه‌ڵ لایه‌نه عێراقییه‌كان بۆ پێكهێنانی كابینه‌ی داهاتوو به‌ڵام وته‌بێژی یه‌كێتی ئاشكرای ده‌كات که كۆبوونه‌وه‌كه دواخراوه و هه‌فته‌ی داهاتوو ئه‌نجام ده‌درێت.\nبه‌پێی هه‌واڵی کوردپرێس، سه‌عدی ئه‌حمه‌د پیره وته‌بێژی ڕه‌سمیی یه‌كێتیی نیشتیمانیی كوردستان له لێدوانێكدا به SNNی ڕاگه‌یاند: "وابڕیابوو ئه‌مڕۆ پێنجشه‌مه 12ی 7ی 2018 ئێمه وه‌كوو یه‌كێتی له‌گه‌ڵ پارتی بۆ تاوتوێ کردنی كارنامه‌ی هاوبه‌ش بۆ به‌شداری كردن له حكوومه‌تی داهاتووی عێراق كۆ بینه‌وه به‌ڵام به‌هۆی ئاماده نه‌بوونی به‌شێک له ئه‌ندامان كۆبوونه‌وه‌كه ئه‌نجام نادرێت".\nناوبراو وتیشی: "سه‌ره‌تای هه‌فته‌ی داهاتوو كۆبوونه‌وه‌كه ئه‌نجام ده‌درێت و ئه‌وه‌ی ئه‌مڕۆ بڕیار بوو باس بكرێت له‌و كۆبوونه‌وه‌یه‌دا گفتوگۆ له‌باره‌وه ده‌كرێت".\nهه‌فته‌ی ڕابردوو له كۆبوونه‌وه‌یێكدا یه‌كێتی و پارتی بڕیاریان دا دوو لیژنه بۆ سه‌ردانی به‌غدا پێكبهێنن و له‌گه‌ڵ لایه‌نه‌كانی سوننه و شیعه كۆ ببنه‌وه و كارنامه هاوبه‌شه‌كه‌یان بۆ به‌شداری له حكوومه‌تی داهاتووی عێراق بخه‌نه ڕوو.\nپەکەکە مەیلی دانووستانی هەیە لەگەڵ تورکیا/ یەپەگە هەڕەشە نییە بۆ سەر تورکیا\nکارناسی پرسی کوردەکان تایبەت بۆ کوردپرێس:\nئەمریکا داوا لە ئەورووپا دەکات هێز ڕەوانەی ناوچەی ژێر کونترۆڵی کوردەکان بکات\nمۆسکۆ هه‌بوونی تورکیا له ناوچه‌ی کوردنشینی سووریا قبووڵ ناکات


شێوه‌ی كاركردنی مێشكی كوڕان و كچان جیاوازه\nبه‌پێی لێكۆڵینه‌وه‌یه‌ك كه له‌زانكۆی Pennsylvania له ئه‌مریكا ئه‌نجامدراوه. مێشكی كوڕان و كچان جیاوازه. ئه‌و لێكۆڵینه‌وه‌یه له‌سه‌ر په‌یوه‌ندییه‌كانی ناو مێشكی 428 كوڕو 428 كچ ئه‌نجامدرا كه ته‌مه‌نیان له‌نێوان 8 بۆ 22 ساڵ بووه.\nزۆرترین په‌یوه‌ندییه‌كانی مێشكی كوڕه‌كان له‌ناو یه‌كێك له دوو نیوه‌ی مێشكیان و زۆرترین په‌یوه‌ندی مێشكی كچه‌كان له‌نێوان هه‌ردوو نیوه‌ی مێشكیاندا ده‌هاته‌دی. ئه‌م جیاوازییه‌ش به‌تایبه‌تی له ته‌مه‌نی 13 بۆ 17 ساڵاندا به‌رچاو بوو و له‌گه‌ڵ هه‌ڵكشانی ته‌مه‌ن كه‌مده‌بوه‌وه.\nدامه‌زراندنی په‌یوه‌ندییه‌كان له‌نێوان دوو نیوه‌ی مێشكدا، ده‌بێته هۆی تیژبیری، ئه‌مه‌ش ده‌توانێت روونكردنه‌وه‌یه‌ك بێت بۆ توانای باشی خانمان له‌بواری وێژه‌یی و هه‌روه‌ها به‌هره‌ی فێربوونی راسته‌وخۆ (فێربوون به‌بێ ئاماژه به هۆكار).\nكاتێك په‌یوه‌ندییه‌كان له‌ناو یه‌ك نیوه‌ی مێشكداو له پێشه‌وه بۆ پشته‌وه داده‌مه‌زرێت، ده‌بێته هۆی لێحاڵیبوون و ئه‌مه‌ش ده‌توانێت ڕوونكردنه‌وه‌یه‌ك بێت بۆ توانای تێگه‌یشتنی كوڕانه.


فه‌ره‌نسا ده‌ڵێت 2000 سه‌رباز بۆ لونبان ده‌نێرێت\nفه‌ره‌نسا ده‌ڵێت 2000 سه‌رباز بۆ لوبنان ده‌نێرێت تاوه‌کو به‌شداری هێزی ئاشتیخوازی نێونه‌ته‌وه‌یی له ناوچه‌که‌دا بکه‌ن.\nسه‌رۆکی فه‌ره‌نسا له میانه‌ی ووتارێکی ته‌له‌فزیۆنی نیشتمانیدا گوتی 1600 سه‌ربازی دیکه بۆ لوبنان ده‌نێرێت و به‌م شێوه‌یه کۆی ژماره‌ی سه‌ربازه‌کانی فه‌ره‌نسا ده‌گاته 2000.\nفه‌ره‌نسا ڕه‌خنه‌یه‌کی زۆری لێ گیرا پاش ئه‌وه‌ی له هه‌فته‌ی ڕابردوودا به‌ڵێنی دا به ناردنی ته‌نها 200 سه‌رباز بۆ لوبنان. پێشتریش فه‌ره‌نسا 200 سه‌ربازی نارد تاوه‌کو به‌شداری هێزه‌کانی چاودێری نه‌ته‌وه یه‌کگرتووه‌کان له ناوچه‌که‌دا بکه‌ن.\nبه‌ڕێز شیراک گوتی فه‌ره‌نسا له نه‌ته‌وه یه‌کگرتووه‌کانه‌وه، ڕوونکردنه‌وه‌یه‌کی پێ ده‌گات ده‌رباره‌ی مه‌رجه‌کانی به‌شداری بوونیان له‌و هێزه‌دا. هه‌روه‌ها گوتی ئیسرائیل و لوبنانیش به‌ڵێنیان داوه به‌وه‌ی هێزه‌کانی ئاشتیخوازی نێونه‌ته‌وه‌یی ده‌توانن به ته‌واوه‌تی کاره‌کانی خۆیان جێ به‌جێ بکه‌ن.\nله رۆما، وه‌زیری ده‌ره‌وه‌ی ئیسرائیلی تزیپی لیڤینی گوتی ده‌بێت ئه‌و بڕیاری ئاگربه‌ستنه به ته‌واوه‌تی و به خێرایی جێ به‌جێ بکرێت.\nژماره‌یه‌کی که‌می ووڵاتانی جیهانیش به‌شداری خۆیان له‌و هێزه نێونه‌ته‌وه‌ییه‌دا ڕاگه‌یاندووه.\nهه‌ر له ڕۆژی پێنج شه‌ممه‌دا، وه‌زیری ده‌ره‌وه‌ی فنله‌ندا به ڕۆژنامه‌وانانی ڕاگه‌یاند هیواداره تاوه‌کو ڕۆژی هه‌ینی ووڵاتانی ئه‌ندام له یه‌کێتی ئه‌وروپا، ژماره‌ی ئه‌و سه‌ربازانه دیاری بکه‌ن که به نیازن بۆ لوبنانیان بنێرن به‌و ئومێده‌ی بتوانن له هه‌فته‌ی داهاتوودا بگه‌نه ناوچه‌که. جێی باسه، سه‌رۆکایه‌تی یه‌کێتی ئه‌وروپا ئێستاکه له ژێر ده‌ستی فنله‌ندادایه.\nبڕیاره له ڕۆژی هه‌ینی‌دا، وه‌زیرانی ده‌ره‌وه‌ی یه‌كێتی ئه‌وروپا له بروکسڵ کۆببنه‌وه تاوه‌کو ووتوێژ له‌سه‌ر چۆنێتی به‌شداربونیان بکه‌ن و کۆفی ئه‌نانی سکرتێری گشتی نه‌ته‌وه یه‌کگرتووه‌کانیش به‌شداری ئه‌و کۆبونه‌وه‌یه بکات.


پێگەی ژن لە هاوپەیمانییدا - هاوپەیمانیی نیشتیمانى\nلە لایەن هاوپەیمانى 2018/11/23\nبەو پێیەی هاوپەیمانیی دیدێکی سیاسی و كۆمەڵایەتیی نوێیە و خۆی بە بەشێك لە بزافی پێشكەوتنی كۆمەڵایەتی دەزانێت و ناوەندێكی سیاسییە بۆ پیگەیاندنی ژنی سەركردە، بۆیە كاردەكات بۆ ئەوەی ژن لە ناوەندی بڕیاردا بێت، لە سەرچاوەی نەخشەدانان و پلانسازیدا كاربكات.\nژن لە هاوپەیمانییدا پێشەنگی جوڵە و چالاكی دەبێت و هەوڵدەدەین كۆتایی بەو ڕێگرییە كۆمەڵایەتی و نەریتیانە بهێنین، كە لاوازكاری ڕۆڵی ژنە لە كاری سیاسیدا و بواری پێویستیان نەهێشتۆتەوە بۆ بەشداریکردنی ژن لە كاری سیاسی و حكومی و ڕێكخراوەییدا.\nهاوپەیمانیی بوار دەرەخسێنێت بۆ بەسەركردەبوونی ژن، نەك پۆستیان بدرێتی بۆ نمایشکردن و دیكۆری سیاسی. ئێمە نەریتێكی سیاسی تازە دادەهێنین، كە ژن متمانە بە خۆی بكات و خەڵكیش باوەڕیان بە تواناكانی ژن هەبێت.\nسەرەتای ئەم هەنگاوەش بەوە دەبێت سیستەمی كۆتا تێپەرێنین و كاربكەین بۆ: گەشەپێدان و فراوانكردنی ڕۆڵ و بەشداریکردنی ژنان لە بەرپرسیارییەتی سیاسی، ئابووری، پەرلەمانی و بەرێوبردندا، جیاكارینەكردن لەسەر بنەمای ڕەگەز لە ماف و ئەرك و بەرپرسیارێتیدا، ڕەخساندنی هەلی یەكسان بۆ هەردوو ڕەگەز و گێڕانەوەی شكۆمەندیی ژن لەنیۆ كۆمەڵگەدا، وەك تاكێكی كاریگەر و بەهێز و خاوەن پێگە لە پرۆسەی بونیادنانی تاك و كۆمەڵگە و دەسەڵاتدا .